# ZBOR ZDRUŽENEGA DELA SKUPŠČINE SOCIALISTIČNE REPUBLIKE SLOVENIJE

Sejni zapiski

8. seja - 25. november 1986

VSEBINA

ZBOR ZDRUŽENEGA DELA SKUPŠČINE SOCIALISTIČNE REPUBLIKE SLOVENIJE

8. Seja -25. novembra 1986

PRED DNEVNIM REDOM: STRAN

1. 1. Izvolitev komisije za verifikacijo pooblastil in imunitetna vprašanja ter poročilo te komisije 1

GOVORNIK:

Miran Ocepek 2

1. 2. Določitev dnevnega reda 3

GOVORNIKI:

Brane Lampret 4

Tone Pengov 5

Rado Bergant 5

Juri Veršec 7

Rudi Šepič 7

(Seja je bila prekinjena zaradi skupnega zasedanja.)

DNEVNI RED:

1. 1. Odobritev zapisnika 7. seje zbora 8
2. 2. Osnutek resolucije o politiki uresničevanja družbenega plana Jugoslavije za obdobje 1986-1990 za leto 1987 in osnutek resolucije o uresničevanju družbenega plana SR Slovenije za obdobje 1986-1990 v letu 1987 (2. in 3. točka dnevnega reda) 8

GOVORNIKI:

Albin Čuk 9

Konrad Selko 10

Viktor Ptičar 11

Smilja Pejanovič 13

Niko Žibret 14

Anton Količ 16

Marko Bulc 17

Jordan Blaževič 21

Adi Kralj 23

Anton Ošlaj 27

Terezija Donko 29

Ivan Mavrič 31

Miran Ocepek 35

Miran Mihelčič 39

Miran Ocepek 44

Ludmila Urbancl 45

Franc Zarajšek 45

Jože Lukšič 46

Leopold Zupan 47

Pavla Avsec 50

Boris Požar 51

Emil Smrkolj 52

Zlato Erlih 53

1. 3. Dodatno poročilo Komisije za verifikacijo pooblastil in imunitetna vprašanja 53

GOVORNIK:

Miran Ocepek 53

1. 4. Osnutek zakona o spremembah zakona o financiranju federacije (4. točka dnevnega reda) 54
2. 5. Osnutek zakona o skupnem obsegu proračunskih odhodkov federacije za leto 1987 (7. točka dnevnega reda) 54
3. 6. Osnutek odloka o ciljih in nalogah skupne emisijske in denarne politike ter skupnih temeljev kreditne politike v letu 1987 (9. točka dnevnega reda) 55

GOVORNIKI:

Ivan Košuta 55

Miroslav Bolčina 56

Brane Lampret 57

Rudi Šepič 57

Igor Kadunc 58

Rudi Šepič 59

Viktor Ptičar 59

1. 7. Osnutek zakona o spremembah in dopolnitvah zakona o deviznem poslovanju (11. točka dnevnega reda) 60

GOVORNIKI:

Jordan Blaževič 60

Ivan Košuta 60

Adi Kralj 61

Cvetka Selšek 63

1. 8. Osnutek odloka o predračunu prihodkov in odhodkov tečajnih

razlik iz določenih zunanjih kreditov za leto 1987 (12. točka dnevnega reda) 65

GOVORNIK:

Jordan Blaževič 66

1. 11. Osnutek zakona o spremembah in dopolnitvah zakona o denarnem sistemu (15. točka dnevnega reda) 66
2. 12. Osnutek zakona o spremembah in dopolnitvah zakona o Narodni banki Jugoslavije in enotnem monetarnem poslovanju Narodnih bank republik in narodnih bank avtonomnih pokrajin (16. točka dnevnega reda) 67
3. 13. Osnutek odloka o predračunu prihodkov in odhodkov deviznih rezerv pri Narodni banki Jugoslavije za obdobje od 1. januarja do 30. junija 1987 (17. točka dnevnega reda) 67
4. 14. Osnutek odloka o določitvi sredstev za regres za umetna gnojila, sredstev za varstvo rastlin in kakovostno sortno seme za leto 1987 (18. točka dnevnega reda) 68

GOVORNIK:

Ivan Dretnik 68

1. 15. Osnutek zakona o spremembah in dopolnitvah zakona o zagotovitvi sredstev za regresiranje dela stroškov iz naslova obresti za kredite za namene v okviru selektivnega programa v kmetijstvu uporabljenega v drugem polletju 1986 leta (19. točka dnevnega reda) 70

GOVORNIK:

Brane Lampret 70

1. 16. Osnutek zakona o dopolnitvah zakona o obdavčevanju proizvodov in storitev v prometu (20. točka dnevnega reda) 70
2. 17. Predlog za izdajo zakona o proračunu SR Slovenije za leto 1987 z osnutkom zakona (21. točka dnevnega reda) 71

GOVORNIK:

Jože Juričinec 71

1. 18. Predlog za izdajo zakona o spremembah in dopolnitvah zakona o davkih občanov z osnutkom zakona (22. točka dnevnega reda) 72

GOVORNIKI:

Jelena Lozinšek 72

Rado Bergant 73

Stane Puhar 75

Maks Lesnik 76

Boris Požar 78

Jurij Premelč 80

Pavla Avsec 80

Ivan Kukovec 82

Anton Pengov 84

1. 19. Predlog za izdajo zakona o združevanju dela sredstev družbene reprodukcije za gospodarsko infrastrukturo za obdobje 1987-1990 z osnutkom zakona (23. točka dnevnega reda) 85

GOVORNIK:

Drago Seliger 85

1. 20. Predlog zakona o ukrepih za pospeševanje proizvodnje hrane in zagotavljanju osnovne preskrbe (24. točka dnevnega reda) 87
2. 21. Predlog zakona o določitvi obveznosti plačevanja prispevka za pospeševanje družbeno organizirane proizvodnje hrane v letu 1987 (25. točka dnevnega reda) 87
3. 22. Predlog zakona o zagotavljanju sredstev za republiške blagovne rezerve v letu 1987

(26. točka dnevnega reda) 88

1. 23.Predlog zakona o spremembah in dopolnitvah zakona o zajamčenem osebnem dohodku in izplačevanju osebnih dohodkov v organizacijah združenega dela, ki poslujejo z izgubo (27. točka dnevnega reda) 88

GOVORNIKI:

Aljoša Kolman 88

Franc Škufca 89

Zvone Vukadinovič 89

1. 24. Predlog zakona o spremembah in dopolnitvah zakona o sodnih taksah (28. točka dnevnega reda) ..90
2. 25. Predlog zakona o dopolnitvi zakona o zagotavljanju sredstev in izpolnjevanju obveznosti SR Slovenije za pospeševanje razvoja gospodarsko manj razvitih republik in SAP Kosovo (29. točka dnevnega reda) 90
3. 26. Osnutek zakona o spremembah zakona o financiranju federacije (4. točka dnevnega reda - nadaljevanje) 90

GOVORNIK:

Igor Kadunc 91

1. 27. Nadaljevanje razprave k osnutku zakona o skupnem obsegu proračunskih odhodkov federacije za leto 1987 (7. točka dnevnega reda - nadaljevanje) 91

GOVORNIK.

Igor Kadunc 91

1. 28. Osnutek odloka o predračunu prihodkov in odhodkov tečajnih razlik iz določenih zunanjih kreditov za leto 1987 (12. točka dnevnega reda - nadaljevanje) 91

GOVORNIK:

Igor Kadunc 91

1. 29. Nadaljevanje razprave k osnutku zakona o spremembah in dopolnitvah zakona o sistemu družbene kontrole cen

(14. točka dnevnega reda - nadaljevanje) 91

GOVORNIK:

Igor Kadunc 91

1. 30. Osnutek zakona o spremembah in dopolnitvah zakona o denarnem sistemu (15. točka dnevnega reda - nadaljevanje) 92

GOVORNIK:

Igor Kadunc 92

1. 31. Osnutek odloka o določitvi sredstev za regres za umetna gnojila, sredstev za varstvo rastlin in kakovostno sortno seme za leto 1987 (18. točka dnevnega reda - nadaljevanje) 92

GOVORNIK:

Igor Kadunc 92

1. 32. Osnutek zakona o spremembah in dopolnitvah zakona o zagotovitvi sredstev za regresiranje dela stroškov iz naslova obresti za kredite za namene v okviru selektivnega programa v kmetijstvu, uporabljene v drugem polletju leta 1986 (19. točka dnevnega reda - nadaljevanje) 92

GOVORNIK:

Igor Kadunc 92

1. 33. Osnutek zakona o dopolnitvi zakona o obdavčevanju proizvodov in storitev v prometu

(20. točka dnevnega reda - nadaljevanje) 93

GOVORNIK:

Igor Kadunc 93

1. 34. Nadaljevanje razprave k osnutku resolucije o uresničevanju družbenega plana SR Slovenije za obdobje 1986-1990 v letu 1987 (3. točka dnevnega reda - nadaljevanje) 93

GOVORNIK:

Janez Bratkovič 93

1. 35. Predlog za izdajo zakona o prispevku za pokrivanje dela stroškov enostavne reprodukcije železniškega gospodarstva

Ljubljana v letih 1985-1990 z osnutkom zakona (30. točka dnevnega reda) 95

1. 36. Poročilo o ekonomsko-finančnem položaju gospodarstva in bank v SR Makedoniji in SR Črni gori in SAP Kosovo s predlogom možnih ukrepov z ekonomsko-finančno konsolidacijo gospodarstva in bank in poročilo o obveznosti, ki so nastale z izgradnjo projekta "Feni-Kavadarci" in možne rešitve za njihovo poravnavo (31. točka dnevnega reda) 96

GOVORNIKA:

Jordan Blaževič 96

Viktor Ptičar 96

1. 37. Nadaljevanje razprave o osnutku resolucije o politiki uresničevanja družbenega plana Jugoslavije za obdobje 1986-1990 v letu 1987 (2. točka dnevnega reda - nadaljevanje) 97

GOVORNIK:

Igor Kadunc 97

1. 38. Predlog zakona o ratifikaciji sporazuma o spremembah in dopolnitvah sporazuma med SFRJ in Vlado Zveze sovjetskih socialističnih republik o tehničnem sodelovanju pri graditvi in rekonstrukciji industrijskih podjetij in drugih objektov (32. točka dnevnega reda) 100
2. 39. Predlog zakona o ratifikaciji protokola k sporazumu o gospodarskem in tehničnem sodelovanju pri izgradnji in rekonstrukciji industrijskih in drugih objektov v SFRJ, sklenjenega med Zveznim izvršnim svetom Skupščine SFRJ in Vlado Zveze sovjetskih socialističnih republik (33. točka dnevnega reda) 100

GOVORNIK:

Cvetka Selšek 100

1. 40. Osnutek programa dela Zbora združenega dela Skupščine SR Slovenije za leto 1987 (34. točka dnevnega reda) 101
2. 41. Volitve in imenovanja (35. točka dnevnega reda) 102

GOVORNIK:

Jadran Pišot 102

1. 42. Pobude, predlogi in vprašanja delegatov (36. točka dnevnega reda) 104
2. 43. Seznam govornikov II/1

SEZNAM GOVORNIKOV

\_ ZBOR ZDRUŽENEGA DELA

SKUPŠČINE SOCIALISTIČNE REPUBLIKE SLOVENIJE

8. Seja - 25. november 1986

GOVORNIKI STRAN

Avsec Pavla 50, 80

Bergant Rado 5 73

Blaževič Jordan 21, 60, 66, 96

Bolčina Miroslav 56

Bratkovič Janez 93

Bulc Marko 17

Čuk Albin 9

Donko Terezija 29

Dretnik Ivan 68

Erlih Zlatko 53

Juričinec Jože 71

Kadunc Igor 58, 91, 92 , 93, 97

Količ Anton 16

Kolman Aljoša 88

Košuta Ivan 55, 60

Kralj Adi 23, 61

Kukovec Ivan 82

Lampret Brane 57 70

Lesnik Maks 76

Lozinšek Jelena 72

Lukšič Jože 46

Mavrič Ivan 31

Mihelčič Miran 39

Ocepek Miran 2, 35, 44, 53

Ošlaj Anton 27

Pejanovič Smilja 13

Pengov Anton 5, 84

Pišot Jadran 103

Požar Boris 51, 73

Premelč Jurij 80

Ptičar Viktor П, 59, 96

Puhar Stane 75

Seliger Drago 85

Seiko Konrad 10

Selšek Cvetka 63, 100

Smrkolj Emil 52

Šepič Rudi 7, 57, 59

Škufca Franc 89

Urbanci Ljudmila 45

Veršec Jurij 7

Vukadinovič Zvone 89

Zakrajšek Franc 45

Zupan Leopold 47

Žibret Niko 14

ZBOR ZDRUŽENEGA DELA SKUPŠČINE SOCIALISTIČNE REPUBLIKE SLOVENIJE

1. 8. Seja (25. november 1986)

Sejo sta vodila Valentin Dvojmoč, predsednik Zbora združenega dela in Franc Jelen, podpredsednik Zbora združenega dela.

Seja se je začela ob 9.00 uri.

PREDSEDNIK VALENTIN DVOJMOČ:

Tovarišice in tovariši delegati! Pričenjam 8. sejo Zbora združenega dela Skupščine SR Slovenije, ki sem jo sklical na podlagi 98. člena poslovnika.

V smislu 12. člena poslovnika moramo najprej izvoliti predsednika in člane Komisije za verifikacijo pooblastil in imunitetna vprašanja, ki bo predlagala pooblastila delegatov in sestavila poročilo za zbor.

V komisijo predlagam naslednje delegate: za predsednika Mirana Ocepka, za člane pa Elizabeto Ornik in Antona Lovrenčiča. So predlagani člani navzoči? (Da.) Želi morda o tem predlogu kdo razpravljati? (Nihče.) Če ne želi nihče, prehajamo na glasovanje.

Kdo je za ta predlog? (112 delegatov.) Je kdo proti? (3 delegati.) Se je kdo vzdržal? (Nihče.)

Ugotavljam, da so v Komisijo za verifikacijo pooblastil in imunitetna vprašanja izvoljeni predlagani delegati.

Prosim predsednika in člane komisije, da se takoj sestanejo v avli pred dvorano, pregledajo pooblastila in sestavijo poročilo za zbor.

Prosim tudi delegate in vabljene, ki želijo razpravljati, da oddajo prijavnice za razpravo, da se bomo lahko čimprej in najracionalneje odločili o poteku seje.

Dovolite mi, da dam najprej nekaj obvestil.

Na današnjo sejo zbora so k posameznim točkam dnevnega reda vabljeni predstavniki Izvršnega sveta Skupščine SR Slovenije, Republiškega sveta Zveze sindikatov Slovenije, Gospodarske zbornice Slovenije, Narodne banke Slovenije, Raziskovalne skupnosti Slovenije, Kulturne skupnosti Slovenije, Zdravstvene skupnosti Slovenije, Skupnosti socialnega varstva Slovenije, Izobraževalne skupnosti Slovenije, Samoupravne interesne skupnosti energetike, PTT prometa, za železniški in luški promet, za letališko dejavnost, Skupnosti za ceste SR Slovenije, Republiške skupnosti za cene, Posebne samoupravne interesne skupnosti za elektrogospodarstvo in premogovništvo, za nafto in plin, Službe družbenega knjigovodstva v SR Sloveniji, Centrala za Slovenijo, Ljubljanske združene banke, Združenja bank Slovenije, Zveze stanovanjskih, komunalnih, vodnih, kmetijsko-zemljiških skupnosti, Zadružne zveze, Sklada skupnih rezerv gospodarstva Slovenije, Železniškega gospodarstva Ljubljana, Samoupravnega sklada za intervencije v kmetijstvu in porabi hrane in RTV Ljubljana.

Na sejo zbora so vabljeni tudi člani delegacije Skupščine SR Slovenije v Zboru republik in pokrajin Skupščine SFR

Jugoslavije in delegati v Zveznem zboru ter predsedniki in poročevalci odborov, komisij in skupin delegatov Skupščine SR Slovenije.

Na današnjo sejo so vabljeni tudi člani skupine delegatov vseh zborov za spremljanje uresničevanja planskih aktov, ki bodo spremljali razpravo o republiški resoluciji, in člani skupine delegatov vseh zborov za proučevanje aktov iz pristojnosti zborov Skupščine SFR Jugoslavije, ki bodo spremljali razpravo k vsem aktom iz pristojnosti Zbora republik in pokrajin, ki jih danes obravnavamo.

Na klop ste danes prejeli še nekaj dodatnih gradiv. Med gradivi je tudi prečiščen predlog dnevnega reda današnje seje.

Z dopisom z dne 10.11. ste kot informativno gradivo prejeli informacijo delegacije Skupščine SR Slovenije v Zboru republik in pokrajin o 7. seji Zbora republik in pokrajin, ki je bila 29. oktobra 1986.

Z dopisom z dne 10. tega meseca sem nakazal, da je dnevni red precej obsežen, problematika pa zahtevna. Omenil sem možnost, da bi se na današnji seji odločali za dvodnevno sejo, ker bi tako lahko tudi temeljito obravnavali posamezne zadeve, saj je do sedaj prijavljenih delegatov za razpravo čez 20, nekaj bo pa še dodatno prijavljenih. Sprašujem za večinsko mnenje delegatov, ali ste za dvodnevno sejo? Ali želi kdo razpravljati o tem? Predlagam, glede na obsežnost dnevnega reda, da bi bilo mogoče bolj smotrno, da bi imeli dvodnevno sejo, vi boste pa odločili. Prehajamo na glasovanje o tem predlogu.

Kdo je za dvodnevno sejo? (42 delegatov.) Je kdo proti? (84 delegatov.) Se je kdo vzdržal? (Nihče.)

Ugotavljam, da se je zbor izrekel o enodnevni seji.

Ker menite, da bi lahko danes končali sejo, bomo morali biti vsi skupaj zelo racionalni pri delu. Prosim, da ne odhajate s seje predčasno, da ne bi imeli težav s sklepčnostjo. Prosim pa tudi uvodničarje za čim krajše uvode.

Po dogovoru s predsednikom Zbora občin in predsednico Družbenopolitičnega zbora bomo na skupnem zasedanju poslušali ekspoze predsednika Izvršnega sveta Skupščine SR Slovenije tovariša Dušana Šinigoja k osnutku resolucije o uresničevanju družbenega plana SR Slovenije za leto 1987 in k osnutku resolucije o politiki uresničevanja družbenega plana Jugoslavije za obdobje 1986 do 1990 v letu 1987 s spremljajočimi akti.

Ker komisija še ni končala z delom, prosim, da medtem pregledate predlagane sklepe. Danes ste dobili nekaj novih sklepov tudi za republiško resolucijo.

Komisija za verifikacijo je končala s svojim delom in prosim predsednika komisije, tovariša Ocepka, da poroča zboru.

MIRAN OCEPEK:

Tovariš predsednik, tovarišice in tovariši delegati! Komisija za verifikacijo pooblastil in imunitetna vprašanja Zbora združenega dela Skupščine SR Slovenije za 8. sejo 25.11.1986 je ugotovila naslednje:

Zbor združenega dela šteje 150 delegatov. Za današnjo sejo je predložilo delegatska pooblastila 145 delegatov, in sicer: z gospodarskega področja 92 delegatov, s prosvetno-kulturnega področja 13 delegatov, s socialno-zdravstvenega področja 13

delegatov, s kmetijskega področja 16 delegatov, z obrtnega področja 5 delegatov, s področja državnih organov in družbenopolitičnih organizacij in društev 5 delegatov ter s področja oboroženih sil 1 delegat.

Na današnji seji niso navzoči delegati iz naslednjih področij oziroma okolišev: gospodarsko področje, 1. okoliš 1 delegat, 4. okoliš 1 delegat, 25. okoliš 1 delegat; s kmetijskega področja, 8. okoliš 1 delegat in 11. okoliš 1 delegat.

Komisija je pregledala vsa predložena pooblastila in ugotavlja, da so le-ta v skladu z zakoni in z Ustavo SR Slovenije, zato komisija predlaga, da Zbor združenega dela vsa predložena pooblastila verificira.

PREDSEDNIK VALENTIN DVOJMOČ:

Hvala lepa. Želi o poročilu verifikacijske komisije kdo razpravljati? (Nihče.) Če ne želi, potem prehajamo na glasovanje. O poročilu bomo glasovali v celoti, ker ni sporno nobeno pooblastilo.

Kdo je za poročilo? (140 delegatov.) Je kdo proti? (Nihče.) Se je kdo vzdržal? (Nihče.)

Ugotavljam, da je zbor soglasno sprejel poročilo Komisije za verifikacijo pooblastil in imunitetna vprašanja in s tem verificiral pooblastila delegatov za 8. sejo Zbora združenega dela. Ugotavljam tudi, da zbor lahko veljavno odloča, ker je na seji navzoča večina delegatov.

Za današnjo sejo sem predlagal iz pristojnosti Zbora republik in pokrajin naslednjo razširitev predloga dnevnega reda: z osnutkom zakona o spremembah zakona o financiranju federacije, z osnutkom zakona o spremembah in dopolnitvah zakona o odložitvi plačila dinarske protivrednosti po obveznostih federacije do tujine v letu 1985 - strogo zaupno, z osnutkom zakona o zagotovitvi dela sredstev za financiranje programov organizacij združenega dela, ki se ukvarjajo s proizvodnjo oborožitvenih sredstev in vojaške opreme (namenska proizvodnja) v SR Srbiji izven območij socialističnih avtonomnih pokrajin v obdobju 1986-1989 - strogo zaupno, z osnutkom zakona o spremembah in dopolnitvah zakona o deviznem poslovanju, z osnutkom odloka o predračunu prihodkov in odhodkov tečajnih razlik iz določenih zunanjih kreditov za leto 1987, z osnutkom zakona o spremembah in dopolnitvah zakona o spremembah in dopolnitvah zakona o sistemu družbene kontrole cen, z osnutkom zakona o spremembah in dopolnitvah zakona o denarnem sistemu, z osnutkom zakona o spremembah in dopolnitvah zakona o Narodni banki Jugoslavije in enotnem monetarnem poslovanju narodnih bank republik in narodnih bank avtonomnih pokrajin, z osnutkom odloka o predračunu prihodkov in odhodkov deviznih rezerv pri Narodni banki Jugoslavije za obdobje od 1. januarja do junija 1987, z osnutkom odloka o določitvi sredstev za regres za umetna gnojila, sredstev za varstvo rastlin in kakovostno sortno seme za leto 1987 , z osnutkom zakona o spremembah in dopolnitvah zakona o zagotovitvi sredstev za regresiranje dela stroškov iz naslova obresti za kredite za namene v okviru selektivnega programa v kmetijstvu, uporabljane v drugem polletju z osnutkom zakona o dopolnitvah zakona o obdavčevanju proizvodov in storitev v prometu in s poročilom o ekonomsko-finančnem položaju gospodarstva in bank v SR Makedoniji, Črni goriin SAP Kosovo s predlogom možnih ukrepov za ekonomsko finančno konsolidacijo gospodarstva in bank in poročilom o obveznostih, ki so nastale z izgradnjo projekta "Feni" - Kavadarci in možne rešitve za njihovo poravnavo.

Želi v zvezi s temi razširitvami, ki sem jih prebral, kdo razpravljati? (Ne.)

Kdo je za te razširitve, ki sem jih prebral? (135 delegatov.) Je kdo proti? (2 delegata.) Se je kdo vzdržal? (1 delegat.)

Ugotavljam, da zbor soglaša s predlaganimi razširitvami z večino glasov.

Iz republiške pristojnosti sem predlagal razširitev predloga dnevnega reda s predlogom za izdajo zakona o spremembah in dopolnitvah zakona o davkih občanov z osnutkom zakona, s predlogom za izdajo zakona o združevanju dela sredstev družbene reprodukcije za gospodarsko infrastrukturo v obdobju 1987-1990 z osnutkom zakona in s predlogom zakona o dopolnitvi zakona o zagotavljanju sredstev in izpolnjevanju obveznosti SR Slovenije za pospeševanje razvoja gospodarsko manj razvitih republik in SAP Kosovo.

Izvršni svet Skupščine SR Slovenije je predlagal, da Skupščina SR Slovenije predlog za izdajo zakona o spremembah in dopolnitvah zakona o davkih občanov z osnutkom zakona in predlog za izdajo zakona o združevanju dela sredstev družbene reprodukcije za gospodarsko infrastrukturo v obdobju 1987-1990 z osnutkom zakona obravnava na podlagi drugega odstavka 265. člena poslovnika, to je, da se združita prva in druga faza zakonodajnega postopka. Predlagal je tudi, da se predlog zakona o dopolnitvi zakona o zagotavljanju sredstev in izpolnjevanju obveznosti SR Slovenije za pospeševanje razvoja gospodarsko manj razvitih republik in SAP Kosovo obravnava na podlagi 314. in 315. člena poslovnika, to je po hitrem postopku.

Želi v zvezi s republiškimi razširitvami in predlogi Izvršnega sveta Skupščine SR Slovenije kdo razpravljati? (Da.)

Prijavil se je delegat Branko Lampret, gospodarsko Področje, 4. okoliš, občina Ljubljana-Šiška.

BRANE LAMPRET:

Tovariš predsednik, tovarišice in tovariši delegati! Predlagam umik 22. točke z dnevnega reda, to je predlog za izdajo zakona o spremembah in dopolnitvah zakona o davkih občanov. Naša skupina ne podpira predloga za izdajo zakona in zato predlaga umik te točke dnevnega reda.

Razlog za tak predlog naše skupine je v tem, da gradivo za spremembo zakona o davkih občanov navaja kot podlago za spremembe in dopolnitve zakona o davkih občanov usmeritve Skupščine SR Slovenije v zvezi s spodbujanjem večje proizvodne zaposlenosti, izkoriščenosti obstoječih zmogljivosti ter spodbujanje k razvoju in modernizaciji na področju samostojnega dela.

Te usmeritve dosedanji zakon v polni meri ne uresničuje. Tako ugotavlja predlagatelj ter predlaga spremembe in dopolnitve, ki naj bi spodbujale nosilce samostojnega dela k ustvarjanju čim večjega dohodka. Upoštevati je treba vse prispevke in ne le davek. Zaradi tega bi bilo bolj primerno najprej ugotoviti dejansko stanje zaviralnih dejavnikov razvoja in šele zatemspreminjati in dopolnjevati sedanji zakon, in ne generalno spreminjati način ugotavljanja oziroma odmere družbenih dejavnosti za zelo majhen krog davčnih zavezancev - predvsem gostilne, bifeji, avtoprevozniki in vsi ostali, katerih pretežni del prometa opravljajo v občini.

Na tej osnovi predlagamo, da je potrebno z analizo ugotoviti zaviralne vzroke za nadaljnji razvoj modernizacije, večjega števila zaposlovanja, večje izkoriščenosti obstoječih zmogljivosti in podobno. Predlagamo, da se to vnese v sedanji način ugotavljanja družbenih dejavnosti.

Ne glede na to, da se sedanji sistem ugotavljanja družbenih obveznosti, predvsem davka, uporablja šele drugo leto in bi bilo težko oceniti stanje ter se odločiti za tako generalno spremembo že s 1. januarjem 1987, predlagamo:

1. da se celotni postopek prenese v leto 1987 z veljavnostjo spremembe zakona od 1.1.1988 dalje in

2. da se analizira izvajanje sedanjega sistema davčne zakonodaje in ostalih družbenih obveznosti kot zaviralni dejavnik za razvoj samostojnega dela. Hvala lepa.

PREDSEDNIK VALENTIN DVOJMOČ:

Hvala. Začenjam razpravo. Besedo ima tovariš Tone Pengov, direktor uprave za družbene prihodke, kot predstavnik predlagatelja.

TONE PENGOV:

Tovariš predsednik, tovarišice in tovariši delegati! Izvršni svet Skupščine SR Slovenije ocenjuje, da je potrebno nemudoma vgraditi v davčni sistem dodatne nove rešitve, ki bi spodbujale nosilce samostojnega osebnega dela k doseganju cim večjega dohodka in k bolj racionalnemu gospodarjenju.

\_ Zato tudi predlaga spremembe zakona o davkih občanov, ki naj bi jih uveljavili s 1. 1. 1987. S spremembami naj bi predvsem uveljavili obdavčevanje dohodka, določenega po merilih za določene kategorije zavezancev, ki naj bi jih tudi razbremenili vodenja poslovnih knjig po zakonu o davkih občanov; omogočili tudi znižanje davčne osnovne pri zavezancih, obdavčenih po dejanskem dohodku, če združujejo sredstva v obrtnih zadrugah oziroma temeljnih organizacijah kooperantov in zagotovili dosledno evidentiranje prometa davčnih zavezancev. Glede na to Izvršni svet Skupščine SR Slovenije predlaga, da zbor na današnji seji obravnava predloženi predlog za izdajo zakona o spremembah in dopolnitvah zakona o davkih občanov z osnutkom zakona.

PREDSEDNIK VALENTIN DVOJMOČ:

Hvala. Želi še kdo besedo? (Da) Besedo ima delegat Rado Bergant, obrtno področje, 2. okoliš, Ljubljana-Šiška.

RADO BERGANT:

Tovariš predsednik, tovarišice in tovariši delegati! V imenu delegatov vseh petih okolišev s področja obrti predlagam, da se omenjeni osnutek zakona umakne z dnevnega reda. Kolikor predlog ne bo sprejet, smo delegati z našega območja prijavljeni k razpravi. Hvala lepa.

PREDSEDNIK VALENTIN DVOJMOČ:

Želi še kdo besedo? (Ne.)

Če ni več razprave, zaključujem razpravo. o razširitvi predlogadnevnega reda z zakonom o davkih občanov bomo glasovali ločeno. Najprej glasujemo o predlogu delegata iz gospodarske področja, 4. okoliš, Ljubljana-Šiška in 2. okoliša, obrtno področje, Ljubljana-Šiška.

Kdo je za to, da se razširi dnevni red s predlogom za izdajo zakona o spremembah in dopolnitvah zakona o davkih občanov z osnutkom zakona in se obravnava na podlagi drugega odstavka 265. člena poslovnika, to je, da se združita prva in druga faza zakonodajnega postopka? (39 delegatov.) Je kdo proti? (74 delegatov.) Se je kdo vzdržal? (23 delegatov.)

Ugotavljam, da zbor predlagane razširitve ni sprejel, o čemer moramo obvestiti Zbor občin.

Prehajamo na glasovanje o ostalih razširitvah dnevnega reda, to je na predlog za izdajo zakona o združevanju dela sredstev družbene reprodukcije za gospodarsko infrastrukturo v obdobju 1986-1990 z osnutkom zakona s tem, da se ga obravnava na podlagi drugega odstavka 265. člena poslovnika Skupščine SR Slovenije, ter da se razširi dnevni red s predlogom zakona o dopolnitvi zakona o zagotavljanju sredstev in izpolnjevanju obveznosti SR Slovenije za pospeševanje razvoja gospodarsko manj razvitih republik in SAP Kosovo in se ga obravnava na podlagi 314. in 315. člena poslovnika Skupščine SR Slovenije, to je po hitrem postopku.

Kdo je za razširitvi in za postopke? (125 delegatov.) Je kdo proti? (3 delegati.) Se je kdo vzdržal? (10 delegatov.)

Ugotavljam, da zbor z večino glasov soglaša s predlaganimi razširitvami in predlogi Izvršnega sveta Skupščine SR Slovenije.

Izvršni svet Skupščine SR Slovenije je predlagal, da Skupščina SR Slovenije predlog za izdajo zakona o proračunu SR Slovenije za leto 1987 obravnava na podlagi drugega odstavka 265. dena poslovnika, to je, da se združita prva in druga faza zakonodajnega postopka. Želi v zvezi s tem predlogom Izvršnega sveta Skupščine SR Slovenije kdo razpravljati? (Ne.)

Kdo je za ta predlog Izvršnega sveta Skupščine SR Slovenije? (134 delegatov.) Je kdo proti? (Nihče.) Se je kdo vzdržal? (7 delegatov.)

Ugotavljam, da je predlog Izvršnega sveta Skupščine SR Slovenije sprejet z večino glasov.

Samoupravna interesna skupnost za železniški in luški promet SR Slovenije je predlagala Skupščini SR Slovenije, da predlog za izdajo zakona o prispevku za pokrivanje dela stroškov enostavne reprodukcije Železniškega gospodarstva Ljubljana v letih 1986-1990 z osnutkom zakona obravnava na podlagi 265. člena poslovnika, to je, da se združita prva in druga faza zakonodajnega postopka. Želi kdo v zvezi s tem predlogom samoupravne interesne skupnosti za železniški in luški promet razpravljati? (Ne. ) Če ne želi, potem prehajamo na glasovanje.

Kdo je za ta predlog, da se združita prva in druga faza zakonodajnega postopka? (132 delegatov.) Je kdo proti? (5 delegatov.) Se je kdo vzdržal? (2 delegata.)

Ugotavljam, da je predlog Samoupravne interesne skupnosti za železniški in luški promet sprejet z večino glasov.

Predlog dnevnega reda ste prejeli danes na klop. Sprašujem delegate, ali lahko dam na glasovanje predloga dnevnega reda, ki ste ga prejeli brez 22. točke dnevnega reda.

K besedi se javlja tovariš Jurij Veršec, gospodarsko področje, 32. okoliš, Velenje.

JURIJ VERŠEC:

Skupina delegatov iz 32. okoliša za Zbor združenega dela, iz občin Mozirje in Velenje predlaga, da se 6. točka, osnutek zakona o zagotovitvi sredstev za financiranje programov organizacij združenega dela, ki se ukvarjajo s proizvodnjo oborožitvenih sredstev in vojaške opreme v SR Srbiji izven območja socialističnih avtonomnih pokrajin v obdobju 1986-1990, umakne z dnevnega reda.

Obrazložitev. Kljub temu, da predloženi osnutek zakona temelji na sklepu Zbora republik in pokrajin, menimo, da je predložena ocena stanja z razlogi za izdajo zakona toliko nepopolna, da na osnovi te ocene ni mogoče razpravljati o osnutku zakona. V oceni je sicer govor o programih za spodbujanje namenske proizvodnje v ožji Srbiji in deležu sredstev iz slovenske ljudske obrambe in izvirnih prihodkih federacije za financiranje teh programov, nič pa ni povedanega o skupni vrednosti teh programov in s tem o sredstvih, ki jih bodo zagotovile same organizacije združenega dela, banke in republika Slovenija.

PREDSEDNIK VALENTIN DVOJMOČ:

Hvala lepa. Želi besedo tovariš Rudi Šepič? (Da.) Prosim.

RUDI ŠEPIČ:

Tovariš predsednik, tovarišice in tovariši delegati! Kot vidite, pri tej točki ima tudi Izvršni svet Skupščine SR Slovenije zelo resne pripombe, saj pravimo, da financiranje namenske proizvodnje ni stvar proračuna in naj predlagatelj v skladu s sklepom Zbora republik in pokrajin to reši na ustreznejši način. Zato je treba glede na ta sklep Zbora republik in pokrajin ta problem rešiti, zlasti, ker je bil ta sklep sprejet že v lanskem letu ob usklajevanju resolucije za letošnje leto. Zato je prav, da damo soglasje za usklajevanje, delegacija pa naj o tem poroča. S tem si jemljemo čas, da bi lahko na naslednji seji Skupščine SR Slovenije, 17. decembra 1986, dokončno odločili.

Z delegacijo smo se dogovorili, in tako piše tudi v predloženem sklepu, da se delegacija zavzema za drugačne načine razreševanja tega problema, ne na način prek sredstev zveznega Proračuna. Upamo, da bo Zvezni izvršni svet sprejel našo pripombo in prišel z drugim predlogom, 17. decembra pa bi se dogovorili, ali bomo dali soglasje ali ne. Kolikor pa bi predlagatelj vztrajal na tem, da se ta sredstva namenijo iz zveznega proračuna, pa menimo, da ne bi smeli dati soglasja. Če bo prišel s kakšnim sprejemljivejšim načinom, bi verjetno dali soglasje. Zato se zavzemam v imenu Izvršnega sveta Skupščine SR Slovenije, da ta točka ostane na dnevnem redu, da bi tako dali delegaciji možnost za usklajevanje in da pove naše mnenje. Če pa ne damo soglasja, ne damo delegaciji niti možnosti, da bi povedala, zakaj se ne strinjamo s takšnim načinom reševanja tega problema. Hvala lepa.

PREDSEDNIK VALENTIN DVOJMOČ:

Hvala. Slišali smo obrazložitev predstavnika Izvršnega sveta Skupščine SR Slovenije. Ima kdo še kakšno pripombo ali vprašanje? Je še kaj nejasnega v zvezi s tem? Ali je delegat zadovoljen s pojasnilom tovariša Šepiča? (Da.) To pomeni, da lahko damo na glasovanje predlog dnevnega reda, ki ste ga prejeli na klop, brez 22. točke dnevnega reda.

Kdo je za dnevni red? (141 delegatov.) Je kdo proti? (1 delegat.) Se je kdo vzdržal? (Nihče.)

Ugotavljam, da je predlagani dnevni red brez 22. točke sprejet z večino glasov.

Sedaj bomo počakali delegate ostalih dveh zborov in nadaljevali delo na skupnem zasedanju. Skupno zasedanje bo vodil predsednik Zbora občin Vlado Beznik.

(Seja zbora je bila prekinjena ob 9.35 uri in se je nadaljevala ob 10.35 uri.)

PREDSEDNIK VALENTIN DVOJMOČ:

Tovarišice in tovariši delegati! Nadaljujemo sejo Zbora združenega dela.

Glede na to, da je Zbor občin sprejel na dnevni red predlog za izdajo zakona o spremembah in dopolnitvah zakona o davkih občanov z osnutkom zakona, naš zbor pa ne, moramo v skladu s 105. členom poslovnika Skupščine SR Slovenije v povezavi s 100. členom imenovati usklajevalno komisijo.

Predlagam, da imenujemo komisijo, v kateri bi sodelovali naslednji delegati: Brane Lampret, gospodarsko področje, 4.

okoliš, Ljubljana-Šiška, Miran Ocepek, gospodarsko področje, 42. okoliš, Maribor-Tezno, tovariš Miran Mihelčič, prosvetno kulturno področje, 3. okoliš, Ljubljana Vič-Rudnik in tovariš Rado Bergant, obrtno področje, 2. okoliš, Ljubljana-Šiška.

Kdo je za to komisijo? (127 delegatov.) Je kdo proti? (Nihče.) Se je kdo vzdržal? (1 delegat.)

Ugotavljam, da so v usklajevalno komisijo imenovani predlagani delegati. Prosim, da se komisija takoj sestane skupaj s komisijo Zbora občin.

Prehajamo na 1. TOČKO DNEVNEGA REDA - ODOBRITEV ZAPISNIKA 7. SEJE ZBORA. Zapisnik ste prejeli. Pričenjam razpravo. Želi kdo dati kakšno pripombo oziroma dopolnitev k zapisniku? (Ne.)

Ugotavljam, da je zapisnik 7. seje zbora odobren.

Predlagam, da zaradi povezanosti problematike opravimo razpravo k 2. IN 3. TOČKI DNEVNEGA REDA - OSNUTEK RESOLUCIJE O POLITIKI URESNIČEVANJA DRUŽBENEGA PLANA JUGOSLAVIJE ZA OBDOBJE 1986-1990 ZA LETO 1987 IN OSNUTEK RESOLUCIJE O URESNIČEVANJU DRUŽBENEGA PLANA SR SLOVENIJE ZA OBDOBJE 1986-1990 V LETU 1987, skupaj. Sklepali pa bi o vsaki točki posebej. Se delegati strinjate s tem predlogom? (Da.)

Osnutek zvezne resolucije je Skupščini SR Slovenije predložil Zbor republik in pokrajin Skupščine SFR Jugoslavije, osnutek republiške resolucije pa Izvršni svet Skupščine SR Slovenije. K osnutkoma resolucije ste prejeli gradivo Gospodarske zbornice Slovenije "Temeljne usmeritve za izvajanje ekonomskepolitike v letu 1987", globalno oceno uresničevanja družbenega plana SR Slovenije za obdobje 1986-1990 z oceno možnosti razvoja v letu 1987, dokumentacijo h globalni oceni, osnutek dogovora o izvajanju politike na področju splošne porabe na ravni občin v SR Sloveniji v letu 1987, osnutek energetske bilance SR Slovenije za leto 1987, stališča Predsedstva SR Slovenije do nekaterih predlogov ekonomske politike za leto 1987, ki nam jih je poslalo na podlagi 54. člena njihovega poslovnika, poročila delovnih teles Skupščine SR Slovenije in zbora.

K obema resolucijama ste prejeli tudi stališča in predloge Republiške konference Socialistične zveze delovnega ljudstva Slovenije, Republiškega sveta Zveze sindikatov Slovenije in Gospodarske zbornice Slovenije, ki smo jih upoštevali ob pripravi sklepov na skupini delegatov za spremljanje uresničevanja planskih aktov in skupini delegatov za proučevanje aktov iz pristojnosti zborov Skupščine SFR Jugoslavije, zato jih nismo posebej razmnoževali.

Osnutka resolucij obravnava tudi Družbenopolitični zbor, ki je k osnutku resolucije SR Slovenije na podlagi 74. člena poslovnika Skupščine SR Slovenije predložil predlog stališč.

K osnutkoma resolucij ste prejeli predlog sklepa k zvezni resoluciji in predlog ugotovitev in sklepov k republiški resoluciji.

\_ Na seji so navzoči člani skupine delegatov za spremljanje uresničevanja planskih aktov, ki bodo spremljali razpravo k republiški resoluciji in na podlagi razprave predlagali morebitne spremembe in dopolnitve k predlogu ugotovitev in sklepov.

Skupina delegatov za spremljanje aktov iz pristojnosti zborov Skupščine SFR Jugoslavije pa bo spremljala razpravo k zvezni resoluciji.

Ekspoze predsednika Izvršnega sveta Skupščine SR Slovenije smo poslušali na skupnem zasedanju. Želi predstavnik delegacije besedo? (Ne želi.) Želijo besedo poročevalci delovnih teles? (Ne želijo.)

Pričenjam razpravo. K razpravi se je prijavil tovariš Albin Čuk, gospodarsko področje, 11. okoliš, Vrhnika.

ALBIN ČUK:

Tovariš predsednik, tovarišice in tovariši delegati! Bom zelo kratek.

\_ Delegacija za Zbor združenega dela Skupščine SR Slovenije iz občin Vrhnika in Logatec je na svojem zasedanju obravnavala osnutek resolucije o politiki družbenega plana Jugoslavije za obdobje 1986-1990 v letu 1987 in predlagata, da se v dodatnih stališčih Skupščine SR Slovenije v resoluciji ESA 115 na 3. strani, drugi odstavek dopolni tako, da se v celoti glasi: "Podpreti moramo proizvodnjo blaga, ki se bo na podlagi kvalitete prebijala v višje cenovne razrede in prispevala k večjemu neto deviznemu prilivu tako, da se progresivno stimulira efektivni neto devizni priliv. Čim večji neto devizni priliv tem večja stopnja stimulacije."

Kratka obrazložitev: delegacija meni, da stimulacija na osnovi prikazovanja indeksnega pokrivanja uvoza z izvozom ne daje realnega vpogleda v dejansko neto količino ustvarjalnih deviz,saj so uvozniki zaradi precepljenega tečaja v ugodnejšem položaju, čeprav ne prispevajo k izboljšanju zunanjetrgovinske menjave.

PREDSEDNIK VALENTIN DVOJMOČ:

Besedo ima tovariš Konrad Selko, področje gospodarstva, 12. okoliš, Kranj.

KONRAD SELKO:

Tovariš predsednik, tovarišice in tovariši delegati! Delegati iz Kranja imamo naslednje pripombe k zvezni resoluciji.

V okviru razprav ob zvezni resoluciji ugotavljamo, da so si sicer nasprotujoča mnenja glede ciljev, vendarle ocenjujejo, da so dokaj optimistično naravnani, tudi glede na dosežene v letošnjem letu, tako glede rasti industrijske proizvodnje in rasti v drugih dejavnostih izvoza, predvsem konvertibilnega, pa tudi uvoza, ustvarjanja dohodka in oblikovanja sredstev za skupno Porabo, vendar pa obe predpostavljata in to zelo optimistično, da bodo vsi ukrepi tekoče ekonomske politike, ki naj bi bili sprejeti hkrati z zvezno resolucijo, naravnani v smer spodbujanja večje proizvodnje in večjega konvertibilnega izvoza.

Glede zvezne resolucije je v tem okviru nujno povedati, da določbe osnutkov cele vrste novih zakonov najavljajo, da temu ne bo tako. Nova devizna zakonodaja po teh usmeritvah ne bo spodbudnejša, tudi realnost ugotavljanja dohodka in premoženja ne ho boljša, in uveljavljanje delovanja tržnih zakonitosti je sporno, iz vseh pa tudi veje želja, da bi bilo čimveč odločitev sprejemano administrativno. Zato je potrebno podpreti stališča, da instrumentarij, s katerim naj bi dosegli resolucijske cilje, ni dovolj ofenzivno naravnan, da je nujno dopustiti več ekonomskega delovanja in manj administrativno posegati v gospodarske tokove, saj so se ti posegi doslej izkazali kot neuspešni.

Na nekaterih področjih so si temeljne usmeritve in konkretizacija ukrepov zelo v nasprotju, na primer: opredelitev za nadaljevanje sedanje politike tečaja dinarja in opredelitev za dohodkovno motiviranost konvertibilnega izvoza; opredelitev za uveljavljanje realnih obresti ter opredelitev, da se bo višina obresti še naprej določala na podlagi bilanc cen proizvajalcev in ne cen na drobno; opredelitev, da se v prvem polletju odpravijo disparitete med cenami (in to administrativno) in odpravljanje disparitet prek večjega delovanja trga, zato je vsa ta neskladja Pri sprejemanju konkretnih aktov in do predloga resolucije treba odpraviti.

Seveda pa od povsod prihajajo opozorila, da po eni strani resolucija ne more biti dokument, v katerem bi bil program zakonodajnih sprememb, še posebno, če gre pri tem za vsebinske spremembe sistemskih zakonov in v smereh, ki ne temeljijo v celoti na ustavnih opredelitvah. Zato so na mestu tudi pripombe, da bi do konca leta sprejeli le najnujnejše spremembe devizne zakonodaje in spremembe v obračunskem sistemu, vse ostalo pa bi moralo biti še temeljito pretehtano, usklajevano in speljano tudi v skladu s spremembami zakona o združenem delu.

Zelo veliko pa je v zvezni resoluciji tudi očitkov, da premalo izpostavlja in spodbuja izvoz kot razvojno nujnost, predvsem konvertibilnega izvoza oziroma izvoza z neto deviznim učinkom, saj ne predvideva nobenih bistvenih sprememb gledesistemskega urejanja tega področja, niti glede politike realnega tečaja dinarja, saj se je v letu 1986 veljavni sistem izkazal kot neustrezen. Tako je poglavje, ki obravnava ekonomske odnose s tujino, napisano v večjem delu na način, ki delovnim organizacijam ne omogoča realnih kalkulacij in planiranja proizvodnje. Potem "realnega tečaja dinarja" bi morali zamenjati s pojmom tečaja dinarja, ki temelji na ponudbi in povpraševanju deviz na deviznem trgu. S tem pa bi bilo avtomatično zagotovljeno delovanje deviznega trga.

Poglavje, ki govori o restrikcijah uvoza, bi morali nadomestiti s projekcijo deviznih prilivov in odlivov. Sedanje stanje, ki bazira na razdeljevanju uvoznih pravic po razno raznih režimih, je nedopustno, povzroča veliko gospodarsko škodo državi kot celoti, ker ne izpolnjujemo plačilnih obvez do tujine in na ta način država kot celota ne evidentira dodatnega zadolževanja.

Stimuliranje uvoza opreme in reprodukcijskega materiala, 7.7. točka, v obliki oprostitve carine in drugih uvoznih davščin, bi moralo biti dopustno samo za repromaterial za izvozno proizvodnjo. 7.10. točka, ki govori o povečanju neto deviznega priliva s pomočjo kompenzacij je nesmiselna, saj kompenzacije nimajo nobenega neto efekta. Usklajena ponudba in povpraševanje po devizah bi avtomatično zmanjšala tudi potrebo po izvoznih spodbudah v obliki izvoznih stimulacij, ki mednarodno niso priznane in je bilo zaradi tega uvedenih vrsto protidumpinških postopkov. V mednarodni menjavi se priznavajo le stimulacije, ki temeljijo na tečaju ter davčnih in carinskih olajšavah.

Prav tako zvezna resolucija precej restriktivno obravnava skupno in splošno porabo. Le-tej naj bi bile osnova sredstva zadnjega trimesečja letos za celo leto pa pomnožena s 4, ob tem, da bo nominalna rast glede na ugotovljeno rast dohodka morala za 10% zaostajati za nominalno rastjo dohodka. Takšna opredelitev ne samo, da je v nasprotju s tem, kar je opredeljeno v republiški resoluciji, bo verjetno pomenila, da se bodo težko izvajale naloge, ki smo jih letos vendarle izpeljali - to je zagotoviti usklajene osebne dohodke v organizacijah združenega dela družbenih dejavnosti z organizacijami združenega dela v gospodarstvu, kot še na nekaterih drugih področjih v osnutku resolucije niso zadovoljivo obravnavane naloge glede varovanja našega okolja, predvsem za preprečevanje propadanja gozdov, ohranjanja kvalitete vodotokov in varstva zraka. Hvala lepa.

PREDSEDNIK VALENTIN DVOJMOČ:

Hvala. Besedo ima tovariš Viktor Ptičar, gospodarsko področje, 41. okoliš, Maribor-Tabor.

VIKTOR PTIČAR:

Tovariš predsednik, tovarišice in tovariši delegati! Skupina delegatov za Zbor združenega dela Skupščine občine Maribor-Tabor ima k zvezni resoluciji naslednje pripombe in stališča.

Vsebina resolucije, ki je kratka in jedrnata, je izredno bogata in kvalitetna. Izredna pomembnost in zahtevnost njene vsebine pa zahteva toliko priprav in sprememb, da je že vnaprej mogoče sklepati, da bomo v letu 1987 uresničili le del nalog in ciljev. Takšne ugotovitve pa uvrščajo resolucijo med sezname želja. Tudi v dosedanjih resolucijah smo imeli vrstodobrih ciljev, nalog in usmeritev, ki v marsičem niso bile uresničene. Ponekod smo dosegli celo nasprotne učinke, na primer inflacijo smo povečevali namesto zmanjševali, gospodarstvo smo obremenjevali namesto razbremenjevali, krepili smo vlogo države namesto samoupravljanja, akumulacijo smo slabili namesto krepili in tako dalje. Na podlagi teh ugotovitev je težko verjeti, da bo v letu 1987 drugače.

Kaj bomo bistvenega spremenili, da bomo v letu 1987 in tudi v naslednjih letih uspešnejši? Ali bomo bolj natančno predpisali obnašanja, kar pomeni krepitev administriranja? Ali bomo okrepili nadzor in odgovornost nad obnašanjem in ali bomo krepili in razvijali kvalitetno obnašanje? Menimo, da bo potrebno za uspešno izvajanje nalog in doseganje ciljev veliko več storiti na področju zagotavljanja doslednosti izvajanja nalog in ciljev pri slehernem subjektu in doslednosti ukrepanja ter krepitve odgovornejšega samoupravljanja in tudi poslovodenja.

Na področju obvladovanja cen oziroma inflacije je potrebno čimprej in največ storiti z zagotavljanjem konkurence tako, da bomo v prvi vrsti odločneje in uspešneje podirali trdne blokade družbenopolitičnih skupnosti ter obračunali z nosilci teh blokad. Menimo, da je uspešno zmanjševanje inflacije v zelo veliki meri odvisno od gibanja cen baznih proizvodov, energije in podobno. Zato je nujno takoj pristopiti k učinkovitemu in ustreznemu obvladovanju teh cen, kar je prvi pogoj za preprečitev običajne verižne reakcije povečevanja cen že na začetku izvajanja resolucije oziroma dokler ne bo v zadovoljivi meri omogočeno delovanje tržnih zakonitosti. Zagotoviti je potrebno hitro in učinkovito ukrepanje z interventnimi uvozi izdelkov, če so domači izdelki predragi. Tisti, ki so že v letu 1986 govorili in kritizirali, da je to zapravljanje deviz, so nedvomno v zmoti. Le v takšne ukrepe verjamemo, ne verjamemo pa v koristnost in učinkovitost administrativnega in podrobnega predpisovanja teh modelov oblikovanja cen in tako dalje.

Raziskave Visoke ekonomske komercialne šole v Mariboru so pokazale, da predstavljajo obremenitve družbenega proizvoda 44%, kar nas po tem kriteriju uvršča med najrazvitejše države, kot so na primer Švedska in druge. Kaj naj to pomeni? Ali dajemo preveč za splošne in skupne potrebe, ali imamo relativno visok standard iz tega naslova, ali je učinkovitost in gospodarnost zunaj gospodarske sfere zelo slaba in nas zato toliko stane, ali imamo tudi nepotrebne oziroma podvojene negospodarske dejavnosti in tako dalje.

Menimo, da moramo tem vprašanjem nameniti veliko več pozornosti in temeljito raziskati in se dokopati do trdnih odgovorov, sicer se bomo tudi v prihodnje posluževali pretežno linearnega in neargumentiranega obvladovanja teh obremenitev in to predvsem na račun osebnih dohodkov delavcev negospodarstva predvsem družbenih dejavnosti in na račun neupoštevanja zatečenih stanj in specifičnosti potreb posameznih družbenopolitičnih skupnosti. Dajmo temeljito raziskati upravičenost oziroma neupravičenost teh obremenitev in s prepričljivimi in argumentiranimi ukrepi spreminjati stanje v korist razbremenjevanja gospodarstva. Obnašamo se pogosto tako, kot da hočemo na primer učitelja kaznovati, ker se je zaposlil v dejavnosti, ki smo jo vsi skupajustanovili in organizirali kot posebno družbeno potrebno dejavnost .

Konkretne pripombe k zvezni resoluciji: v 16. točki naj se vključi gradnja oziroma pričetek gradnje avtoceste Šentilj-Majcen, saj je nesprejemljivo in neodgovorno nadaljnje odlašanje rešitve te preobremenjene in izredno nevarne ceste, lahko rečemo evropskega pomena.

Podpiramo usmeritve za doseganje boljše izkoriščenosti sredstev z uvajanjem večizmenskega dela, vendar tam, kjer so dani pogoji in kjer je to glede na dejavnosti smiselno organizirati. Zato se v celoti ne strinjamo z vsebino 11.3 točke in predlagamo, da naj se besedilo te točke prične takole: "Organizacijam združenega dela, ki neupravičeno uporabljajo razpoložljive zmogljivosti samo v eni izmeni...", dodana je beseda neupravičeno.

Zadnji stavek 13.5. točke govori, da bomo zagotovili kontinuiran uvoz proizvodov, katerih cene so rasle najhitreje. Glede na predvideno odpravljanje disparitet in nasploh, bi bilo verjetno ustrezneje zapisati, katere cene so previsoke v primerjavi s svetovnimi cenami in podobno. Hvala lepa.

PREDSEDNIK VALENTIN DVOJMOČ:

Besedo ima tovarišica Smilja Pejanovič, prosvetno-kulturno področje, 1. okoliš, Ljubljana-Center.

SMILJA PEJANOVIČ:

Tovarišice in tovariši! Pri obravnavi osnutka resolucije o politiki uresničevanja družbenega plana Jugoslavije za obdobje 1986-1990, in sicer v letu 1987 smo delegati prosvetno-kulturnega področja občine Ljubljana-Center sklenili, da ne moremo podpreti predlagane politike financiranja splošnih družbenih in skupnih potreb, in sicer v tistem delu, kjer osnutek predvideva 10% počasnejšo rast dohodka splošne in skupne porabe za rastjo nominalnega dohodka gospodarstva.

Izvzeta so samo sredstva za znanstveno-raziskovalno dejavnost in del proračuna federacije. Jasno nam je, da lahko razporejamo samo ustvarjalni dohodek, da je nujno potrebno racionalno gospodariti z družbenimi sredstvi in razbremeniti gospodarstvo. Vendar pa nismo prepričani, da je predlagano zaostajanje v financiranju družbenih dejavnosti tudi najbolj racionalna oblika porabe družbenih sredstev, kajti vprašanje je, ali bodo lahko te dejavnosti z omejenimi sredstvi razvijale in dosegale višjo kakovostno raven svojega dela in uspešno izvajale svoje programe, ki naj bi bili usmerjeni v boljše zadovoljevanje potreb uporabnikov, v dvigovanje nivoja znanja in usposabljanja in v širšem pomenu predvsem prispevali svoj delež k ekonomskemu in znanstveno-tehničnemu razvoju države. To pa nikakor ni enoplasten proces in nikakor ne samo področje dela znanstvenoraziskovalne dejavnosti.

Pri tem sklepu so nam bile vodilo tudi temeljne usmeritve za razvoj posameznih družbenih dejavnosti v osnutku republiške resolucije, in sicer njen četrti del, Smeri ukrepov in aktivnosti za uresničevanje ključnih nalog in usmeritvah, točka h). Hvala.

PREDSEDNIK VALENTIN DVOJMOČ:

Hvala lepa. Besedo ima tovariš Niko Žibret, predsednik Izobraževalne skupnosti SR Slovenije.

NIKO ŽIBRET:

Tovariš predsednik, tovarišice in tovariši delegati! Osnutka obeh resolucij zvezne in republiške sta tako pomembna dokumenta, da delegati v Izobraževalni skupnosti Slovenije v obeh odborih, predvsem pa v komisiji za visoko šolstvo, pomeni v komisiji obeh univerz, niso mogli mimo obeh osnutkov brez aktivne udeležbe in brez pripomb. Zadolžili so me, da jih na zasedanju Zbora združenega dela tudi povem.

V razpravi so naši delegati v Izobraževalni skupnosti Slovenije podprli tiste usmeritve, ki so usmerjene v povečevanje produktivnosti in izvoza in usmerjanje investicij v tehnološko modernizacijo in razvoj gospodarstva, v hitrejši razvoj znanosti in tehnologije ter njeno antiinflacijsko naravnanost, katerih uresničevanje bo prispevalo k prestrukturiranju gospodarstva in hitrejšemu gospodarskemu razvoju. Torej tu dajemo k resoluciji podporo.

Vendar pa opozarjamo in seveda ne dajemo podpore tistim določilom zvezne resolucije, kot jih bom navedel. Predvsem je nesprejemljivo definiranje skupne porabe kot pospeševalnega dejavnika inflacije in predvidene porabe. V 16.1. točki je to zelo dobro razvidno in proti temu v Izobraževalni skupnosti Slovenije odločno protestiramo.

Predvsem opozarjamo, da opredeljevanje 10 odstotnega zaostajanja rasti sredstev za to porabo za rastjo družbenega proizvoda ni sprejemljivo in da so take omejitve v preteklih letih v Sloveniji kljub antiinflacijskemu programu, ki je bil sprejet s programom dolgoročnega razvoja Jugoslavije, pripeljali šolstvo na eksistenčni minimum, kar dokazuje, da stalno omejevanje sredstev za področje družbenih dejavnosti in še posebej za šolstvo, ni prispevalo k temu, da bi se inflacija zmanjšala, ampak obratno: namesto 10 odstotne inflacije smo dosegli 100 odstotno. Zatorej so spirale inflacije najbrž nekje drugje kot pa na področju skupne porabe in še posebej na področju vzgoje in izobraževanja.

Ob tako zastavljenih ciljih glede zmanjševanja porabe pa se hkrati pred izobraževanje postavljajo stalno nove naloge, kot so predvsem večja kvaliteta in učinkovitost dela.

Delegati v Izobraževalni skupnosti Slovenije so še posebej opozorili in opozarjamo na nevzdržnost zahteve, da se morajo potrebe v družbenih dejavnostih pokrivati z največ takimi stopnjami kot v letu 1986. Namreč, pričakovane spremembe obračunskega sistema bodo gotovo vplivale na manjšanje dohodka in prav tako tudi na zmanjšanje prispevne stopnje. V takem primeru bi torej bilo vztrajanje na enakih prispevnih stopnjah in brez neupoštevanja učinkov seveda nesmiselno, zato menimo in bomo tudi pričakovali od Izvršnega sveta Skupščine SR Slovenije in od planskih služb, da se bodo taki učinki sprotno preverjali in tudi sprotno korigirali, zato vnaprej postavljena zahteva po enakih prispevnih stopnjah ne glede na to, kaj diktira sam program, ni vzdržna.

Naslednja pripomba, ki prihaja predvsem iz obeh univerz, je nesmisel v zvezni resoluciji; podpiramo, da je področje znanosti izvzeto iz faktorja omejevanja, prav gotovo pa ne moremo postaviti čiste ločnice, kaj je čisto raziskovalno delo na univerzi, kaj je pedagoško in kaj je pedagoško raziskovalno delo. Te ločnice najbrž ni, in če že celotno šolstvo ni izvzeto iz sistema omejevanja, bi moralo biti izvzeto vsaj visoko šolstvo.

Obe univerzi sta me zadolžili, da to njihovo stališče na tem zboru tudi izpostavim in hkrati, zahtevamo od slovenske delegacije, da to zahtevo posreduje tudi na zasedanju Zvezne skupščine.

V razpravi, posebno v komisiji za visoko šolstvo je bilo še posebej izpostavljeno vprašanje sistemskega zagotavljanja sredstev za podiplomsko obliko izobraževanja in za vse ostalo izobraževanje ob delu. Predlagano je bilo, da se med drugim spremenijo tudi določbe zakona o ugotavljanju in razporejanju celotnega prihodka in dohodka ter o ugotavljanju in razporejanju prihodka v tem smislu, da se za te oblike izobraževanja lahko zagotavljajo sredstva iz materialnih stroškov in ne iz sklada skupne porabe, kot je to bilo opredeljeno doslej. Kolikor to ne bi bilo vključeno v zvezni zakon, naj to problematiko uredi republika sama v okviru svojih ustavnih pristojnosti.

Ob razpravi o republiški resoluciji delegati ugotavljajo, da so opredelitve tako splošne in izhodišča tako nedoločno zastavljena, da na tej osnovi še ni mogoče ovrednotiti programov, ki se izvajajo na področju usmerjenega izobraževanja. Ocenjujemo pa, da je potrebno opredelitve presojati s stališča nalog, ki so jih posamezni udeleženci sprejeli z dogovorom o temeljih plana tudi posebne izobraževalne skupnosti. O tem je zelo natančno govoril predsednik Izvršnega sveta Skupščine SR Slovenije v svojem uvodnem ekspozeju.

Odbora in komisija so posebej opozorili, da je nujno predhodno uresničiti cilje, ki so bili postavljeni v resoluciji za leto 1986, in sicer Uskladitev osebnih dohodkov delavcev na področju izobraževanja z osebnimi dohodki delavcev v gospodarstvu, saj bo le na tej osnovi mogoče tudi realno vrednotenje programov v letu 1987. Prav v tem delu se nam pojavlja nov nesmisel, ko naj bi po programu osebne dohodke postopno usklajevali do decembra in dokončno v decembru, resolucija pa predvideva povprečje zadnjega četrtletja. To pa pomeni, da bitka za izenačitev osebnih dohodkov v letu 1987 lahko ponovno postane vprašljiva, na področju vzgoje in izobraževanja pa je to strateška naloga. Kolikor ne bomo med prosvetne delavce vnesli mir, kolikor ne bomo v zbornice namesto razprave o osebnih dohodkih vnesli razpravo o kvaliteti dela, o programih šolstva, o nalogah, ki so tipično šolske, potem od šolstva ne moremo pričakovati boljših in kvalitetnejših učinkov.

V letu 1987 se na področju usmerjenega izobraževanja povečujejo materialne zahteve glede izredne dejavnosti, in sicer na področju višjega in visokega šolstva, ker se nadaljuje uvajanje reforme, pa tudi prenovljeni vzgojno-izobraževalni programi na področju srednjega izobraževanja bodo zaradi zahteve po povečani kvaliteti verjetno zahtevali več sredstev.

V letu 1987 se povečuje program tudi zaradi povečanja amortizacije, potrebno pa je nadaljevati s sanacijo srednješolskega prostora oziroma vsega prostora za usmerjeno izobraževanje in pa z opremljanjem srednjih, višjih in visokih šol. Kot eno izmed prioritetnih nalog je treba posebej opredeliti opremljanje višjih in visokih šol s pedagoško in raziskovalno opremo. Povečanje programa pomeni tudi realizacijo nalog sprejetih z dogovorom o temeljih plana, in sicer zagotavljanje sredstev za nacionalni paket investicij na področju izobraževanja.

S sredstvi, združenimi na osnovi solidarnostnega sistema na področju osnovnega izobraževanja za zagotovljeni program, pa moramo v letu 1987 zagotoviti enotno spodnjo raven vrednotenja dela, doseči pa tudi, da bodo v občinah, kjer prejemajo sredstva solidarnosti, zagotovili lastna sredstva vsaj v taki višini, da bodo lahko dosegali tako vrednotenje dela, kot bo to dogovorjeno v republiki.

V prihodnjem letuje potrebno na tem področju izobraževanja zasnovati sistem celovitega in stalnega strokovnega izpopolnjevanja učiteljev na osnovi programa, ki ga bo pripravil Zavod za šolstvo SR Slovenije, verificiran v Skupščini SR Slovenije in v skupščini Izobraževalne skupnosti Slovenije. Za tak sistem permanentnega izobraževanja učiteljev pa bo potrebno verjetno zagotoviti tudi nekatera dodatna namenska sredstva.

Ob upoštevanju predpostavk resolucije, da bo v naslednjem letu družbeni proizvod rasel s stopnjo 5,5%, sredstva za končno porabo pa ob upoštevanju pokrivanja obveznosti do tujine le s stopnjo 2,5%, je torej v predlogu resolucije v okviru bilance sredstev skupne porabe treba usmerjeno izobraževanje poleg raziskovalne dejavnosti absolutno opredeliti kot prednostno. Hvala lepa.

PREDSEDNIK VALENTIN DVOJMOČ:

Hvala. Besedo ima tovariš Anton Količ, področje gospodarstva, 28. okoliš, Trbovlje.

ANTON KOLIČ:

Tovariš predsednik, tovarišice in tovariši delegati! Skupina delegatov 28. okoliša Trbovlje je pri obravnavi resolucije SFR Jugoslavije za leto 1987 ugotovila, da je besedilo, ki govori o zunanjetrgovinskih poslih, dokaj dobro napisano, hkrati pa je napovedana izredno široka paleta sprememb, tako rokov kot tudi najrazličnejših ukrepov, odredb in podobno. Praviloma je večina teh sprememb medsebojno neusklajena in pogosto z nasprotnimi učinki. Uvajamo strokovno nepreverjene zadeve, kot na primer v lanskem letu zunanjetrgovinske zakone, ki se v praksi kažejo kot neučinkoviti, da ne rečemo celo škodljivi. Zato predlagamo, da se v resoluciji jasno in nedvoumno opredelijo pogoji za pospeševanje konvertibilnega izvoza in poda zahteva Zveznemu izvršnemu svetu, da dopolni zakonodajo na področju zunanje trgovine tako, da bo izvozni interes organizacij združenega dela temeljil na teh zakonih. Menimo, da je rešitev v večanju samostojnosti organizacij združenega dela in s tem tudi večji odgovornosti za lasten obstoj in razvoj, pri tem pa mora vsaka organizacija združenega dela pregledati, kakšno je njeno mesto na trgu ob uporabi realnih vrednosti vseh produkcijskih tvorcev.

Na kratko rečeno, predlagamo, da ne smemo dopustiti nobenih eksperimentov v resoluciji za leto 1987, pri čemer naj Zvezni izvršni svet v letu 1987 pristopi k dopolnitvi zunanjetrgovinske zakonodaje, preneha naj administrirati na področju cen, začrta naj politiko realnega tečaja dinarja v odnosu do domače inflacije in zagotovi tako kreditno monetarno politiko, ki bo spodbujala racionalno porabo dinarja.

V zvezi z osnutkom resolucije v SR Sloveniji za leto 1987, pa imamo naslednje konkretne predloge.

V 4. poglavju naj se za šesto alineo doda nova alinea, ki naj se glasi: "Zagotovili bomo, da bodo sredstva poštne hranilnice, ki bodo s področja SR Slovenije zbrana iz hranilnih vlog in vrnjenih anuitet pri poštni hranilnici, usmerjena za razvoj PTT prometa."

Nadalje v točki č). V organizacijah združenega dela, ki pridobivajo dohodek prek samoupravnih interesnih skupnosti materialne proizvodnje po načelih svobodne menjave dela in v organizacijah združenega dela, kjer se del sredstev za enostavno ali razširjeno reprodukcijo združuje na podlagi samoupravnih sporazumov o temeljih planov ali na podlagi zakonov, bodo sredstva za osebne dohodke odvisna od uresničevanja njihovih planskih nalog, povečevanja produktivnosti dela, ekonomičnosti poslovanja ter obsega doseženega dohodka. Osebni dohodki delavcev se bodo v teh organizacijah združenega dela v letu 1987 usklajevala z rastjo sredstev za osebne dohodke v gospodarstvu ustrezne družbenopolitične skupnosti.

V točki i) naj se doda nova alinea, ki se glasi: "Nadaljevali bomo z izgradnjo koaksialnega kabelskega sistema central in zagotovili pogoje za izgradnjo mednarodnih in magistralnih PTT zmogljivosti in PTT informacijskega sistema. V uvodnem delu osnutka predlagamo, da se v točki b) v prvi alinei za besedami "višje oblike gospodarskega sodelovanja" doda nov odstavek, ki se glasi: "preprečiti moramo nadaljnje upadanje izvoza investicijskih storitev; za dosego tega cilja se bodo koristile tudi specifične oblike menjave, predvsem kompenzacija". To predlagamo zato, ker v tem dokumentu niso ustrezno opredeljeni Pogoji izvoza investicijskih storitev.

Nadalje delegati podpiramo stališča Odbora za družbenoekonomske odnose, in sicer, da resolucijska opredelitev o spremljanju stanja na področju varstva okolja ne zadostuje ter da se je nujno opredeliti za sanacijo najbolj izstopajočih ekoloških problemov.

PREDSEDNIK VALENTIN DVOJMOČ:

Hvala lepa. Besedo ima tovariš Marko Bulc, predsednik Gospodarske zbornice Slovenije.

MARKO BULC:

Tovariš predsednik, tovarišice in tovariši delegati! Gospodarska zbornica je zelo aktivno spremljala gospodarska gibanja in tudi mi ugotavljamo, da smo poleg pozitivnih premikov, dokaj ugodne gospodarske rasti in predvsem začete modernizacije in prestrukturiranja v slovenskem gospodarstvu, vendarle soočeni s tremi zelo negativnimi tendencami, ki se prenašajo tudi v prihodnje leto. To so povečani pritiski na inflacijsko rast, z negativno rastjo konvertibilnega izvoza innamesto blagovnega, tržnega gospodarjenja in odnosov ter večjo samostojnostjo gospodarskih subjektov, ki pomenijo tudi odgovornost, z še vedno zelo velikim administrativnim vpletanjem reprodukcijske tokove. V Gospodarski zbornici Slovenije in v razpravah v gospodarstvu, ki ga predstavljamo, smo prepričani, da se je prav tem trem tendencam, ki se prenašajo v prihodnje leto, treba odločneje zoperstaviti.

Da bi začeli premagovati nestabilnost in uresničevati sodoben razvoj in tudi učinkoviteje samoupravljati, smo se, ne da čakali predloge resolucij, že v septembru mesecu odločili, da sami ponudimo gospodarstvu osnutek ekonomske politike za leto 1987, da bi na ta način resnično zagotovili ustrezen dialog in se usmerili res na najbistvenejše spremembe.

Predlog naših stališč ste dobili tudi vi. Poleg tega, da smo jih poslali tudi vam, smo se odločili, da gremo z njimi v razpravo v zbornični sistem Jugoslavije. Moram reči, da smo v tem dialogu uspeli prepričati in pridobiti večino jugoslovanskega gospodarstva za tako naravnanost ekonomske politike v letu 1987. Lahko vas obvestim, da so stališča, ki jih je sprejela skupščina Gospodarske zbornice Jugoslavije, in ki so poslana Zboru republik in pokrajin oziroma Skupščini SFR Jugoslavije, taka, da v bistvu to zagotavljajo. Zato pričakujem, da bo imela delegacija pri usklajevanju stališč v Zboru republik in pokrajin lažje delo, posebej, če bomo ta ista stališča danes sprejeli in terjali, da jih delegacija uveljavi. Lahko se reče, da so stališča Gospodarske zbornice Jugoslavije tako rekoč identična z našimi predlogi, o katerih razpravljamo danes.

Iz stališč ste lahko ugotovili, da je jedro predlogov ekonomske politike za leto 1987 pravzaprav v štirih točkah: prvič, v taki ekonomski politiki, ki bo resnično zagotovila dohodkovno motiviranost gospodarstva za konvertibilni izvoz, rugič, v taki politiki, ki bo resnično zagotovila veliko več blagovno tržnih odnosov in tržnega oblikovanja cen, ob pogoju za uporabljanje realnih produkcijskih tvorcev in samoupravljanja, retjič, tako politiko, ki bo odločno odpravljala vzroke inflacije, kar je pogoj za izvoz in za trg, četrtič, odločnejše stimuliranje razvoja kmetijstva, turizma in drobnega gospodarstva, ki daje lahko hitro zelo velike učinke v gospodarjenju in tudi v zaposlovanju v Jugoslaviji, in ne nazadnje za tiste spremembe zakonov, do konca letošnjega leta, ki so v tej funkciji, ki resnično zagotavljajo odločnejše odpravljanje žarišč inflacije in večjo samostojnost in odgovornost delovnih organizacij pri gospodarjenju.

Lahko ste ugotovili, še posebej tudi iz današnjega ekspozeja predsednika Izvršnega sveta Skupščine SR Slovenije tovariša Šinigoja, da smo v mnenjih o bistvenem zelo usklajeni tudi s predlogi Izvršnega sveta Skupščine SR Slovenije. Če kratko komentiram, slišali ste tudi tovariša Šinigoja, da je povečanje konvertibilnega izvoza in neto deviznega priliva imperativ za vso Jugoslavijo. Zelo točno! Vendar je vprašanje, kako to doseči. Namreč, o tem že nekaj časa govorimo. V Gospodarski zbornici Slovenije smo trdno prepričani, da je ključ v resnično povečani dohodkovni motiviranosti delovnih organizacij za konvertibilni izvoz, zdaj še posebej. To pomeni, da vsaka delovna organizacijamora za blago, če ga proda v izvoz, resnično dobiti več dohodkov, kot če ga proda doma. Pot je, kot je velikokrat poudarjeno, realni tečaj in take stimulacije, ki naj predvsem premaguje pregrade na zunanjih trgih in takojšnja sprememba v tistem delu deviznega zakona, ki naj zagotovi vsaj prednost plačila izvoznikom v inozemstvo v odvisnosti od deviznega priliva.

Opozorim naj, da vse zadnje analize kažejo, da izvoz in uresničevanje povečanja konvertibilnega izvoza in deviznega priliva postaja limit za povečanje družbene rasti, limit za prenovo in prestrukturiranje, kajti če ne bomo uspeli povečati konvertibilnega izvoza in res imeti tako politiko, ki bi to zagotovila in motivirala, potem tudi ne bo realno povečevati družbenega produkta za več kot 3% in tudi ne dobiti sredstev za uvoz nove tehnologije in novih strojev, ker se pač ve, da se okoli 40% vsega deviznega priliva v Jugoslaviji mora namenjati za fiksne in garantirane obveznosti, torej za odplačevanje naših zadolžitev. Zato je to res imperativ in zato je to tisto področje, kjer v Jugoslaviji ne bi smelo biti več popuščanja v razpravah, saj ne gre samo za slovenskega izvoznika, temveč gre za jugoslovansko gospodarstvo, za naš jugoslovanski prihodnji razvoj. Če tega ne naredimo, bo stopnja rasti manjša in smo se s tem sami obsodili na tehnološki kolonializem. To smo že nekajkrat rekli, sedaj pa gre za uresničitev.

Izražam zadovoljstvo, da so v dopolnitvah, ki ste jih dobili danes na klop, taka stališča, ki zahtevajo v bistvu tako politiko in menim, da jih kaže sprejeti. Z zadovoljstvom tudi ugotavljam, da je v spremembo deviznega zakona vgrajeno določilo, da naj se zakon spremeni zlasti v tistem delu, po katerem bo avtomatizem predpravic plačevanja inozemstvu odvisen od konvertibilnega priliva. Če se bo to uveljavilo, potem je upati, da bo ta bitka dobljena.

Glede trga bi rekel, da gre za uresničitev pravzaprav določil naših kongresov iz letošnjega leta, kjer smo se vendarle povsem jasno idejnopolitično odločili, da brez večje prisotnosti trga ni boljšega gospodarjenja in brez več trga ni več samoupravljanja in učinkovitosti tega samoupravljanja. Zato smo v Gospodarski zbornici Slovenije trdno prepričani, da je iz resolucije treba odločno izločiti še vsa tista sumljiva stališča, ki vlečejo na programirano inflacijo. Drugo, da se je resnično treba izboriti za pozitivno politiko obresti, kajti brez tega ni racionalne uporabe družbenega kapitala in brez tega ni povečanega varčevanja, ki je eden od pogojev za manjše povpraševanje in za uravnavanje blagovno denarnih odnosov. In tretjič, za to, da se vendarle uveljavi taka politika cen, ki naj zagotovi, da se bodo cene za pretežni del blaga oblikovale svobodno v delovnih organizacijah, ki edine lahko govorijo tudi o pravih pogojih in odločajo o gospodarjenju.

Brez tega po našem trdnem prepričanju ni mogoče pričakovati ne razrešitve cenovnih disparitet, ne povečanega gospodarjenja in ne zmanjševanje inflacije. Glede inflacije bom rekel še to, da v naših predlogih zasledite, da naj bi to bila ena od ključnih politik v letu 1987. Kdor je zasledoval opatijsko srečanje ekonomistov, je lahko ugotovil, da tudi ekonomisti mislijo tako, to pa v praksi pomeni zmanjševanje inflacijskeganapajanja nezasluženega dohodka, pa naj bo to inflacijsko plačevanje klirinških blagovnih tokov ali pa inflacijsko saniranje neplačil, ki že leta veljajo za nekatere izvoze v posamezne države, in za katere bo treba izdelati ofenziven program plačevanja, ne pa pokrivanja z inflacijo dohodka, ki ni zaslužen.

In tretjič, resnično odločno zmanjševanje odlivanja dohodka od tistih, ki so ga ustvarili, k tistim, ki ga rabijo, pa ga niso ustvarili, in ne nazadnje tudi odločnejši obračun z izgubarji. Pri tem bi omenil tudi poročila za saniranje družbenopolitičnih skupnosti Makedonije, Crne gore in Kosova. Kakorkoli smo za solidarnost, za pomoč vsakomur, ki je v težavah, pa vendarle moramo reči, da v teh primerih ne gre za elementarne nesreče, ali za potres ali poplave in podobno, pač pa za slabo investiranje in slabo gospodarjenje, pa tudi za neustrezno funkcioniranje sistema hitrejšega razvoja manj razvitih, ki jih premalo navaja in sili k dobremu gospodarjenju. Zaradi tega tudi mi podpiramo stališče Izvršnega sveta Skupščine SR Slovenije, da se ne da soglasje, da pristopamo k sanaciji družbenopolitičnih skupnosti kot celote, temveč samo subjektov na podlagi zelo precizno izdelanih sanacijskih programov, se pravi subjektov gospodarjenja kar pomeni vzpostavitve odnosov ene delovne organizacije z drugo delovno organizacijo. Če je neka delovna organizacija iz Slovenije ali iz Hrvatske ali pa Srbije v preteklosti koncipirala nek program, potem je treba predvsem oceniti, kako bi skupaj sanirali zadevo, kako bi skupaj tržili bodisi doma ali pa v tujini, ker mislimo, da je to najbolj zdrava pot za sanacijo posameznih delovnih organizacij. To je predlagal tudi Izvršni svet Skupščine SR Slovenije.

K predlogom našega Izvršnega sveta Skupščine SR Slovenije pa dodajamo še en predlog: zdi se nam, da je premalo, da bi se približno 10% sedanjega sklada za hitrejši razvoj nerazvitih porabil za to. Predlagamo, da se vsa še neangažirana sredstva tega sklada uporabijo tudi za to sanacijo. Nobenega smisla nima namreč oblikovati novih delovnih organizacij, pri tem ko je še vrsta takih, ki ne morejo poslovati. Če je ta sklad namenjen za razvoj in če ugotavljamo, da ni razvoja brez saniranja gospodarskih subjektov v teh skupnostih, potem naj se tudi ta sredstva, ki jih sicer dajemo, uporabijo prioritetno za ta namen. Mislim, da je to najboljši način za pomoč k hitrejšemu razvoju vse Jugoslavije.

Če dodam še eno mnenje glede sanacije Fenija. Prepričani smo, da je najprej treba poskusiti z odprodajo, potem pa se glede na izkupiček dogovoriti o sanaciji, ne pa obratno.

Glede zakonov, ki so na dnevnem redu, smo zavzeli stališče, da je na hitro, po skrajšanih postopkih, ko ni dovolj časa za poglobljene razprave, treba sprejeti res samo tiste zakone, ki so v funkciji take ekonomske politike za prihodnje leto, tiste, ki to niso pa naj se odloži in se jih poglobljeno prouči, ali res vodijo k odpravljanju inflacijskih žarišč, k večji samostojnosti gospodarskih subjektov in k takim pogojem gospodarjenja, ki bodo zaostrili odgovornost, gospodarnost in tako dalje.

Izhajajoč iz tega temeljnega kriterija, ki smo ga sprejeli na skupščini Gospodarske zbornice Slovenije, smopredlagali, da se sprejmeta zakon o amortizaciji in zakon o obračunskem sistemu, ker je na tej liniji, z izjemo tistega dela, ki pomeni delitev na dva dela dohodka za osebni dohodek, kajti naša ocena je, da se ta del preprosto ne da v tako kratkem času uresničiti, ker je tu še toliko nejasnosti. In drugič, ta rešitev posega v razpravo o zakonu o združenem delu, ki je v toku, in tretjič, tega ni mogoče napraviti med letom. Torej, za en del tega zakona smo, za drugi del pa mislimo, da je boljše, če ga odložimo in temeljno pripravimo razprave ne pa, da makro ekonomsko eksperimentiramo. Moramo tudi reči, da smo za spremembe deviznega zakona, zlasti še tistega dela, ki vam je kot predlog za dopolnitve bil dan na klop, da se zagotoviti predpravica izvoznikom za plačila v tujino na osnovi konvertibilnega deviznega priliva. Za ostale zakone pa smo mnenja, da bi bilo ustrezneje, da jih letos ne spreminjamo, ampak jih veliko bolj poglobljeno in temeljito obravnavamo, to so zakon o planu, zakon o cenah in precejšen del določil zakona o bankah.

V tej zvezi naj omenim samo zakon o cenah. Če bomo res hoteli doseči večji vpliv blagovno tržnih odnosov, potem bomo morali najbrž temeljiteje razpravljati, kje bomo šli na indikativne plane in podobno, česar pa na hitro ni mogoče opraviti.

Glede zakona o cenah pa je treba reči še to, da tisto kar se predlaga, pomeni v bistvu zaostrovanje administriranja, mi pa smo načelno z resolucijo zoper to. Zato smo mnenja, da tudi to ni ustrezno. Če vsi v Jugoslaviji zahtevajo, da se ta dialog opravi, potem tega ne moremo blokirati. To razpravo moramo opraviti in k vsebini dati resnično vsebinske in stvarne predloge. Če bomo to storili, smo prepričani, da obstajajo realne možnosti, da bo ekonomska politika v letu 1987 res motivirala gospodarske subjekte v boljšem gospodarjenju.

Pri tem bi še opozoril, da bodo skupaj s tako resolucijo, kot je danes predložena in ki jo kaže sprejeti, sprejeti tudi vsi podzakonski akti, ki njeno uresničevanje zagotavljajo. Nemogoče je namreč še naprej pristajati na to, da se politika in še posebno ti podzakonski akti med letom dvakrat ali trikrat spremenijo. Zato je veliko boljše o teh stvareh sedaj res temeljito razpravljati, potem pa čez leto tega ne spreminjati, razen v zelo izjemnih primerih, ker je tudi to eden od pogojev za stabilizacijo.

Naj končam. Če bomo to dosegli, če bomo to uveljavljali tudi v Jugoslaviji in če bo ta politika res motivirala k družbenim ciljem, potem smo prepričani, da se bodo naše delovne organizacije zelo hitro opredelile za tako politiko, s tem pa bodo konec prihodnjega leta rezultati dosti boljši kot so letošnji.

Hvala.

PREDSEDNIK VALENTIN DVOJMOČ:

Besedo ima Jordan Blaževič, gospodarsko področje, 14. okoliš, Radovljica.

JORDAN BLAŽEVIČ:

Tovariš predsednik, tovarišice in tovariši delegati! Najprej k zvezni resoluciji. Letošnjih ciljev resolucije ne bomo izpolnili. Zato bi morali narediti temeljito analizo vzrokov zastoja, da ne bomo kot doslej ponavljali starih napak. V združenem delu se trudimo, toda zvezna administracijanam s stalnimi spremembami sistemskih predpisov onemogoča normalno poslovanje.

Resolucija za prihodnje leto je nekoliko bolj realna kot v prejšnjih letih, kljub temu pa ni jasno, kako jo bomo dosegli, ker ne poznamo navedenih ukrepov in sistemskih sprememb. Zvezna administracija nam vsako leto obljublja preobrat v ekonomski politiki in izhod iz sedanje krize, vendar ga doslej še nismo dočakali, časa pa je vedno manj. Združeno delo pričakuje, da bodo ekonomski ukrepi pravočasno sprejeti in da bodo takšni, da bodo pospešili proizvodnjo in izvoz. Dosedanje počasno in večkrat neprimerno ukrepanje tekoče ekonomske politike je glavni vzrok za stagnacijo našega razvoja.

Izvozno gospodarstvo ni bilo dohodkovno motivirano, zato izvoz zastaja. Pričakujemo spremembo v tečaju in druge ugodnosti za izvoznike. Dinar je precenjen za 40 do 50%, ker dajemo prednost uvozu pred izvozom.

Pri zamenjavi zastarele opreme situacija ni nič boljša. S staro opremo bomo vedno manj konkurenčni. Na izvoznike pozabljamo, s tem pa delamo našemu gospodarstvu nepopravljivo škodo. Počasi se umikamo s svetovnega trga, nekatere pogodbe smo razveljavili in tako izgubili precej kupcev, ki jih bomo težko spet pridobili. Dobre gospodarje siromašimo na račun slabih. Zato gospodarstvo nima jasne poti za izhod iz sedanje krize. Če se hočemo izvleči iz sedanjih težav moramo dati več svobode sposobnim delovnim organizacijam in jih podpirati tako, da bo združeno delo ustvarilo več sredstev za lasten razvoj. Zmanjša naj se administracija, ki duši gospodarsko poslovanje in uvedejo naj se tržne ekonomske zakonitosti. Zvezna administracija zbira vedno več sredstev, izčrpava že tako osiromašeno gospodarstvo in velikodušno deli vsemogočim uporabnikom. V skupne razvojne programe naj se vključijo same delovne organizacije glede na ekonomski interes in ne na osnovi administrativnih predpisov zaradi pričakovanih ugodnosti in prelivanja denarja. Vse kaže, da se iz preteklih napak nismo ničesar naučili.

Zvezna administracija s svojo administrativno politiko ne uspe uveljaviti stabilizacijske politike. Inflacija raste, izvoz pada, gospodarska rast je majhna, produktivnost stagnira, obremenitev gospodarstva je vsak dan večja. Posledica take ekonomske politike v združenem delu je občutek nemoči, ob tem pa se poraja tudi malodušje. Če hočemo tako stanje izboljšati, moramo dati združenemu delu večjo samostojnost in večjo motiviranost za boljše delo. Vsak naj sam prevzame odgovornost za svoje poslovanje, ne pa da se nekateri stalno oklepajo zvezne administracije kot edinega rešitelja za svoje slabo delo.

Tudi Narodna banka Jugoslavije dobiva vedno večje pristojnosti, čeprav nosi tudi velik del krivde za sedanje dolgove, ker ni pravočasno in primerno ukrepala.

Kako se bomo lotili sedanjih težav, je odvisno predvsem od nas samih. Če bomo kar naprej samo ugotavljali in brez konkretnih ukrepov, bomo vsak dan v večji ekonomski krizi, kar gotovo ni naš cilj.

Še nekaj k republiški resoluciji. Slovenija resolucije že vrsto let ni izpolnila, čeprav si postavlja najskromnejše cilje. Letošnja bo doživela polom in bojimo se, da tudi drugoleto ne bo nič boljše. Združeno delo posluje pod vedno težjimi pogoji. Zastarela oprema se ne obnavlja v zadostni meri in je vsak dan bolj iztrošena. Izvoz nam namesto potrebnih deviz za posodobitev proizvodnje prinaša same izgube in težave. S svetovnega trga nas izrivajo, ker smo vsak dan manj konkurenčni. Počasi bomo začeli izgubljati tudi pozicijo na domačem trgu, ker imamo najbolj iztrošeno opremo in najslabšo kvalifikacijsko strukturo zaposlenih.

Za skupne namene v državi prispevamo kar dva do trikrat več od povprečnega Jugoslovana. Kljub temu, da so rezultati dela vedno skromnejši, je obremenitev gospodarstva vsak dan večja, temu primerne pa so tudi izgube. Iz resolucije ne vidimo, kako bomo zaustavili negativne smeri. Naš zaostanek za razvojem razvitih držav je vsak dan večji. Relativno zaostajamo tudi v primerjavi z ostalimi republikami in avtonomnima pokrajinama. Produktivnost ne raste, ampak pada. Kljub temu, da je Slovenija velik izvoznik, je deviz za tekoče poslovanje vedno manj in lahko se zgodi, da bomo doživeli pravo katastrofo, ker bomo ostali brez sredstev za nujna plačila tujim dobaviteljem. V tem primeru bi se velik del proizvodnje za izvoz ustavil. Često se sprašujemo, komu koristi zaviranje izvoza in hitrejše napredovanje tistih, ki so za to sposobni in to želijo. Hvala.

PREDSEDNIK VALENTIN DVOJMOČ:

Besedo ima Adi Kralj, področje gospodarstva, 37. okoliš, Radlje ob Dravi.

ADI KRALJ:

Tovariš predsednik, tovarišice in tovariši delegati! Skupina delegatov za Zbor združenega dela Skupščine SR Slovenije s področja gospodarstva, 37. okoliš, smo se odločili, da posredujemo pripombe in predloge k osnutku resolucije o politiki uresničevanja družbenega plana Jugoslavije v letu 1987 na konkretnem primeru Tekstilne industrije Otiškega vrha.

V času, ko naša družba na široko razglaša podporo izvoznim prizadevanjem in ko računa z močnim povečanjem obsega izvoza, zlasti na konvertibilno področje, ugotavljajo v 900 članskem kolektivu Tekstilne industrije v Otiškem vrhu ne le, da niso več zagotovljeni normalni pogoji za gospodarjenje, ampak da sleherna motiviranost za izvoz ni realna, saj iz vrste najbolj elementarnih primerjav izhaja radikalno poslabšanje delitvenih razmerij znotraj celotnega prihodka v vsakem naslednjem periodičnem obračunu.

Vedno znova ugotavljamo, da so se sistemske spremembe zunanjetrgovinske in devizne zakonodaje samo v obdobju letošnjega leta katastrofalno odrazile na poslovnih rezultatih. Za ilustracijo tega položaja navajam, da se je celotni prihodek delovne organizacije v 9 mesecih povečal le za 59% ob materialnih stroških, ki so porasli za 95%. Pri tem je bil dohodek povečan le za 44%, medtem ko so prispevki in davki porasli za okroglih 100%. Osebni dohodki so v obdobju enega leta zaostali za več kot 30% rasti v primerjavi z regijo, povečanje znaša 84%, povprečje koroške regije pa 115%.

Kljub izredno močnemu zaostajanju niso izboljšali delitvenih razmerij, ampak nasprotno. Delovna organizacija kot celota je imela v devetmesečnem obdobju na skladih le še 2,7milijona din oziroma 98% manj kot lani v enakem času. Če k navedenemu rezultatu dodamo še znane podatke o inflacijski stopnji in upoštevamo dejstvo, da količinska proizvodnja in realizacija v nemških markah ni utrpela bistvenih sprememb, je povsem očitno, da gre na ravni celotne delovne organizacije za velik izpad dohodka kot posledica sistemskih sprememb, ki naj bi po začrtanih ciljih podpirale izvoz. Izračun jasno kaže, da je kot izrazit izvoznik, ki je že leta na prvem mestu v tej dejavnosti tekstilstva po deležu na konvertibilno področje v celotnem prihodku zaradi precenjenega tečaja dinarja, neplačanih republiških stimulacij za leto 1985 v znesku več kot 320 milijonov dinarjev, ukinjenih republiških stimulacij za leto 1986 ter simbolično nizki zvezni stimulaciji, ki znaša za našo dejavnost dodelanih poslov nogavičarske proizvodnje in konfekcije le 3,47% ter izpada možnosti delnega združevanja deviznih sredstev in povečanja časovnega razkoraka med realiziranim in deviznim prilivom in dospetjem dinarskih sredstev na žiro račune, prikrajšan za 530 milijonov din po najbolj restriktivni oceni. Posebej zaskrbljuje dejstvo, da so na primer samo izvozne premije v celoti zmanjšane za to dejavnost z lanskih skupno 10,13% na letošnjih 3,47%. Pri tem je zelo ilustrativen podatek, da je stopnja pokritosti uvoza z izvozom v polletju znašala kar 932% in da je doseženi obseg neto deviznega učinka v celotnem prihodku kar 54,4%.

Iz navedenih najbolj značilnih podatkov izhaja, da so vsaj na določenih sektorjih gospodarstva razvili vrsto mehanizmov prerazdeljevanja dohodka, ki grobo poslabšuje rezultate gospodarjenja, ki bi jih sicer morali doseči, če bi se širša družbena skrivnost v praktičnem izvajanju ekonomske politike želela bolj približati proklamiranim ciljem. Izhodišča dolgoročnega programa ekonomske stabilizacije na več mestih jasno poudarjajo eno od temeljnih usmeritev celotnega programa ekonomske stabilizacije, ki je v tem, da je hitrejši in vsestranski razvoj ekonomskih odnosov s tujino poglavitnega pomena za našo državo in da mora vrsto kvalitetnih sprememb v gospodarjenju kot rdeča nit povezovati usmeritve v izvoz.

Številna opozorila strokovnih institucij, na primer Ekonomski institut pravne fakultete v Ljubljani ter vrsta vidnih ekonomistov in gospodarstvenikov že dolgo opozarjajo na ključne probleme v zvezi s politiko tečaja dinarja in tudi na druge neurejene segmente naše devizne zakonodaje. Ob številnih ocenah precenjenega tečaja dinarja, ki se giblje okoli 30%, je jasno, da so zaradi nerealnega tečaja uvozne cene močno podcenjene in povečujejo neprilagodljivost našega gospodarstva spremenjenim odnosom v svetu. Marsikakšen celo nesmiselni uvoz se ponovno splača, čeprav bi lahko vsaj del tega pokrili tudi z racionalno produkcijo doma. Izvozne cene so bistveno precenjene in onemogočajo izvoz številnih naših izdelkov, ki bi jih lahko pridelali relativno ceneje kot v tujini.

Glede na predhodne ugotovitve predlagamo naslednje pripombe in dopolnitve k osnutku resolucije o politiki uresničevanja družbenega plana Jugoslavije za obdobje 1986-1990 v letu 1987.

Zvezna resolucija vsebuje temeljne usmeritve na področju urejanja družbenoekonomskih odnosov s tujino v 1. točki in 5. točki prvega poglavja ter 7. točki drugega poglavja. Kljub temu, da navedeno besedilo prinaša določene premike, je vendarle po vsebini izredno nedorečeno, saj je operacionalizacija številnih rešitev, ki bodo izhajale iz opredelitev resolucije, v preveliki meri prepuščena administrativnim posegom zveznih upravnih organov ter Narodne banke Jugoslavije. Izredno moti, da resolucija bistveno premalo opredeljuje jasnejšo podobo visoko aktivnih izvoznikov, saj jih z izjemo zanemarljivih elementov postavlja praviloma v enak ali slabši položaj kot uvoznike. V resoluciji je v 7.1. točki sicer navedeno, da se bo vodila politika realnega tečaja dinarja, ki bo ažurno prilagojen, vendar pri tem ni jasno, kaj je to sploh realni tečaj dinarja, zato menimo, da bi resolucija morala zarisati tudi okvire metodologije določanja realnega tečaja, pri čemer mora pomemben element oblikovanja realnega tečaja biti vpliv oblikovanja tečaja dinarja, določena na tujih trgih glede na košarico glavnih 7 konvertibilnih valut.

Izredno moti drugi odstavek te točke, kjer je opredeljeno, da bo z vzajemnim delovanjem politike tečaja in stimulacije zagotovljena cenovna konkurenčnost za največji del izvoza. Verjetno se s tem misli še nadalje vzdrževati dosedanji sistem izredno različnih stimulacij, ki neodvisno od elementarne ekonomske logike bistveno bolj podpirajo blagovni izvoz in višjo stopnjo tega izvoza, kot je ustvarjen dolar ali nemške marke tudi v resnici več vreden, glede na to kdo ga je ustvaril. Pri tem je v celoti zanemarjeno dejstvo, da se dostikrat pri dodelavnih poslih in drugih storitvah dosegajo relativno večji cenovni učinki ob bistveno nižjih output stroških z vidika mednarodnega gospodarstva kot celote. V tem trenutku je pomembno predvsem to, da se poveča neto devizni priliv in ustvarijo normalni pogoji za izvoz vsem, ki so se sposobni vključevati na zahtevne konvertibilne trge.

V 7.5. točki je obseg pravice uvoza opreme ponovno vezan le na del amortizacije in odstotek izvoza na konvertibilno področje, pri čemer je v celoti zanemarjena okoliščina, da tako oblikovanje pravic uvoza opreme postavlja v bistveno slabši položaj visoko aktivne izvoznike, ker je poleg amortizacije temeljno merilo izvoz ne pa devizni učinek. V resoluciji in tudi v zveznem zakonu o deviznem poslovanju je potreba jasno opredeliti mehanizem izvoznih spodbud, ki bi jih bilo treba iz pristojnosti Zveznega izvršnega sveta in trajneje določiti neposredno s samim zakonom ali pa vsaj z letnimi zveznimi in republiškimi resolucijami, predvsem iz razloga, ker je le tako mogoče zagotoviti širši vpliv združenega dela na to področje ter tako bolj stabilizirati pogoje gospodarjenja. V zvezi s stimulacijami je treba namreč poudariti še to, da se dostikrat neutemeljeno podcenjuje tako imenovane dodelavne posle. Čeprav je storitveni izvoz le simbolično stimuliran, ga ni mogoče radikalneje zmanjšati. Z vidika narodnega gospodarstva je nerazumno puščati ga na zahtevne trge zaradi povečanja vključevanja v domači trg, kar bo sicer v nadaljevanju trdovratne politike simboličnih stimulacij za te posle za marsikaterega izvoznika edina ustrezna dohodkovna reakcija.

Skupina delegatov je obravnavala tudi pripombe in stališča Gospodarske zbornice Slovenije in se z njimi v celoti strinja.

K republiški resoluciji pa imamo naslednja stališča.

Področje ekonomskih odnosov s tujino: močno podpiramo bistvene usmeritve 3. in 4. poglavja, kjer je poudarjeno, da bomo pospešili kakovostno in poglobili izvozno naravnanost našega gospodarstva ter ob večji podpori ekonomske politike dosegli le 25%-no pokritje uvoza blaga z izvozno konvertibilnim področjem. Podobnih formulacij večinoma zelo načelnih in neobvezujočih je v obeh poglavjih še več. Ni jasno, zakaj tako pomemben dokument, kot je republiška resolucija, ne pove bolj natančno, kako si republika Slovenija predstavlja, da bi te cilje tudi dosegla. Kljub temu, da je zdaleč pretežni del mehanizmov v urejanju vprašanj zunanje trgovine in devizne problematike v pristojnosti federacije, bi moral po našem mnenju ta dokument določene usmeritve vendarle veliko konkretneje opredeliti. Zato posebej predlagamo, da se v besedilo resolucije vključi jasna podpora predvsem neto izvoznikom, ne glede na način ustvarjanja deviznih prilivov ter le-tem tudi ob tem dokumentu zagotoviti prioritetno poravnavanje plačil s tujino.

Nadalje je potrebno jasno opredeliti ponovno uvedbo republiških stimulacij ter zagotoviti za njihovo redno plačevanje trajnejše in stabilnejše vire. Stimulacije naj bodo v osnovi enake, diferencirane pa lev korist stimuliranja neto deviznega učinka. Resolucija naj upošteva 107. člen ustave Socialistične republike Slovenije in tudi konkretno opredeli, kako bo hkrati zagotovljeno ustrezno nadomestilo dohodka organizacije združenega dela, katerim organ družbenopolitične skupnosti z akti, s katerimi se določi ekonomska politika, trajneje v večjem obsegu zmanjšuje dohodek.

Posebej predlagamo, da se Skupščina SR Slovenije zavzame za energično podporo stališč, oblikovanih v Gospodarski zbornici Slovenije.

Nadalje posebej predlagamo, da se v resolucijo vnese vse informacije o tem, da si bo republika Slovenija resno prizadevala doseči spremembe zakona o deviznem poslovanju, ki bo ponovno omogočil neposredno razpolaganje vsaj z manjšim delom ustvarjenih deviz visoko aktivnim izvoznikom na primer okoli 10 do 15% neto deviznega učinka.

K politiki skupne in osebne porabe. Menimo, da bo za zadovoljevanje skupnih potreb oziroma financiranje nalog občinskih samoupravnih interesnih skupnosti družbenih dejavnosti v letu 1987 težko zagotoviti zadosten obseg sredstev na osnovi povprečnih stopenj iz leta 1986. Ugotavljamo, da bomo imeli probleme s financiranjem v letu 1987 predvsem tistih samoupravnih interesnih skupnosti, kjer v sredstvih predstavljajo osebni dohodki levji delež.

K politiki skladnejšega razvoja predlagamo, da se v resoluciji določneje opredelijo naloge in aktivnosti za uresničitev nalog na področju skladnejšega regionalnega razvoja, zlasti pa: da se nosilci usmerjanja programov na manj razvita območja bolj angažirano vključijo v naloge pri iskanju in usmerjanju tehnološko zahtevnejših programov ter povezujejo z izvršnimisveti občin, ki se štejejo za manj razvite, da se zagotovijo dodatni stimulativni elementi za vlaganje na manj razvitih in obmejnih območjih v SR Sloveniji. Še z ugodnejšo obrestno mero za naložbe, znižane osnove za plačilo davka iz dohodka temeljnih organizacijah združenega dela v okviru samoupravnih interesnih skupnosti materialne proizvodnje, povečajo delež sredstev za vlaganje v manj razvita obmejna območja. Naložbe na manj razvita obmejna območja morajo biti upoštevane pri določanju obveznosti plačila prispevka za manj razvite v SFR Jugoslaviji in drugih prispevkov; da se reševanje manj razvitih in obmejnih območij v Sloveniji ne rešuje le prek sprememb kriterijev, ampak da se rešujejo z materialno družbeno podporo vsebinska vprašanja nadaljnjega razvoja; da se podpira reorganizacijske težnje le tam, kjer gre za dejansko boljše ekonomske učinke, upoštevaje pri tem dejstvo, da se vrednoti naravnih danosti kažejo vrednostno in lokacijsko tam, kjer te danosti so.

Predlagamo tudi, da se v resoluciji v večji meri konkretizirajo aktivnosti republik, samoupravnih interesnih skupnosti materialne proizvodnje in družbenih dejavnosti. Hvala lepa.

PREDSEDNIK VALENTIN DVOJMOČ:

Hvala. Besedo ima Anton Ošlaj, gospodarsko področje, 45. okoliš, Murska Sobota.

ANTON OŠLAJ:

Tovariš predsednik, tovarišice in tovariši delegati! Skupina delegatov iz Murske Sobote je obravnavala republiško resolucijo in ima k njej naslednje ugotovitve, stališča in pripombe.

1. Osnutek resolucije za leto 1987 je usmerjen h krepitvi ključnih kakovostnih dejavnosti gospodarjenja in razvoja, pospeševanju izvoza blaga in storitev na konvertibilno področje, reševanju proizvodnje, odpravljanju vzrokov inflacije in je kot tak dobra osnova za javno razpravo, zato ga zbori in delegati tudi podpiramo. Ocenjujemo, da bo v doslednem izvajanju vseh nakazanih ukrepov in aktivnosti možno doseči tudi načrtovano dinamiko rasti gospodarskega razvoja in krepitve materialne osnove dela.

2. Opredelitve razvoja in aktivnosti na posameznih področjih gospodarstva so načelno dobro zastavljene in vsebujejo tudi nekatere kakovostne nove elemente, vendar na določenih področjih premalo konkretne. Kmetijstvo in proizvodnjo hrane kot prioritetni dejavnosti bi morali v resoluciji še konkretneje opredeliti in zagotoviti boljše pogoje za izboljšanje dohodkovnega položaja teh dejavnosti in pospeševanje proizvodnje ter večjega vključevanja v izvoz, z ekonomsko politiko in stimulativnimi vlaganji zagotavljati dolgoročni in stabilni razvoj kmetijstva in v večji meri izrabiti komparativne prednosti teh dejavnosti.

Glede na navedeno predlagamo, da se osnutek resolucije v poglavju IV pri ukrepih in aktivnostih na področju bančništva dopolni tako, da bodo banke poleg izvoza kvalitetno obravnavale tudi kredite za primarno kmetijsko proizvodnjo.

3. Začrtana politika skladnejšega regionalnega razvoja je premalo konkretna pri ukrepih in obmejnih območjih. Glede naprepočasno odpravljanje razlik v razvitosti manj razvitih in obmejnih območij in za hitrejše reševanje problematike nezaposlenosti, je potrebno besedilo resolucije o skladnejšem regionalnem razvoju dopolniti z določenimi konkretnimi ukrepi, ki bodo prispevale in zagotavljale hitrejši in skladnejši razvoj. V ta namen je treba v resoluciji poleg Gospodarske zbornice Slovenije opredeliti še druge družbene subjekte, ki naj bi se vključevali v iniciranje kakovostnih razvojnih programov in združevanje sredstev za investicije na manj razvitih in obmejnih območjih SR Slovenije.

Bolj kot doslej je treba zavezati nosilce za posamezne naloge in vzpostaviti njihovo odgovornost za neizpolnjevanje nalog.

4. Zaradi slabega stanja cestne infrastrukture v občini in slabe cestne povezave Pomurja s središčem Slovenije predlagamo, da se podvzamejo ustrezni ukrepi in aktivnosti za kvalitetnejše združevanje in organizacijo teh povezav.

Predlagamo, da se osnutek resolucije v poglavju IV. dopolni z naslednjo novo alineo: zagotoviti skladnejše, kvalitetnejše vzdrževanje in modernizacijo magistralne ceste Maribor-Murska Sobota-Lendava".

5. Naporom za povezovanje izvoza bi morala resolucija obmejnemu sodelovanju nameniti več pozornosti. V tej zvezi bi bilo nujno povečati kontingente v maloobmejni menjavi in zagotoviti stimulativnejše pogoje za njihovo realizacijo. Predlagamo, da se v tem smislu dopolni osnutek resolucije v poglavju IV.

6. Poleg reke Save sodi tudi Mura med najbolj onesnažene reke v Sloveniji, zato predlagamo, da se podobno kot za reko Savo v resoluciji opredeli tudi naloga pristopa k čiščenju in izboljšanju kvalitete vode reke Mure.

7. Ugotavljamo, da delavci na področju zdravstva, vzgoje in izobraževanja na manj razvitih območjih zaradi slabše gospodarske razvitosti in nižje dohodkovne moči teh območij niso v enakopravnem ekonomskem položaju z delavci v razvitejših območjih, tudi ob večjih obremenitvah gospodarstva na teh območjih; osebni dohodki delavcev, izvajanje enakih programov in delovnih obveznosti pa zaostajajo za osebnimi dohodki delavcev iz razvitih območij. Predlagamo, da se tudi na manj razvitih območjih zagotovi enak družbenoekonomski položaj zdravstva, vzgoje in izobraževanja kot v razvitih območjih. Zaradi občutnega pomanjkanja zdravnikov v občini oziroma v pomurski regiji, zlasti za osnovno zdravstveno varstvo, predlagamo, da se na nivoju republike podvzamejo določene aktivnosti za pridobitev zdravnikov na manj razvita območja.

8. Predlagamo, da se besedilo v osnutku resolucije, kjer je opredeljen razvoj družbenih dejavnosti, dopolni z nalogami racionalne organiziranosti in delovanja samoupravne interesne skupnosti družbenih dejavnosti in materialne proizvodnje.

9. Z uresničevanjem načrtovanih usmeritev izvajanja resolucije skozi zastavljene naloge v prihodnjem letu, je treba do konca letošnjega leta tudi pripraviti in sprejeti vse potrebne spremembe in dopolnitve zakonskih in drugih predpisov ter z njimi zagotoviti stimulativne in stabilne pogoje gospodarjenja za izvajanje resolucijsko zastavljenih nalog v naslednjem letu.

PREDSEDNIK VALENTIN DVOJMOČ:

Hvala lepa. Besedo ima Terezija Donko, gospodarsko področje, 47. okoliš, Lendava.

TEREZIJA DONKO:

Tovariš predsednik, tovarišice in tovariši delegati! V pomurskih občinah smo po temeljiti obravnavi osnutka resolucije o politiki uresničevanja družbenega plana Slovenije za obdobje 1986-1990 v letu 1987 in globalne ocene uresničevanja družbenega plana Slovenije za obdobje 1986-1990 v letu 1986, z oceno možnosti razvoja v letu 1987, sprejeli k temu dokumentu naslednje pripombe in predloge.

V Pomurju ne moremo v celoti sprejeti 4. točke globalne ocene uresničevanja družbenega plana Slovenije za obdobje 1986-1990 v letu 1986, kjer je v prvem odstavku rečeno, da se bodo v pogojih intenzivnega upokojevanja letos v celoti zaposlile pritekajoče šolske generacije. V Pomurju je bilo namreč meseca septembra nezaposlenih 2278 delavcev. Ob podatku, da je v nekaterih regijah prisoten problem zagotavljanja delovne sile za proizvodnjo, se srečujemo pri nas z zaskrbljujočo nezaposlenostjo, kar ni porok za skladnejši regionalni razvoj in sploh za hitrejši gospodarski in družbeni razvoj republike. V Pomurju predlagamo, da se v resoluciji kot temeljnem razvojnem dokumentu nakažejo vsaj smeri in določijo naloge za razreševanje te problematike. Ocenjujemo, da se bo problem nezaposlenosti v zaostrenih pogojih gospodarjenja še povečal.

Poglavje o skladnejšem regionalnem razvoju je premalo konkretno in zavezujoče. Potrebno bi ga bilo konkretizirati s številom novih delovnih mest, kdo bo zagotovil program, izenačiti ugodnosti investitorjev z ugodnostmi, ki jih imajo pri manj razvitih območjih SFR Jugoslavije, bolj zavezati vlogo Izvršnega sveta Skupščine SR Slovenije in Gospodarske zbornice SR Slovenije za hitrejši razvoj na manj razvitih območjih.

Na 8. strani pod točko i) je govor o hitrejšem uresničevanju skladnejšega regionalnega razvoja, ki ga bomo zagotovili v stabilnejših pogojih gospodarjenja. Ocenjujemo, da še nekaj časa ni pričakovati stabilnejših pogojev gospodarjenja in zato predlagamo, da se spremeni prvi odstavek pod točko i), ki naj se glasi: "Hitrejše uresničevanje politike skladnejšega regionalnega razvoja bomo zagotovili z doslednejšim upoštevanjem pri investicijah in drugih odločitvah na manj razvitih območjih."

Nadalje predlagamo, da se v drugem odstavku, kjer je govor o skupnih vlaganjih na manj razvita območja, doda: "kar posebej velja za manj razvita in obmejna območja, kjer živijo pripadniki italijanske in madžarske narodnosti."

Podpiramo tretji odstavek, ki opredeljuje samoupravne interesne skupnosti na področju materialne proizvodnje in družbenih dejavnosti ter njihovem doslednem uresničevanju sprejetih planskih nalog, pri čemer je treba še posebej poudariti, da se naj nadoknadijo oziroma realno valorizirajo tudi zaostanki pri uresničevanju dogovora fizičnega obsega programov pri razvoju materialne infrastrukture, kar še posebej velja v Pomurju za cestno in PTT dejavnost. Namreč, vedno večja smer prometne in PTT izoliranosti Pomurja od ostalih delov Slovenije se kaže kot pomemben omejevalni dejavnik našega razvoja. Potencialni investitorji iz razvitejših območij temeljito pretehtajo tudi tadejavnik za uspešnost poslovanja naložbe in se ne odločajo, kljub drugim ugodnostim, za investiranje na manj razvita območja.

Nadalje predlagamo, da je potrebno dati v resoluciji večji poudarek racionalizaciji samoupravnih interesnih skupnosti na nivoju republike pa tudi v občinah. Ugotavljamo, da globalna ocena uresničevanja družbenega plana Slovenije za obdobje 1986-1990 z oceno možnosti razvoja za leto 1987 izpušča to področje.

Ocenjujemo, da z opredelitvijo, da se bodo sredstva za skupne družbene potrebe v globalu oblikovala ob največ enakih prispevnih stopnjah, kot so veljale za povprečje leta 1986, ne bo mogoče zagotoviti usklajenih gibanj osebnih dohodkov družbenih dejavnosti z gospodarstvom.

Podpiramo ukinitev nerentabilnih programov, vendar pa posledice, to so politične in socialne, niso enake v nerazvitih območjih glede na razvita območja. Delavci, katerim v takih primerih preneha delovno razmerje, se bodo v razvitih centrih zaposlili v drugih organizacijah združenega dela, medtem ko te možnosti ob že tako visokem številu brezposelnih v Pomurju naši delavci ne bodo imeli. Pomembno pa je ob tem tudi vprašanje financiranja skupne, delno pa tudi splošne porabe, saj bi izpad določenih finančnih sredstev iz ukinjenih organizacij združenega dela obremenil ostale delovne organizacije. Zato morajo biti aktivnosti bolj kot doslej koordinirane in usmerjene na republiški ravni. Že dalj časa govorimo o razbremenitvi gospodarstva, praksa pa kaže nasprotno.

Upoštevajoč izvajanje na področju skupne porabe, pa tudi že napovedanih vrsto zakonov v naslednjem letu, ni možno pričakovati razbremenitve gospodarstva. Za izvajanje te aktivnosti bi že bilo potrebno v resoluciji okvirno opredeliti ukrepe, ki bodo odločno zagotavljali razbremenitev istega.

Usmeritev, da bodo osebni dohodki naraščali le v organizacijah združenega dela, ki bodo nadpovprečno izboljšale rezultate poslovanja glede na dejavnost, ni realna in je v praksi težko izvedljiva, ker se bodo nekatere organizacije združenega dela našle v težjih pogojih gospodarjenja zaradi sistemskih sprememb, ki jih predvideva zvezna resolucija.

V delitveni politiki je potrebno odpraviti administrativne omejitve. Samo enoletno obdobje ne more biti objektivno merilo za delitveno politiko. Mnenja smo, da je republiška resolucija premalo konkretna glede nadaljnjega razvoja in vlaganja na področju energetike oziroma je to področje sploh izpuščeno .

Ob koncu ugotavljamo, da so cilji resolucije skladni z usmeritvami programa gospodarske stabilizacije in kongresnih resolucij. Resolucija vsebuje ofenzivnejši pristop za doseganje učinkovitejšega gospodarjenja, zato podpiramo ključne naloge in usmeritve. Hvala.

PREDSEDNIK VALENTIN DVOJMOČ:

Hvala lepa. Besedo ima tovariš Ivan Mavrič, gospodarsko področje, 4. okoliš, LjubljanaŠiška.

IVAN MAVRIČ:

Tovariš predsednik, tovarišice in tovariši delegati! Na osnovi izraženih mnenj iz široke razprave ob osnutku zvezne in republiške resolucije, ki smo jo v občini sklenili z razpravo vseh treh zborov občinske skupščine, skupina delegatov daje svoje pozitivno mnenje k osnutkoma resolucij za leto 1987. Strinja se tudi s stališči delovnih teles Skupščine SR Slovenije in zbora, predvsem pa s stališči Gospodarske zbornice Slovenije.

Poleg tega ima skupina delegatov še naslednja stališča in pripombe k posameznim določbam.

Najprej k zvezni resoluciji: V 1.2. točki v sedmi alinei se za besedami: "in zagotovljena bo njihova družbena verifikacija", vstavi besedilo: "s strani uporabnikov vseh samoupravnih interesnih skupnosti na vseh ravneh samoupravne interesne organiziranosti."

K 1. poglavju, 3. točka modeli za odpravo inflacije, ki so v praksi doživeli velik uspeh, so znani in jih lahko analiziramo in priredimo našim pogojem. Naši resolucijski ukrepi za brzdanje inflacije so precej administrativni. To sicer lahko zamrzne inflacijo za krajši čas, vendar jo ne odpravlja. Poznamo jugoslovansko prakso, ki je potrjena. Pri izdelavi planov v organizacijah združenega dela so upoštevali namreč za leto 1987 tudi 80% inflacijo, ker ne verjamejo, da bo zaradi resolucijskega verbalizma bistveno nižja od lanske.

Zahtevamo, da Zvezni izvršni svet poda v resoluciji jasne opredelitve, kako bo brzdal inflacijo, in to ne na strani posledic, temveč pri izvoru. Menimo, da so popolnoma zmotna prepričanja, da bo sprememba obračunskega sistema rešila vprašanje neracionalne porabe sredstev na vseh nivojih in da bomo potem uporabljali le realni dohodek. Menimo, da je rešitev le v večanju samostojnosti samoupravnih organizacij združenega dela, in s tem tudi v večji odgovornosti za lasten obstoj in razvoj. Pri tem mora vsaka organizacija združenega dela preverjati svoje mesto na trgu, dejanskem in ne administrativno določenem oziroma administrativnem, ob uporabi realnih vrednosti vseh produkcijskih tvorcev. Če povzamemo bistvo predlogov:

1. Zvezni izvršni svet naj v letu 1987 pripravi zunanjetrgovinsko zakonodajo (napake so menda jasne.)

2. Zvezni izvršni svet naj vodi politiko realnega tečaja dinarja v odnosu do domače inflacije in zagotovi tako monetarno-kreditno politiko, ki bo spodbujala racionalno porabo denarja.

3. Zvezni izvršni svet naj preneha administrirati na področju cen, razen infrastrukture in surovin.

Nadalje k dopolnitvam:

K 1.5. poglavju, predzadnji odstavek in 6.13: težnja, da se bo zmanjšala obremenitev dohodka združenega dela najmanj na dve indeksni točki, je vprašljiva, zlasti zaradi tega, ker niso znane osnove novega davčnega sistema. Nakazano razbremenjevanje dohodka v gospodarstvu je vprašljivo tudi zaradi znanih razlogov, zaradi katerih bo morala republika iskati nove vire za zagotavljanje sredstev za napajanje proračuna. Poleg navedenega postavlja pod vprašaj razbremenitev dohodka, vsaj kratkoročno oziroma v letu 1987, tudi zahteva po sanacijah gospodarstva SR Črne gore, SR Makedonije in SAP Kosova.

K 2. poglavju predlagamo, da se v resoluciji jasno in nedvomno opredelijo pogoji za pospeševanje konvertibilnega izvoza tako, da bo izvoz interes organizacij združenega dela, ne pa patriotska obveznost, ki med drugim tudi prinaša izgubo.

K 6.1. točki. Pri opredeljevanju skupnih izvoznih programov naj se veliko več pozornosti nameni izbiri takih programov, ki bodo temeljili na skupnih prizadevanjih za večji izvoz in povezovanje gospodarstva glede izvoznih programov, ne pa takih, ki so sredstvo monopolnega pridobivanja, benefikacije in spodbud.

K 6.15. Glede na ugotovitev, da je neusklajena politika na področju prometa, predlagamo, da se poiščejo ustrezne rešitve za boljši izkoristek železniškega, rečnega in pomorskega prometa in določi preciznejša politika za izkoriščanje cestnega prometa še zlasti zato, ker so cestne tarife v Jugoslaviji nižje kot v nekaterih drugih državah.

K 6.16. Besedilo prvega odstavka se na koncu dopolni: "V okviru dogovora bodo predlagani taki ukrepi, s katerimi bodo republike in pokrajini prioritetno zagotovile sredstva za beneficiranje tega objekta vsaka na svojem področju." Namreč, tu gre za magistralno povezavo Jesenice - Sežana - Djevdjelija - Dimitrovgrad.

6.17. Doda se nov odstavek, ki se glasi: "Sprejeti bodo ukrepi za izenačitev pogojev gospodarjenja železniških in cestnih prevoznikov ter revidirana dosedanja politika izdajanja dovolilnic za tranzitni promet tujim prevoznikom.

6.24. Doda se nova točka, ki se glasi: "Nadaljevale se bodo aktivnosti za uresničevanje gospodarsko poslovne usmeritve železnice, ob taki politiki cen in uresničevanju ukrepov prometne politike, ki bodo zagotovile železnici normalne pogoje za gospodarjenje. S posebnimi ukrepi ekonomske in prometne politike bo podprto uresničevanje skupnega programa razvoja blagovnega tranzita na jugoslovanskih železnicah do leta 1990."

K 6.3. točki. Določba resolucije o 10%-nem zaostajanju vseh oblik porabe za rastjo dohodka je nesprejemljiva, saj dolgoročno prinaša bistveno neskladje med razvojem gospodarstva in družbenimi dejavnostmi. Rast bi morala biti izenačena. Ob tolikšnem zaostajanju namreč niso uresničljivi zastavljeni cilji izenačevanja osebnih dohodkov delavcev družbenih dejavnosti, predvsem gre za otroško varstvo, šolstvo in podobno z ravnijo osebnih dohodkov delavcev v gospodarstvu. Prav tako je vprašljiva socialna varnost upokojencev in drugih najbolj ogroženih kategorij prebivalstva in s tem uresničevanje sprejetih programov.

K 6.32. točki. Akcija izgradnje 30.000 stanovanj v SFR Jugoslaviji je zelo nedorečena. Predlagamo, da se takoj pristopi k proučitvi možnosti bistvene poenostavitve postopkov pridobivanja raznih dovoljenj, kot so lokacijska, gradbena in podobno. Predlagamo tudi, da uvedejo ustrezne spremembe, zemljiške, gradbene, stanovanjske in podobne zakonodaje, ker ob sedanjih pogojih ta akcija nima realnih možnosti za uspeh.

Izvršni svet Skupščine SFR Jugoslavije naj pripravi predlog sprememb zakonodaje in ostalih predpisov.

K 2. poglavju, 7.1. točka: Poglavje, ki obravnava ekonomske odnose s tujino, je napisano v večjem delu na način, ki

organizacijam združenega dela ne omogoča realnih kalkulacij in planiranja proizvodnje. Pojem realnega tečaja dinarja bi morali zamenjati s pojmom tečaja dinarja, ki temelji na pobudi in povpraševanju deviz na deviznem trgu. S tem bi bilo avtomatično zagotovljeno delovanje deviznega trga. Besedilo, ki govori o restrikcijah uvoza, bi morali nadomestiti s projekcijo deviznih prilivov in odlivov. Sedanje stanje, ki temelji na razdeljevanju uvoznih pravic po različnih režimih, je nedopustno. Povzroča namreč veliko gospodarsko škodo državi kot celoti, ker ne izpolnjujemo plačilnih obveznosti do tujine, in na ta način država kot celota ne evidentira dodatnega zadolževanja.

K 7.2. točki. Skupina delegatov meni, da ne pride v poštev nikakršna centralizacija skladov za pospeševanje kmetijstva na zveznem nivoju. Ti skladi so v upravljanju neposrednih kmetijskih proizvajalcev in bi zvezna distribucija sredstva bistveno okrnila in s tem vplivala na njihovo učinkovitost.

K 7.10. točki, ki govori o povečanju neto deviznega priliva s pomočjo kompenzacij, je nesmiselna, saj kompenzacije nimajo nobenega neto učinka.

K 7.12. točki. Usklajena ponudba in povpraševanje po devizah bi avtomatično zmanjšala tudi potrebo po izvoznih spodbudah v obliki izvoznih stimulacij, ki mednarodno niso priznane in je bila zaradi tega uvedena vrsta protidampinških postopkov. V mednarodni menjavi se priznavajo le stimulacije, ki temeljijo na tečaju ter davčnih in carinskih olajšav.

K 7.4. točki. Stimuliranje uvoza opreme in reprodukcijskega materiala v obliki oprostitve plačila carine in drugih uvoznih davščin bi moralo biti dopustno samo za repromaterial za izvozno proizvodnjo.

K 8. točki. Menimo, da ni ustrezna dikcija o verifikaciji sprejetih programov o ekonomsko-finančni konsolidaciji vseh uporabnikov družbenih sredstev s strani organov družbenopolitičnih skupnosti kot pogojev za angažiranje kreditnih sredstev. Le na zakonske rešitve bi bilo to ustrezneje opredeliti kot zahtevo po usklajenosti teh programov s planskimi akti družbenopolitičnih skupnosti.

K 13.1. točki. Resolucija ponovno navaja oblikovanje cen po tržnih zakonitostih, vendar hkrati napoveduje tudi vrsto ukrepov v obliki skupnih elementov za oblikovanje cen in s ciljem zmanjševanja inflacije. Te ukrepe so resolucije predvidevale tudi v preteklih letih. Do sedaj so bile vedno neuspešne, saj so temeljile predvsem na stroškovnem principu, ne pa na primerjavi s cenami na svetovnih trgih. Enako je popolnoma brez podlage administrativno odpravljanje disparitete s cenami, saj so tovrstni ukrepi v preteklih letih vedno služili kot osnova za zvišanje cen na vseh področjih.

K 14. točki. Denarna politika mora biti koncipirana tako, da spodbuja racionalno porabo denarja in s tem tudi racionalno obnašanje gospodarskih subjektov o delitvi.

K 15. točki. Glede na sprejeto politiko zmanjševanje zvezne administracije pogrešamo poročilo Zveznega izvršnega sveta, kaj je bilo storjenega na tem področju in kakšni so uspehi.

K 5. poglavju. Skupina delegatov ponovno zahteva od Zveznega izvršnega sveta poročilo o izkoriščanju in učinkih sredstev, ki se iz sklada federacije za kreditiranje hitrejšega razvoja gospodarsko manj razvitih republik in pokrajin in iz proračuna federacije namenjajo za SAP Kosovo.

Splošna stališča k resoluciji.

Besedilo zvezne resolucije omogoča razmišljanje, da bomo v letu 1987 imeli še več administriranja kot v letošnjem oziroma preteklem letu. Predvidene spremembe v resoluciji so med seboj neusklajene in pogosto z nasprotnimi učinki. Nesmotrno je, da se zakoni, ki so spremembe za oblikovanje pogojev gospodarjenja, pripravljajo in sprejemajo po skrajšanem postopku, in to v dveh do treh mesecih, potem pa se pričnejo takoj uvajati v živo prakso. S tem bo treba, kot je omenil tovariš Bulc, kaj kmalu prenehati, razen nekaterih izjem, ki jih pa tudi ne bi smelo biti preveč.

Pripombe k republiški resoluciji:

K 3. poglavju, kjer je prikazana tabela. Predvidena stopnja rasti izvoza za 6% je prenizka glede na srednjeročni plan 10% povprečno letno. V letošnjem letu pa bomo dosegli le 3% rasti izvoza. Ponovno je potrebno preveriti zastavljeni cilj, da bo realna rast sredstev za osebne dohodke višja za 2,5% oziroma 2,9%, ob pogoju, da bodo osebni dohodki naraščali le v organizacijah združenega dela, ki bodo nadpovprečno izboljšali poslovanje glede na dejavnosti.

K 4.b poglavju. Na področju preskrbe in blagovnih potreb ni jasno, kako se bo izražala posebna pozornost trgovskim organizacijam z živili v podeželskih prodajalnah. Ali je v letu 1987 sploh potreben uvoz nekaterih osnovnih živil, in če je, tiste, ki jih bomo uvozili, je potrebno definirati. Kakšni ukrepi bodo sprejeti glede oblikovanja blagovnih rezerv?

K 4.č) poglavju, sedma in osma alinea: Pravilna politika o osebnem dohodku je lahko močan vzvod dviga učinkovitosti gospodarjenja. Uravnilovka ima za posledico prizadevanja za dvigovanje celotne mase sredstev za osebne dohodke, za enakomerno porazdeljevanje na zaposlene. Zahteva za dvig osebnih dohodkov le v nadpovprečni organizaciji združenega dela ima v dohodkovno manj učinkovitih organizacijah združenega dela za posledico, da kvaliteten kader zapušča take organizacije oziroma odhaja, na primer, taka panoga je tudi tekstil. Kljub temu pa organizacije združenega dela v teh panogah nimajo vpliva na pogoje gospodarjenja in cene.

K 4. č) točki, deseta alinea: Določneje bo potrebno vgraditi v besedilo, na kakšen način bomo razreševali problematiko zaostajanja osebnih dohodkov zaposlenih v družbenih dejavnostih. Rast dohodka se mora ugotavljati sproti, sicer bodo družbene dejavnosti ostale v neenakopravnem položaju in še dalje zaostajale. V resoluciji bo kategoriji družbeno priznanega dela potrebno določiti tudi vrednost enote enostavnega dela. Spremeniti bo treba tudi način revalorizacije osebnih dohodkov delavk, ki so na porodniškem dopustu, saj je to nadomestilo sčasoma precej nižje od osebnega dohodka, ki bi ga ta delavka dobila na delovnem mestu. Predlagamo izenačevanje revalorizacij osebnih dohodkov in nadomestil.

K 4. poglavju, točka e: Na področju davčne politike je potrebna dopolnitev, da bodo uprave za družbene prihodke dosledneje opravljale naloge ugotavljanja izvora premoženja.

K 4. poglavju, točka h: V osnutku resolucije sploh ni omenjeno področje telesne kulture.

K 4. poglavju, točka i: Glede na to, da se v zvezni resoluciji kot prioritetna naloga v razvoju prometa in zvez predvideva tudi modernizacija proge Jesenice - Sežana in Gevgelija - Dimitrograd, katere del poteka po ozemlju SR Slovenije, je treba morebitno modernizacijo slovenskega dela proge vključiti tudi v republiško resolucijo.

K 4. poglavju: V besedilu predloga resolucije bo potrebno opredeliti tudi politiko cen, ki so v republiški pristojnosti, in ne le za tiste, ki so v občinski pristojnosti, kot so na primer stanarine, komunalne storitve in tako dalje, ter določneje opredeliti rast stanarin v letu 1987.

V zvezi z akcijo izgradnje 30 tisoč stanovanj v SFR Jugoslaviji je potrebno takoj pristopiti k proučitvi določb republiške zakonodaje glede pridobivanja zemljišč, dokumentacije, raznih dovoljenj za gradnjo 37.000 stanovanj za trg, saj v sedanjih pogojih ta družbena akcija nima realnih možnosti. Hvala lepa.

PREDSEDNIK VALENTIN DVOJMOČ:

Hvala lepa. Besedo ima tovariš Miran Ocepek, gospodarsko področje, 42. okoliš, Maribor-Tabor.

MIRAN OCEPEK:

Tovariš predsednik, tovarišice in tovariši delegati! Zbori skupščine občine Maribor-Tezno, posebno pa Zbor združenega dela so na svojih sejah obravnavali kot konferenca delegacij osnutke resolucijskih dokumentov Jugoslavije in Slovenije ter sprejeli nekatera stališča in pripombe, ki bi jih v nadaljevanju navedel. Najprej bi želel poudariti, da je bila letošnja obravnava osnutkov resolucijskih dokumentov tako občinskih, kot mestnega, republiškega in do zveznega zelo široka. V razpravi je zelo angažirano sodelovalo združeno delo, veliko strokovnih institucij, kakor tudi vse subjektivne sile z Zvezo komunistov na čelu, vsaka posebej in pa združeno v Socialistični zvezi. To kaže na velik interes vseh za realno načrtovanje in za naš nadaljnji razvoj. Enotna ocena je, da so letošnji resolucijski dokumenti boljši od tistih v preteklosti in da so ključni cilji družbenoekonomskega razvoja dobri oziroma da so realno opredeljene možnosti, ki ta razvoj pogojujejo. V zelo obširnih razpravah je bila posebej izpostavljena zahteva, da morajo biti napovedani pogoji gospodarjenja in spremljajoča ekonomska politika znani še pred sprejemom resolucijskih dokumentov, drugače le-teh ni mogoče sprejeti. Bilo je poudarjeno, da se ne sme več dovoljevati spreminjanja bistvenih pogojev gospodarjenja po sprejemu resolucije in v času njihovega izvajanja.

Zato predlagamo in zahtevamo, da se pri sprejemanju pogojev gospodarjenja za leto 1987 da soglasje le tistim ukrepom, ki ne bodo le vzdrževali obstoječega po naši oceni slabega stanja, temveč le tistim, ki bodo vplivali na kvalitetno spreminjanje obstoječih težav. Pod nobenim pogojem se ne sme pristativeč na sprejemanje kompromisnih rešitev, kar je bil običaj v preteklosti, v katerih se premočno odražajo parcialni interesi, ki ne koristijo ne dobrim, da ostanejo dobri, še manj pa slabim, da iz težav, v katerih se nahajajo, izidejo. S takšnimi ukrepi izgubljamo vsi v vsem jugoslovanskem prostoru, kar predstavlja naše nadaljnje nazadovanje.

Menimo, da je potrebno v posamezne resolucijske dokumente ali pogoje gospodarjenja vgraditi naslednja stališča.

1. Spreminjanje obstoječega slabega stanja je možno le s temeljito analizo vzrokov, ki so privedli do njih, s konkretnimi imenovanji nosilcev in izvajalcev nadzora nad izvajanjem sprejetih opredelitev ter poostritvijo in uvajanjem sankcij do krivcev za neizvajanje začrtanih nalog. Nesprejemljivo je, da se po ugotovitvi, da se naloge ne izvajajo oziroma da se kršijo in da se zato ne dosegajo temeljne planske usmeritve, spreminjajo planski akti, zakoni in dogovori, ne pa tudi obnašanje in povzročitelji. Da bo to mogoče, je potrebno zagotoviti tekoče spremljanje izvajanja planskih nalog, ki mora poleg statističnega prikazovanja ugotovljenega stanja obsegati tudi analitično ocenjevanje doseženih rezultatov, imenovanje vzrokov za odstopanja in predlogov ukrepov v primeru nedoseganja začrtanih ciljev.

Pomembno vlogo morajo pri tem odigrati Služba družbenega knjigovodstva, Gospodarska zbornica Slovenije in še posebej izvršni sveti od občin do federacije v skladu s svojimi pristojnostmi. Uspešnost poslovanja organizacij združenega dela se ne sme ocenjevati le s primerjavo doseženih s planiranimi rezultati, temveč skozi kvalitetne kazalce uspešnosti poslovanja, kot so ustvarjeni dohodek delavca, višina akumulacije v dohodku, višina osebnih dohodkov in sklada skupne porabe v dohodku in tako dalje, ki se morajo primerjati z rezultati pri drugih sorodnih organizacijah združenega dela.

Posebej je to treba izvajati, ko se kontrolirajo delitvena razmerja. Ne morejo se uporabljati linearni ukrepi, s katerimi se obstoječe stanje vzdržuje, ne spreminjajo pa se obstoječe velike in neupravičene razlike, ki ne izhajajo iz rezultatov dela. Z diferenciranim pristopom na področju delitvenih razmerij se morajo zaustaviti neupravičene višje vrednosti kakor dobro, kar je pač pogojeno z dogodki v preteklosti.

Predlagamo, da bi se opredelitev v osnutku republiške resolucije, po kateri naj bi organizacije združenega dela, ki dosegajo nadpovprečne rezultate ob nadpovprečnih osebnih dohodkih, namenja le za akumulacijo progresivno več, spremenila oziroma zamenjala z določili družbenega dogovora, po katerem so delavci v takšnih organizacijah združenega dela dolžni ob nadpovprečnih osebnih dohodkih zagotoviti sorazmerno višjo akumulacijo.

2. Združenemu delu oziroma gospodarstvu je potrebno zagotoviti čim večjo samostojnost pri izvajanju poslovne politike z uveljavitvijo tržnih zakonitosti, kar pomeni, da je treba čim manj administrativnega ukrepanja in odpraviti politične pritiske od zgoraj z negativnimi posledicami. Kljub temu pa je potrebno zagotoviti nadzorno funkcijo v družbenopolitičnih skupnostih pri opredeljevanju glavnih razvojnih usmeritev, pri čemer se misli na preprečevanje zgrešenih investicijskih namer, nesprejemljive cenovne politike, neustreznih delitvenih razmerij in vzdrževanjuizgub in tako dalje oziroma se mora spodbujati usklajeni razvoj na področju prestrukturiranja proizvodnje in hitrejšega tehnološkega razvoja z izboljšanjem kadrovske strukture in povečevanjem strokovnosti dela, inventivnosti in inovativnosti dela, z uvajanjem perspektivnih in izvozno usmerjenih proizvodnih programov, združevanjem dela in sredstev, ki je pogojeno s skupnimi interesi in pomočjo pri hitrejšem razvoju nerazvitih.

3. S posebej poudarjeno opredelitvijo v resolucijah o zagotavljanju uveljavljanja tržnih zakonitosti na področju cen in trga in oblikovanju cen na nekaterih področjih, ki morajo temeljiti na družbeno verificiranih ekonomskih kriterijih, se v principu strinjamo, vendar predlagamo, da se pri tem upoštevajo le tisti kriteriji, ki jih priznava in so verificirani na svetovnem tržišču. Nobenega dvoma ni, da so tržne zakonitosti v znatni meri prisotne in se jih mora najbolj zadrževati izvozno usmerjeno gospodarstvo, saj svetovni trg priznava le kvaliteto in tržno pogojeno ceno. Zato in ker se v resolucijah izvoz opredeljuje kot eno od osnovnih gibal hitrejšega razvoja Jugoslavije, menimo, da je temu potrebno podrediti vso ostalo ekonomsko politiko. To je potrebno tudi zato, da se z izvozom na svetovni trg ne bomo več razprodajali temveč dosegali čim večje dohodkovne učinke. Da bo to mogoče, se mora podpirati predvsem izvoz proizvodov s čim višjo stopnjo gotovosti del. Zaradi cenovnih nesorazmerij je trenutno izvozno usmerjeno gospodarstvo s finalnimi proizvodi že v startu v neenakopravnem položaju s svetovno konkurenco. Tako je na primer ob znanih cenah črne metalurgije, ki so od 2-3 in večkrat višje od svetovnih, ob vedno višjih cenah energije in transporta nemogoče pričakovati, kljub še tako visoki tehnologiji in produktivnosti, da se ne izvaža pod ceno ali le za lastno ceno in nikakršno akumulacijo.

Znano je, da izvozno usmerjeno gospodarstvo ustvarja nižjo akumulacijo od tistega, ki je usmerjeno le na domači trg. Menimo, da je to nesprejemljivo, saj se poleg podcenjevanja izvoza surovin in nekaterih polfinalnih proizvodov povzroča s tem samo velik izpad narodnega dohodka, organizacije združenega dela pa tako izpadli dohodek nadomeščajo s previsokimi cenami na domačem tržišču. Potrošnik na domačem tržišču je prisiljen kupovati po vsaki, četudi neprimerno visoki ceni, ne glede na kvaliteto proizvodov, kar je mogoče le zaradi odsotnosti tuje konkurence. Povpraševanje se zaradi visokih cen navidezno povečuje in ker mu neizogibno sledi zahtevek po dvigovanju osebnih dohodkov, ki je mogoče le ob višje ustvarjenem dohodku, se v lastnih organizacijah združenega dela povečujejo cene proizvodov, s čimer se vključujemo v neskončno dolgo verigo, ki ji pravimo inflacija.

Prisotna so tudi cenovna nesorazmerja zaradi zagotavljanja razvoja nerazvitih skozi cenovno politiko. Velikokrat naj bi bilo samo po sebi razumljivo, da je cena nekega repromateriala visoka le zato, ker prihaja iz nerazvitega dela države in da je prav, da prihaja do prerazporejanja dohodka na nerazvito območje, ker se s tem zagotavlja njegov hitrejši razvoj. Pri tem pa se pozablja, da prihaja do prej omenjenih nepravilnosti, ki za izvoz sposobne organizacije združenega dela onemogočajo pri ustvarjanju čim višjega osebnega dohodka, ki bi pogojeval hitrejši razvojnjih samih ter še posebej nerazvitih. Z nadaljevanjem takšne politike bodo zaradi stagnacije sposobnih še bolj stagnirali tudi nerazviti, saj je nujno potrebno doumeti, da je njihov razvoj pogojen ravno z njihovo sposobnostjo in zmožnostjo. Nesporno je, da se nerazvitim mora pomagati pri njihovem razvoju in to celo v takšni meri, da se bo zaostanek v razvitosti zmanjševal ne pa povečeval, vendar v mnogo primernejši obliki. Uveljavljanje tržnih zakonitosti je zato nujno, vendar bo to mogoče le s konkretno akcijo in temeljitim nadzorom ter spremembo obnašanja.

4. Konkretno je treba opredeliti zgornjo mejo obremenitve gospodarstva za potrebe splošne in skupne porabe, saj so današnje obremenitve prevelike in gospodarstvo razpolaga z vedno manjšimi lastnimi sredstvi, kar mu onemogoča normalno poslovanje. Zato predlagamo in zahtevamo, da se z ukrepi ekonomske politike konkretno opredelijo načini razbremenjevanja že omenjeno odpravljanje cenovnih in delitvenih nesorazmerij. So pa še druge možnosti, med katere po našem mnenju sodijo: realno načrtovanje naložb na področju energetike in druge gospodarske infrastrukture; nemogoče je čez noč odpravljati posledice napačne razvojne politike v preteklosti, zato je potrebno programe ponovno preveriti in dogovorno določiti njihovo prioriteto v skladu s materialnimi možnostmi gospodarstva.

Realno načrtovanje programov družbenih dejavnosti, kjer mora imeti prednost izboljšanje kvalitete dela in vzdrževanje obstoječega stanja, pri čemer je potrebno upoštevati stvarno stopnjo razvitosti in ne le trenutno stanje, ki je pogojeno z indeksnimi prikazi, nič ne pove, ali je nekdo v preteklosti zaradi takšnih ali drugačnih razlogov za ta področja namenjal prenizka sredstva. Kar pa zadeva poenotenje kreditno-monetarne politike v vsem jugoslovanskem prostoru je nesprejemljivo, da organizacije združenega dela v različnih predelih Jugoslavije plačujejo različno visoke obresti za kredite za obratna sredstva in da v nekaterih delih Jugoslavije obstajajo možnosti kreditiranja proizvodnje, v drugih pa ne in tako dalje. Zakasnelo izvrševanje obveznosti izplačevanja sredstev iz naslova regresiranja in izvoznih stimulacij, ki se danes izvaja z nesprejemljivimi zamudami, povzroča, da organizacije združenega dela, ki so do njih upravičene, ustvarijo nižji dohodek in jim to zaradi najemanja kreditov predstavlja dodatno obremenjevanje.

Zagotavljanje pokrivanja izpadlega dohodka, do katerega prihaja zaradi dogovorov o prelaganju obveznosti plačevanja, predstavlja za prizadete organizacije združenega dela pav tako izredno veliko dodatno obremenjevanje. Nadalje je treba zagotoviti devizni priliv iz naslova turističnih uslug v državno blagajno, ne pa v privatne žepe, kar je trenutno izredno prisotna praksa. Prav tako je treba zagotoviti potrebno višino deviznih sredstev tistim organizacijam združenega dela, ki se ukvarjajo s proizvodnjo, ki je vezana na uvoz reprodukcijskih materialov in sami ne ustvarjajo dovolj deviznih sredstev in pravic, njihovi proizvodi pa imajo pomen širšega družbenega interesa. Tu mislimo predvsem na gnojila in sredstva za zaščito rastlin in tako dalje. Brez tega jim je onemogočeno izvajanje del in ustvarjanje dohodka.

Prenehati je treba s solidarizacijo z večnimi izgubaši, katerim je treba trajno pokrivati izgubo na ta način, da se gospodarstvu odvzema del dohodka, ki bi ga že samo močno potrebovalo za lastni tehnološki razvoj in razvoj programov, ki bi v kratkem lahko dajali zelo dobre rezultate v obliki presežne vrednosti. Nujno je treba ukiniti vse tiste proizvodne programe, ki so nerentabilni in trajno ne ustvarjajo akumulacije. Ukinjanje takšnih programov ne more biti nujno povezano s pojavom socialne ogroženosti delavcev, ki bi zato ostali brez dela. Premalo se izkoriščajo možnosti nadomeščanja slabih z novimi programi, kljub temu, da organizacije združenega dela, ki jih imajo, za njihovo realizacijo nimajo ustreznih sredstev za vlaganja v nove zidove in novo opremo in zato ostajajo načrti le na papirju.

Povečevanju dohodkovne uspešnosti z uvajanjem novih tehnologij, z boljšo organizacijo in višjo produktivnostjo dela, z uvajanjem večizmenskega dela, kar bo omogočalo večjo izkoriščenost proizvodnih kapacitet brez dodatnih vlaganj v zidove in opremo, z boljšim odnosom do dela in delovnih sredstev, bo omogočilo uporabo sredstev pospešene amortizacije za razširitev materialne osnove dela, ne pa kot sredstvo za prikazovanje navidezno visoke odpisanosti osnovnih sredstev in tako dalje.

Tovarišice in tovariši! Veliko omenjenih stališč in usmeritev je po našem mnenju potrebno realizirati najprej v lastnem okolju oziroma v okolju iz katerega izhajamo, torej v organizacijah združenega dela in občini. Zato smo se pri nas odločili, da bomo svoje aktivnosti usmerili predvsem v konkretno razreševanje problemov in nepravilnosti pred domačim pragom, šele nato bomo imeli pravico opozarjati na nepravilnosti tudi druge. Predlagamo, da se za takšen način odločimo tudi na republiškem nivoju.

Ker nismo predlagali konkretnih sprememb resolucijskih dokumentov, predlagamo, da se bo proučitev stališč s strani ustreznih delovnih teles le-te pri pripravi predlogov resolucijskih dokumentov upoštevajo. Hvala.

PREDSEDNIK VALENTIN DVOJMOČ:

Hvala. Besedo ima tovariš Miran Mihelčič, prosvetno-kulturno področje, 3. okoliš, Ljubljana Vič-Rudnik.

MIRAN MIHELČIČ:

Tovariš predsednik, tovarišice in tovariši delegati! Naj bodo moje prve besede v imenu skupine delegatov, v kateri delujem, in verjamem tudi v imenu številnih drugih delavcev v združenem delu naše republike pa tudi drugih delov Jugoslavije, namenjene najvišjim predstavnikom naše družbe, tako predsedstev vseh vrst, izvršnih svetov, pa našim in drugim delegatom v Zvezni skupščini.

Gre za preprosto opozorilo tem dejavnikom, da se našemu družbenemu in gospodarskemu razvoju še posebej ne obeta nič dobrega, če bomo delovni ljudje in občani te naše samoupravne skupnosti čez nekaj mesecev, ko bodo začeli delovati napovedani ukrepi, dobili občutek, da je šlo v današnji in podobnih razpravah le za to, da je samoupravna delegatska skupščina dala pečat verodostojnosti tudi tistim njihovim ukrepom, ki nam pričakovanj glede sicer s trdim delom in boljšimi rezultati tlakovanega, avendarle obetavnega razvoja v nekaj naslednjih letih objektivno ne morejo zagotoviti. Konkretno razmišljam o predlaganem modelu delitve osebnega dohodka na dva dela, s tem, da bi se del živega dela oblikoval neodvisno od dohodka, pa tudi o včasih neutemeljenem favoriziranju skupnih programov brez vnaprej določenih ustreznih kriterijev. V teh dneh je bilo že večkrat rečeno, da je resolucija dokaj dobro zastavljena, da pase v spremnih dokumentih ne potrjujejo osnovne ugotovitve. Pri tem gre samo za preprosto ugotovitev, gre namreč za nekaj več. Poskusil bom to ponazoriti z naslednjim primerom.

V zadnji številki slovenske izdaje Komunista smo lahko prebrali dvoje misli, ob katerih se bom v nadaljevanju nekoliko dlje zaustavil. Prva misel je ta: vsaka organizacija mora vedeti, kaj hoče sama s seboj, in druga, da je neka nedavna analiza pokazala, da velika večina kolektivov nima dolgoročne predstave o svojem razvoju. Moram reči, da sem danes z veseljem prebral, da Gospodarska zbornica Slovenije omenja 521 projektov tehnološke in programske preosnove, kar daje izjavi v Komunistu nekoliko manjšo težo.

Zastaviti si kaže vprašanje, ali so za izraženo zahtevo in dano ugotovitev krive predvsem organizacije same ali kdo drug izven njih. Razprava v zvezi z akcijo Zveze komunistov Slovenije o opiranju na lastne sile je nedvomno pokazala na nemajhne rezerve v samih organizacijah, toda dejstvo je, da imamo prepogosto priložnost brati in poslušati predstavnike naših najuspešnejših kolektivov, ki upravičeno upirajo prst kritike na zunanje dejavnike. To, kar kaže le-tem brez kakršnihkoli regionalnih barv še zlasti očitati, je že kar tradicionalna uporaba kratkoročno naravnanih ukrepov za reševanje izrazito dolgoročnih problemov.

Rečeno je bilo, da naj bi organizacije vedele, kaj hočejo same s seboj. Lepo, nedvomno koristno in pametno postavljena zahteva; pa smo se že kdaj vprašali, kakšni so družbeni pogoji za ustrezno dolgoročno strategijo naših organizacij združenega dela, kajti vedeti, kaj hočemo in kako nameravamo to doseči, ni nič drugega kot strategija.

Resolucija s svojimi določili je pri tem že del družbenih pogojev in o teh družbenih pogojih teče beseda. Gre za pogoje, ki so dlje časa nastajali in se ne dajo spremeniti čez noč, še zlasti zato ne, ker so del družbenoekonomskega sistema, katerega strukturne in funkcionalne mehanizme ne moremo in tudi ne nameravamo v celoti spremeniti prek noči. Ta naš družbenoekonomski sistem ima namreč tako kot drugi sistemi svoja protislovja, ki jih je predlagatelj resolucije dolžan ne le za sebe in svojo rabo jasno ugotoviti, izbrati prave smeri njihovega odpravljanja ali ublaževanja ter uvesti tudi kratkoročne ukrepe za izpolnitev te dolgoročne naloge. Sicer pa je nemalo besed in zamisli bilo že podano v dolgoročnem programu gospodarske stabilizacije, v dokumentu torej, za katerega žal ugotavljamo, da se le v majhnem delu in vse prepočasi uresničuje.

Zvezno resolucijo predlaga vlada, za katero naj me v prihodnjem letu ne bo sram reči, da je to tudi moja vlada. Vlada, za katero bom govoril, da je moja, pa mora biti ne samo dovolj strokovna, ampak do mene kot državljana Jugoslavije tudi iskrena. Če ni iskrenosti, če ni poštenosti in potrebne odločnosti zauresničitev napovedanega, potem je konec zaupanja in ni potrebnega poistovetenja med ljudmi, ki so pripravljeni živeti predvsem od rezultatov svojega dela in na tebi morala vlada staviti prihodnost Jugoslavije. Brez dlake na jeziku, ta Zvezni izvršni svet bo moral storiti precej več, če naj si zaupanje pribori, kajti nekatere poteze iz letošnjega leta ne govorijo ravno v prid takšnemu zaupanju. Tako je veliko govorjenja o realnem vrednotenju proizvodnih tvorcev. Sredi oktobra smo slišali napovedi o tem, kako se bodo spremenile obrestne mere v skladu z gibanjem inflacije, ko pa je prišel prvi november, je bilo vse tiho.

V letošnjem letu smo govorili o realnem deviznem tečaju, o tečaju, ki bo spodbujal izvoz in tudi v zvezi s tem je bilo kaj malo storjenega. Zadnji primer: ponuja se še vedno možnost obvezne menjave v dinarje za tujce. Slišali oziroma brali smo preklic, da bodo ta predlog ukinili, nakar so pograbili izjavo nekega madžarskega političnega delavca, da bi bili problemi menjave dinarjev v forinte rešeni, če bi tudi Jugoslavija uvedla reciprociteto in sedaj razmišljajo, kako bi vendarle osnovni predlog pustili preživeti na tej reciprociteti. Že danes je razpravljavec pred menoj postavil vprašanje zmanjševanja federalne administracije. Jaz postavljam ob tem tudi vprašanje strokovnosti federalne administracije.

Prej omenjena majhna usklajenost med spremnimi dokumenti in samo resolucijo mora dobiti drugo oznako oziroma poudarek. Ker naj ta vlada ve, kaj hoče v interesu ljudi, ki žele živeti od rezultatov svojega dela, morajo to odločnost brez škodljivih kompromisov, o katerih je bilo ravnokar govora, odražati tudi spremni dokumenti.

Naj si dovolim kratek teoretični vložek, namreč nek ameriški organizacijski teoretik je zapisal: ničesar ni tako škodljivega za družbo, torej za podjetje ali za organizacije združenega dela, kot napačno postavljen motivacijski sistem. Podobna ugotovitev velja tudi za družbo kot celoto in danes je bilo v govoru tovariša Šinigoja jasno poudarjeno, da je zmanjševanje samostojnosti organizacij združenega dela nevarno, se pravi, to je tak motivacijski sistem, ki ne more dati dobrih rezultatov. To misel kaže soočiti z dejstvom, da smo v praksi delovanja posameznikov in organizacij združenega dela z administrativnim in inflacijskim prerazdeljevanjem dohodka uspeli "razviti poseben tip zavesti, ki se je moramo sramovati." Zato bo zdravljenje te zavesti dolgotrajno, a dileme ne sme biti predvsem manj inflacijskega prerazdeljevanja dohodka, pa kljub temu, da nam obetajo reprogramirane dolgove, čeprav ob manjši rasti. Torej ob tej dilemi bi se po mojem mnenju morali odločati za manjšo inflacijo in raje manjšo rast kot pa obratno, in nato ne dopustiti, da lahko neučinkovite organizacije zaradi administrativnega prerazdeljevanja postajajo dohodkovno uspešnejše.

Brez boja za nekaj odstotno povečanje proizvodnosti dela v vsaki organizaciji združenega dela - v slabših več, ker imajo večjo rezervo, v boljših nekoliko manj - se bitke za stabilizacijo ne da dobiti. To je že dolgo ponavljana zgodba, kako se moramo za dvig produktivnosti potruditi za nekaj odstotkov, medtem ko je možno z inflacijskim galopiranjem priti na nekaj deset odstotno povečanje dohodka.

Kot opozorilo, ali se ne kaže zamisliti ob podatku, da so bile letos največje rasti družbenega proizvoda dosežene tam, kjer je tudi obseg izgub velik, ne samo obseg, temveč tudi njihova rast.

Pot k višjemu standardu je torej tlakovana za delom, več od tega dela pa bomo kot družba imeli takrat, ko bo delavec v združenem delu skušal priti do večjega obsega osebnega dohodka predvsem z delom v svoji organizaciji združenega dela, ne pa izven nje. Roko na srce, priznajmo si, da je ta bolezen zelo razširjena in če je ne bomo odpravljali s pozitivnimi motivacijskimi ukrepi, potem se bo ta bolezen širila še naprej. Tisti torej, ki so mu dana v uporabo družbena sredstva, mora to svojo pravico ob dejstvu, da imamo en milijon nezaposlenih Jugoslovanov, tudi opravičiti. Zato se ne čuditi, da v delegatski bazi terjamo prevzem odgovornosti za pretekle napake s strani njihovih povzročiteljev, predvsem v izogib novim napakam.

Resolucija, ki je pred nami, mora odločno presekati staro prakso tudi v odnosu do varčevanja na vseh ravneh v organizacijah združenega dela in pri posameznikih. Temeljni ekonomski učbeniki nas učijo, da se lahko družba zdravo razvija predvsem z odpovedjo današnji porabi, torej z oblikovanjem sredstev za razvoj v prid večje prihodnje porabe. Pričakujemo, da bo vlada kot dober gospodar znala angažirati dinarska in devizna sredstva iz nogavic oziroma devizna sredstva naših zdomcev v tujini. V tem smislu je gibanje teh sredstev na računih naših bank pravzaprav svojevrstna kritika naše politike v preteklih letih in v naši delegaciji menimo, da bi morali tudi na tem področju narediti temeljit zasuk. Vrniti moramo torej zaupanje varčevalcev v naše banke, v naš sistem in tako dalje. Namesto stalnih, posrednih pritiskov na varčevalce vseh vrst, torej tudi na tiste organizacije, ki pravzaprav oblikujejo akumulacijo in je potem ta akumulacija globoko zajedena s strani drugih, poskušajmo povečati privarčevana sredstva v bankah in morda tudi v organizacijah. Glede tega lahko beremo o lepem vzoru pri naših severnih sosedih Madžarih, ki so razvili sistem obveznic in sredstva, ki so jih zbrali, tudi pravilno usmerili v razvoj.

Ker gre, po besedilu resolucije sodeč, za spremembo pogojev poslovanja, bo torej nekdo dobil večje možnosti, drugi pa jih bo nekaj izgubil. Moramo pa za tiste, ki bodo izgubili zaposlitev, imeti pripravljeno zadostno število projektov za prezaposlitev. Tu me ponovno hrabri številka v zvezi z Gospodarsko zbornico Slovenije, ki jo je navedel tovariš Šinigoj. Samo širokogrudna socializacija izgub nas namreč ne vodi nikamor in s tem dejstvom si moramo biti že enkrat na jasnem.

Samo še tri komentarje k zvezni resoluciji. Pogosto so organizacije združenega dela grajane, da tako rečem, ker dvigajo cene. Ponovno nas ekonomska znanost uči, da dvigovanja cen v nedogled ne bi bilo moglo biti, če se hkrati ne bi povečevala denarna masa. Zato moramo zavrniti kritike tistih, ki opozarjajo na to, da se z denarno maso oblikujejo dodatni kupni skladi. Ti ljudje so bili namreč pogosto kritizirani kot monetaristi, gre pa za normalen ukrep, ki ga v ekonomsko zdravih državah, ki vedo, kaj hočejo na gospodarskem področju, znajo dobro uporabiti.

Opozoril bi še na posledice sprememb proračunskega sistema. Danes je bilo o tem že govora. Menim, da je to, če gremo v temeljite spremembe, resen poseg, ki je zelo težko ocenljiv. Zaradi tega bodo nekatera delitvena razmerja bistveno drugačna, kot jih na prvi pogled lahko ocenjujemo.

In še nekaj glede deviznega tečaja, ki naj bi spodbujal izvoznike. Najprej moramo samokritično povedati, da je treba zagotoviti za izvoz ne samo realnejši devizni tečaj, ampak tudi blago. Tu je naloga združenega dela, da takšno blago pripravi. Ne morem pa mimo pred kratkim objavljenega besedila v Delu, ko je Spasoje Medenica, član prejšnjega Zveznega izvršnega sveta, se pravi Zveznega izvršnega sveta, ki je oblikoval devizni zakon, ki naj bi temeljil na realnem deviznem tečaju, med drugim podal naslednjo kritiko stanja: v Jugoslaviji izvozniki skozi izvozne spodbude prisvajajo več kot bi smeli. To utemeljuje s tem, da so nerazviti dobili od 140 milijard izvoznih spodbud komaj 30%. Tega ne bi komentiral, spomnil pa bi na to, da je tovariš Medenica sodeloval pri pripravi zakona, ki naj bi temeljil na realnem deviznem tečaju in da so vrata v izvoz široko odprta vsem organizacijam, ki to želijo. V glavnem izvoza v Jugoslaviji politično še ne zaviramo.

Bil sem obveščen, da teče razprava tudi o 3. točki dnevnega reda, zato samo štiri komentarje k republiški resoluciji in to nekoliko neorganizirano. Podprl bi razpravo tovariša Ocepka v zvezi s politiko razporejanja dohodka in čistega dohodka. Menim, da se moramo tu v večji meri opreti na dolgoročne instrumente in v prihodnjem letu, prosim, ne ponujati že spet preproste vezave rasti osebnih dohodkov z rastjo dohodka. Izhajajmo iz primerjalnih rezultatov, ne pa iz rasti kot take.

V zvezi z raziskovanjem, 4 h) točka, menim, da moramo bolj izrabiti naše raziskovalne potenciale, pri čemer mislim na bolj učinkovite oblike povezovanja raziskovalne in gospodarske sfere. Strinjam se tudi z idejo, ki je podana, torej z uskladitvijo standardov v izobraževalnem in raziskovalnem delu.

V zvezi s stanarinami je naša delegacija prišla do sklepa, da naj bi pohiteli z uvajanjem ekonomskih stanarin, kajti če drugje prisegamo na realno ovrednotenje proizvodnih tvorcev, potem tudi pri stanarinah ne bi kazalo zaostajati.

Na kratko bi se še povrnil k politiki razporejanja. Včeraj sem v Gospodarskem vestniku prebral nemogoče podatke o višini povprečnih osebnih dohodkov. Skorajda nepomembna razlika med osebnimi dohodki zaposlenih v uspešnih organizacijah združenega dela in v organizacijah združenega dela je nesprejemljiva.

Še nekaj besed za zaključek. Danes ste kot delegati slišali in verjamem, da boste še slišali mnogo koristnih razmišljanj. Če jim bodo odgovorni v zadostni meri prisluhnili, potem bo za uresničevanje tega našega razvojnega akta oziroma obeh naših resolucij dosežena kar pomembna stvar. Nevaren občutek nemoči, ki hromi prizadevanja v kolektivih, bo obetajoče zmanjšan. Ta spremenjeni občutek pa bo trajal in se krepil tudi v zborih združenega dela le, če bodo ukrepi, naravnani dolgoročno, ohranjali in povečevali zaupanje v vlado. Ne kaže pozabiti - o tem je govoril že tovariš Ocepek in se mu zahvaljujem, da je dal ta poduk - da mora nič manjša bitka za spreminjanje razmerpotekati tudi v organizacijah združenega dela samih. Hoteli to ali ne, tu smo na potezi tudi mi delegati v zborih združenega dela kot delavci v teh organizacijah.

PREDSEDNIK VALENTIN DVOJMOČ:

Hvala lepa, tovariš Mihelčič. Pred odmorom bi predlagal, da slišimo še poročilo komisije za usklajevanje. Besedo ima Miran Ocepek.

MIRAN OCEPEK:

Tovariš predsednik, tovarišice in tovariši delegati! Komisija, ki sta jo imenovala Zbor združenega dela in Zbor občin, je imela nalogo, da pripravi sporazumni predlog v zvezi z nadaljnjo obravnavo predloga za izdajo zakona o spremembah in dopolnitvah zakona o davkih občanov z osnutkom zakona. Ta komisija predlaga zboru, da navedeni zakon uvrsti na dnevni red današnje seje. Odločitev za tak predlog je naslednja.

Komisija je ponovno proučila razloge, ki so jih dali delegati skupin delegatov iz občine Ljubljana-Šiška, s področja obrti, in sicer, da se dnevni red ne razširi s tem zakonom. Ob tem je komisija hkrati temeljito ocenila tudi razloge, ki so vodili predlagatelja zakona k pripravi sprememb in dopolnitev zakona o davkih občanov. Ob ocenjevanju teh argumentov je prevladalo mnenje, da so v celoti podani razlogi, na podlagi katerih naj pristojni zbori na današnji seji sprejmejo navedeni zakon v obravnavo. Razlogi za takšno odločitev komisije so naslednji.

1. Ugotovljeno je bilo, da so rešitve v predlaganem zakonu pravilno naravnane, kajti z njimi se omogoča večja intenzivnost drobnega gospodarstva za povečanje proizvodnje, s predlaganimi spremembami in dopolnitvami pa se omogoča tudi doseganje večjega družbenega proizvoda, kar je tudi ena od usmeritev v osnutku republiške resolucije.

2. Ugotovljeno je bilo, da bi neuvrstitev zakona v današnji dnevni red povzročila odločitev urejanja teh vprašanj najmanj za eno leto.

3. V času do priprave predloga zakona je po oceni komisije možno proučiti vse predloge, pripombe in stališča, ki so že in bodo še dana k obravnavanemu zakonu in odpraviti konzultacije s predlagatelji teh predlogov in pripomb.

4. Izvršni svet Skupščine SR Slovenije ima na programu dela za prihodnje leto celovito analizo s področja drobnega gospodarstva, na podlagi katere bo predlagatelj tudi ustrezne spremembe in dopolnitve nekaterih zakonov in drugih predpisov.

5. Člani komisije so bili obveščeni, da so v pripravi kriteriji za določitev davčne osnove, ki so s sistemskega vidika opredeljeni v predloženem zakonu in bodo znani do oblikovanja besedila predloga zakona. Pri oblikovanju teh kriterijev sodelujejo predstavniki pristojnih republiških upravnih organov, kakor tudi predstavniki posameznih sekcij in Zveze obrtnih združenj Slovenije.

Člani komisije so bili glede na navedene ugotovitve enotnega mnenja in predlagajo, da zbor o poročilu komisije razpravlja in po končani razpravi sprejme predlagano razširitev predloga za izdajo zakona o spremembah in dopolnitvah zakona o davkih občanov z osnutkom zakona in obravnava na današnji sejita zakon po postopku, ki ga predlaga Izvršni svet Skupščine SR Slovenije. Hvala lepa.

PREDSEDNIK VALENTIN DVOJMOČ:

Hvala lepa, tovariš Ocepek. Želi o predlogu komisije še kdo razpravljati? (Ne želi.) Potem zaključujem razpravo in prehajamo na glasovanje.

Kdo je za to, da se razširi dnevni red s predlogom za izdajo zakona o spremembah in dopolnitvah zakona o davkih z osnutkom zakona in da se ga obravnava na podlagi drugega odstavka 265. člena poslovnika, to je, da se združita prva in druga faza zakonodajnega postopka? (106 delegatov.) Je kdo proti? (11 delegatov.) Se je kdo vzdržal? (7 delegatov.)

Ugotavljam, da je zbor sprejel predlog za razširitev in združitev z večino glasov.

S tem je dnevni red v celoti sprejet.

Predlagam odmor.

(Seja zbora je bila prekinjena ob 12.55 uri in se je nadaljevala ob 13.35 uri.)

PREDSEDNIK VALENTIN DVOJMOČ:

Tovarišice in tovariši! Nadaljujemo sejo. Besedo ima tovarišica Ljudmila Urbanci, prosvetno-kulturno področje, 7. okoliš, Maribor-Rotovž.

LJUDMILA URBANCL:

Tovarišice in tovariši delegati! Da ne bi ponavljala vsega tega, kar smo že danes slišali, bi poleg pripomb, stališč in predlogov, ki smo jih posredovali že pismeno, dali k osnutku resolucije o uresničevanju družbenega plana SR Slovenije za leto 1987 še dodatno pripombo.

Ugotavljamo, da nikjer v resoluciji ni obravnavana predšolska vzgoja, ki pa je za razvoj mladega človeka tudi izrednega pomena, zato predlagamo, da se v četrtem poglavju, smeri ukrepov in aktivnosti za uresničevanje ključnih nalog in usmeritev vnese v celoti tudi problematika predšolske vzgoje.

PREDSEDNIK VALENTIN DVOJMOČ:

Hvala lepa. Besedo ima

tovariš Franc Zakrajšek, gospodarsko področje, 5. okoliš, Ljubljana Vič-Rudnik.

FRANC ZAKRAJŠEK:

Tovariš predsednik, tovarišice in tovariši delegati! Razpravljal bom o republiški resoluciji.

Temeljni cilji ter ključne naloge in usmeritve so v osnutku resolucije po našem mnenju dobro opredeljene. Uveljaviti je potrebno elemente ekonomskih zakonitosti in tudi temeljnih subjektov gospodarjenja vključno z bankami združenega dela, z administrativnimi ukrepi ne smemo omejevati pri pogojih in možnostih, da realizirajo z resolucijo opredeljene cilje. To smo že velikokrat ponavljali, danes smo to storili znova in verjetno bomo morali iste besede še ponavljati. Zato skupina podpira temeljne usmeritve Gospodarske zbornice Slovenije za izvajanje ekonomske politike v letu 1987, ki jih predlagatelj po našem mnenju mora vgraditi v resolucijo.

Konkretne pripombe:

1. Dvomimo, da je glede na stanje na področju marž realno pričakovati, da bo trgovina povečala družbeni proizvod za 4,5%.

2. Na področju delitve dohodka bi morali izenačiti raven osebnih dohodkov v državni upravi z rastjo osebnih dohodkov v gospodarstvu. Le na ta način bomo dobili sposobnejšo in učinkovitejšo upravo.

3. Področje družbenih dejavnosti je po našem mnenju premalo prioritetno opredeljeno. Predlagamo tako gradnjo objektov, ki bi služila več namenom, najmanj pa dvema. Opredeliti je potrebno tudi ugodnejše kreditne pogoje in olajšave pri davčni politiki za imetnike objektov, ki so razglašeni za naravne in kulturne spomenike.

4. Na področju gospodarske infrastrukture je med posebnimi nalogami predvidena ustanovitev organizacije, ki bo sposobna pospešiti pravočasno realizacijo s planom predvidenih investicij v elektrogospodarstvu. Menimo, da take nove organizacije ni potrebno ustanavljati, ampak da je potrebno dograditi in posodobiti delovno organizacijo Inženirski biro Elektroprojekt.

5. Na področju zagotavljanja hitrejšega razvoja enot drobnega gospodarstva predlagamo, da se konkretizirajo spremembe zakonskih predpisov in da se ukinejo ovire, ki omogočajo hitrejše ustanavljanje novih enot drobnega gospodarstva.

6. Na področju vodnega gospodarstva predlagamo, da ne bi takoj spreminjali planskih dokumentov, ki smo jih pravkar s težavo sprejeli, ampak bi ob spremembi teh planskih dokumentov, katere bomo morali zaradi drugih razlogov spreminjati, vnesli tudi prioritetno izvajanje nalog in obveznosti za zaščito in očiščenje vod reke Save.

7. Na področju davčne politike mora biti osnova, da se poenostavi in zagotovi spoštovanje ciljev davčne politike. Ne moremo soglašati z opravljanjem obrtne dejavnosti brez dovoljenja, to je šušmarstvom, pod pogojem, da šušmar plačuje davke. To ni način reševanja. Treba je doseči, da se davki popoldanska obrt ali pa zasebnik preide v redni zasebni sektor.

8. Pogrešamo opredelitev glede znanstveno-raziskovalne dejavnosti. V zvezni resoluciji je sicer nekaj govora o tem, v republiški pa je tega premalo, zato predlagamo, da se tudi to področje vključi v resolucijo in navade, da bomo nadaljevali z izvajanjem programa preseganja tehnološkega zaostajanja. Konkretno pa je potrebno opredeliti tudi aktivnosti za realizacijo programa 2000 mladih raziskovalcev.

Hkrati imamo še pismene predloge kar zadeva pridobivanje stavbnih zemljišč in jih bomo posredovali Skupščini SR Slovenije pismeno. Hvala lepa.

PREDSEDNIK VALENTIN DVOJMOČ:

Besedo ima tovariš Jože Lukšič, področje gospodarstva, 25. okoliš, Novo mesto.

JOŽE LUKŠIČ:

Tovariš predsednik, tovarišice in tovariši delegati! Skupina delegatov za Zbor združenega dela Skupščine SR Slovenije, gospodarsko področje, 25. okoliš, Novo mesto, je ob obravnavi osnutka resolucije za leto 1987 ugotovila:

V občini Novo mesto že vrsto let ugotavljamo, da je oskrbljenost z vsemi vrstami energije nezadostno in predstavlja zaviralni dejavnik razvoja gospodarstva v občini. Gospodarstvo novomeške občine je relativno velik izvoznik na konvertibilno področje, kjer realizira okoli 12% slovenskega izvoza ter ima pri uvozu 3 do 4 krat večji delež kot slovensko gospodarstvo. Oskrba z energijo lahko ogrozi tudi izvozne dosežke novomeškega in dolenjskega gospodarstva.

Oskrba z električno energijo, ki je trenutno edini vir energije, postaja kritična zaradi nihanja napetosti in frekvence. Poraba električne energije se bo predvidoma povečala v občini Novo mesto od sedanjih 210GWh letno na 648 GWh v letu 2000. Zato v dolgoročnih planih predvidevamo izgradnjo zasavskih zbiralnic, to je 110 kV daljnovodov na relaciji Trbovlje-Sevnica-Brestanica-Krško-Novo mesto z razširitvijo obstoječih 110 kV stikališč ter izgradnjo razdelilnih postaj 100 v Hudem z vsemi vključitvami daljnovodov. Za realizacijo tega programa bi bilo zagotovljeno dvostransko napajanje območja z električno energijo, izboljšala pa bi se tudi kvaliteta električne energije, ki zaradi nihanj napetosti in frekvence povzroča velike proizvodne težave ter povečuje stroške proizvodnje predvsem v bazični industriji.

V dolgoročnem družbenem planu občine Novo mesto smo predvideli izgradnjo južnega trakta slovenskega plinovoda, ki bo predvidoma zgrajen na relaciji Koper-Postojna-Ribnica-Kočevje-Novo mesto-Brežice. Predlagamo, da se takoj pristopi k izgradnji 2 krat 100 KV daljnovod Brestanica-Krško-Novo mesto z razdelilno postajo Hudo. Ta naloga naj najde svoje mesto v republiški resoluciji za leto 1987.

V republiški resoluciji za leto 1987 naj se predvidi ustanovitev konzorcija za izgradnjo plinovoda, ki bo oskrboval Dolenjsko. Hvala lepa.

PREDSEDNIK VALENTIN DVOJMOČ:

Hvala lepa. Besedo ima Leopold Zupan, področje gospodarstva, 12. okoliš, Kranj.

LEOPOLD ZUPAN:

Tovariš predsednik, tovarišice in tovariši delegati! Delegacija iz Kranja je izoblikovala k osnutku republiške resolucije naslednja stališča:

Osnutek republiške resolucije je pisan jedrnato in na posameznih področjih dovolj konkretno, tako glede nalog, kot tistih, ki so te naloge dolžni uresničiti. Ugotavljamo, da so dokaj realno ocenjene razmere in možnosti za uresničevanje resolucijskih usmeritev za leto 1986, kot tudi pogoji za uresničevanje razvojnih ciljev republike v letu 1987, pri čemer le-te ocenjujemo kot optimistične.

1. Tako menimo, da je na ravni republike glede na ključne cilje razvoja do leta 1987 že opredeljeno uveljavljanje, katere prvine ekonomske politike so bistvenega pomena za uresničevanje teh ciljev, torej za kakšne sistemske rešitve se bodo prizadevali pristojni republiški organi v okviru pristojnih organov federacije. Zato je te usmeritve smotrno vključiti tudi v republiško resolucijo.

2. Kranjskemu gospodarstvu, pa verjetno ne edinemu, je pozitivno urejanje odnosov na področju ekonomskih odnosov stujino vitalni interes in osnovni pogoj za doseganje danih gospodarskih rezultatov in za zagotavljanje nadaljnjega razvoja gospodarstva in ostalih področij življenja in predvsem dela. Zato v celoti podpiramo pripombe in stališča Gospodarske zbornice Slovenije k osnutku resolucije SFR Jugoslavije za leto 1987 glede urejanja področja ekonomskih odnosov s tujino kot tudi ostalih področij, ki jih obravnava osnutek zvezne resolucije. Še posebej pa se izpostavljajo zahteve, da je nujno vztrajati pri tem, da se v letu 1987 spremeni politika na področju:

a) vodenja tečaja dinarja in izvoznih stimulacij,

b) delovanja deviznega trga, kjer je potrebno predvsem uveljaviti pogoje za povečanje ponudbe deviz na tem trgu, ne pa samo spodbujati hitrejšo izterjavo obveznosti in usklajevanje uvoznih pravic z razpoložljivimi devizami,

c) spremembe kriterijev za uvoz opreme, kar naj bo v večji meri odvisno od realizacije izvoza na konvertibilno tržišče .

3. Drugo osnovno pomanjkljivost republiške resolucije vidimo v tem, da le-ta kljub temu, da je visoka stopnja inflacije že nekaj let eden najbolj perečih, lahko rečemo, žgočih problemov, ne vsebuje konkretnih nalog nosilcev teh nalog in njihove odgovornosti za odpravljanje žarišč inflacije.

4. V osnutku resolucije je nedorečeno in skopo obravnavano področje globalne delitve družbenega proizvoda. Menimo, da bo ob predvideni precej hitrejši rasti sredstev skupnosti pokojninskega in invalidskega zavarovanja splošnih družbenih potreb iz dohodka temeljnih organizacij združenega dela zelo težko uresničiti usmeritev o 2,5%-nemu realnemu povečanju vseh oblik končne porabe oziroma, da bo zelo težko uresničiti usmeritev za ohranjanje sredstev, ki bodo gospodarstvu na razpolago za lasten razvoj.

Sicer pa bo v resoluciji potrebno odpraviti tudi razkorak glede gibanj posameznih oblik porabe, ki izhajajo iz zvezne in republiške resolucije.

5. V osnutku resolucije je preoptimistično načrtovana rast družbenega proizvoda v trgovini, 4,5%, saj se bo po prvih predvidevanjih ekonomski položaj trgovskih organizacij združenega dela zaradi spremenjenega sistema določanja marž poslabšal. Ocenjujemo tudi, da bodo spremembe zakona o blagovnem prometu vplivale na slabšo izbiro blaga, v trgovinah na debelo pa bodo zahtevale večje zaloge, kar bo povzročilo višje stroške poslovanja.

6. V občini Kranj smo zainteresirani za ustanavljanje novih enot drobnega gospodarstva, glavni oviri za realiziranje te naloge pa sta pomanjkanje interesa organizacij združenega dela za združevanje dela in sredstev za ustanavljanje novih enot ter zagotavljanje zadostnih sredstev za ustanavljanje novih proizvodnih enot samostojnega osebnega dela. Zato podpiramo usmeritev iz osnutka resolucije, da bodo zagotovljena sredstva za pospeševanje ustanavljanja enot drobnega gospodarstva. Žal pa iz osnutka ni razvidno, za katera sredstva gre. Tudi v podpoglavju osnutka resolucije o finančni, bančni in denarnoposojilni politiki sredstva za te namene niso omenjena.

7. Osnutek resolucije določa, da bodo dopolnjena izhodišča družbenega dogovora o skupnih osnovah in merilih za samoupravno urejanje odnosov pri pridobivanju in delitvi dohodka v SR Sloveniji. Kakšne bodo te dopolnitve, pa iz osnutka ni razvidno. Omenjeni družbeni dogovor vsebuje le splošne usmeritve za urejanje odnosov pri pridobivanju in delitvi dohodka. Za panožne samoupravne sporazume, ki so nastali na osnovi tega družbenega dogovora, pa lahko trdimo, da ne zagotavljajo uresničevanje z resolucijo določenih usmeritev na področju delitve dohodka. Z osnutkom resolucije za leto 1987 ni predvidena metodologija za spremljanje uresničevanja resolucije na področju delitve dohodka, kakršna je v letu 1986 zagotavljala enotnejšo politiko razporejanja dohodka.

Glede na to, da osnutek resolucije določa omenjeni družbeni dogovor kot akt, na osnovi katerega se bo v letu 1987 spremljalo uresničevanje resolucijskih ciljev na področju delitve dohodka, menimo, da bi moral biti družbeni dogovor dopolnjen v smislu te metodologije.

8. Osnutek resolucije določa, da bodo v negospodarskih organizacijah združenega dela, ki bodo večjim obsegom in kvaliteto dela ter z manjšim številom delavcev dosegli večji dohodek na zaposlenega, zlasti s povečanjem dohodka iz neposredne menjave dela, podani pogoji za nadaljnjo rast osebnih dohodkov. Mislimo, da doseganje večjega osebnega dohodka na račun manjše zaposlenosti ni mogoče spodbujati v vseh negospodarskih organizacijah združenega dela. Kvaliteto dela je težko ugotavljati, saj so že bili primeri izkoriščanja tega, na primer v osnovnih in srednjih šolah, zmanjšanje števila delavcev znatno pod normativom, da o kvaliteti ne govorimo.

Prav tako ugotavljamo, da vse organizacije združenega dela družbenih dejavnosti nimajo enakih možnosti za razvijanje neposredne svobodne menjave dela in bi bilo potrebno v takem spodbujanju povečanja osebnega dohodka v negospodarskih organizacijah združenega dela spremeniti celotni sistem financiranja prek svobodne menjave dela. Zato pa bi bilo potrebno točno opredeliti, kateri program predstavljajo skupne družbene potrebe. To pa vemo, da še ni storjeno.

9. Tudi osnutek resolucije za leto 1987 določa, da bodo sredstva za osebne dohodke v organizacijah združenega dela izvajalkah, samoupravnih interesnih skupnosti materialne proizvodnje odvisne od njihovih doseženih gospodarskih rezultatov, in da se bodo usklajevala z rastjo sredstev za osebne dohodke v gospodarstvu. Menimo, da obeh kriterijev za delitev sredstev za osebne dohodke v teh organizacijah združenega dela, ni mogoče hkrati in enakovredno upoštevati. Na primer nadpovprečno uspešne organizacije združenega dela se morajo pri izplačevanju osebnih dohodkov usklajevati s povprečjem v gospodarstvu.

Predlagamo še konkretno dopolnitev, in sicer na 8. strani točka n), prva alinea, ki se sedaj glasi: "nadaljevali z akcijo usklajenega inšpekcijskega nadzora po sprejetem programu zlasti tam, kjer sanacija izvorov onesnaževanja ne poteka zadovoljivo.", predlagamo, da se stavek nadaljuje: "in z vsemi ukrepi, tudi z ekonomsko prisilo zahtevali njihovo dosledno uresničitev." Verjetno vam je znano, da je srednjeročni plan ostrejši, kot jepa v drugem letu izvedba. Dovolite mi majhno pripombo. Mislim, da bi bil leta 2001, ko bi poročevalec s tega mesta govoril o izboljšanju stanja zraka in okolja, zelo neprepričljiv, če bi imel ob boku plinsko masko s paleto filtrov. Hvala.

PREDSEDNIK VALENTIN DVOJMOČ:

Hvala lepa. Besedo ima tovarišica Pavla Avsec, področje gospodarstva, 6. okoliš, Domžale .

PAVLA AVSEC:

Tovarišice in tovariši delegati! Skupina delegatov za Zbor združenega dela občine Domžale ima k osnutku slovenske resolucije nekaj pripomb in stališč. V izogib ponavljanju bom na kratko povzela samo naslednje:

1. Pri oblikovanju politike za področje skupne in osebne porabe se tudi naši skupini delegatov postavlja vprašanje o možnosti realizacije sprejetih programov samoupravnih interesnih skupnosti za leto 1987, ob upoštevanju dejstva, da so osnova za omejene programe sredstva za osebne dohodke izvajalcev v družbenih dejavnostih za mesec december. S sprejeto politiko usklajevanja osebnih dohodkov negospodarstva z gospodarstvom naj bi v mesecu decembru 1986 dosegli uskladitev. To pa pomeni bistveno višjo startno osnovo v letu 1987, kot jo predstavljajo povprečni osebni dohodki za leto 1986. Problemi bodo posebej pereči na nivoju občine, saj gre pri nas za osebne dohodke izvajalcev in to kar 80% programov samoupravnih interesnih skupnosti s področja družbenih dejavnosti. Zanima nas, ali so na nivoju republike izdelane bilance, ki izkazujejo realizacijo tako zastavljene politike in kako bodo v prvem četrtletju prihodnjega leta uresničljive usmeritve okoli omejevanja vseh oblik te porabe na nivoju četrtletja 1986?

2. Ocenjujemo, da je uveljavljanje sistema valorizacije pokojnin, ki naj sledijo rasti osebnih dohodkov v gospodarstvu, kakršen je v veljavi sedaj, neustrezno. Predlagamo, da se pokojnine tekoče usklajujejo z osebnimi dohodki brez poračunov, ki se nanašajo za celo leto nazaj. Z izplačanimi poračuni se zamegljuje realna primerjava med pokojnino in osebnim dohodkom za tekoči mesec.

3. Skupini delegatov se zdi sistem združevanja sredstev za pokrivanje programov samoupravnih interesnih skupnosti družbenih dejavnosti in materialne proizvodnje neustrezen. S sistemom solidarnosti na nivoju republike ne razrešujemo nerešenih vprašanj v tistih občinah, kjer zaradi sedeža principa zbiranja sredstev za pokrivanje potreb skupne porabe prihaja do nesorazmernih obremenitev združenega dela: zdravstvo, komunala, krajevne skupnosti. Ta problem je posebej pereč v občinah, iz katerih se velik odstotek delavcev vozi na delo izven občine.

Predvideno dogovarjanje v okviru regije doslej ni dalo pričakovanih rezultatov. Če problem ponazorimo s konkretnim primerom, je videti tako: prispevna stopnja za zdravstveno varstvo znaša v ljubljanskih občinah 8%, v Domžalah 12%, v Litiji pa celo 16%. Predlagamo, da se na nivoju Slovenije v okviru samoupravnih interesnih skupnosti dogovorimo o tem, kaj so zagotovljeni programi v vseh dejavnostih. Sredstva za te namene naj se zagotavljajo po enotnih prispevnih stopnjah. Glede namaterialne možnosti bi se potem v občinah dogovarjali o dodatnih programih.

Predlagamo torej, da resolucija za leto 1987 med naloge in usmeritve za prihodnje leto vključi tudi sistem pravičnejšega financiranja programa skupne porabe. Hvala.

PODPREDSEDNIK FRANC JELEN:

Besedo ima tovariš Boris Požar, delegat s področja gospodarstva, 21. okoliš, Koper.

BORIS POŽAR:

Tovariš predsednik, tovarišice in tovariši delegati! Imamo naslednje pripombe in stališča k republiški resoluciji.

V osnutku energetske bilance Slovenije za leto 1987 naj se pri neenergetski uporabi konkretno navedejo ortoksilen in drugi aromati. SR Slovenija se je odrekla koprski in lendavski rafineriji, zato ima slovenska kemična industrija probleme s preskrbo aromatov, ker druge rafinerije te produkte izvažajo ali predelujejo v zanje interesantne proizvode. Zato je potrebno v energetski bilanci pri neenergetski porabi konkretneje navesti ortoksilen in druge aromate, ker so sicer velike težave pri zveznih organih. V preteklih štirih letih je bila ta poraba dogovorjena na ravni Jugoslavije. Neenergetska poraba nafte je razglašena kot zahtevnejša od energetske. V slovenski kemiji so poleg Iplasa zainteresirani še Petovia, sestavljena organizacija združenega dela Kemija in tako dalje.

K ostalim poglavjem pa skupina daje naslednje pripombe:

1. 4. poglavje, točka č: Predvidena politika zagotavljanja sredstev za skupno in osebno porabo na področju družbenih dejavnosti v letu 1987, predstavlja v bistvu manj sredstev za te dejavnosti, kot so sicer zagotovljena v letu 1986, posebej, če bo prisotno 10% zaostajanje teh sredstev za nominalno rastjo gospodarstva.

Predlagamo, da bi bilo nujno dopustiti občinam, da oblikujejo prispevne stopnje za družbene dejavnosti v skladu z ekonomsko sposobnostjo občine, ob največ 5% zaostajanju za nominalno rastjo dohodka gospodarstva. S tem bi lahko zagotovili sredstva družbenim dejavnostim vsaj v taki višini, da bi domnevno lahko obdržali obseg in kvaliteto dosežene stopnje razvoja družbenih dejavnosti v naši občini v letu 1987.

V deveti alinei točke č) 4. poglavja, ki se glasi: "Pri vrednotenju programa ..." naj se črta besedilo: "in drugih negospodarskih dejavnosti", saj to besedilo vsebinsko ne sodi v področje samoupravnih interesnih skupnosti družbenih dejavnosti, zaradi vsebinskega sistema financiranja družbenih dejavnosti. Vprašanje negospodarske dejavnosti je nujno obravnavati v samostojni alinei.

V točki č) 4. poglavja naj se alinee 4, 5, 6, 7 in 8 črtajo in vključijo v točko c) istega poglavja: področje zaposlovanja in socialne varnosti.

2. V 4. točki, poglavje h: Zadnji stavek prvega odstavka te točke, ki se glasi: "investicije v družbenih dejavnostih bomo realizirali..." naj se črta "saj pri investiranju v družbene dejavnosti ne more biti predvsem poudarek na realizaciji skupnega slovenskega programa naložb, pač pa so enako pomembnetudi naložbe v občinah, ki smo jih opredelili s planskimi dokumenti za to srednjeročno obdobje." Kolikor ostane predlagano besedilo, bi lahko sklepali, da v občinah ne smemo ničesar investirati v družbene dejavnosti, kar pa ni v skladu s planskimi dokumenti občine.

Druga alinea, drugi odstavek točke h, ki se začne "zagotovili bomo izvajanje", naj se v tej točki črta in oblikuje v samostojni točki "negospodarske investicije", ki jo predlagamo v drugi alinei 1. točke teh pripomb. Točka h, prvi stavek prvega odstavka: kako bomo ravnali v primeru, če v mesecu decembru tega leta ne bomo dosegli usklajenost osebnih dohodkov v družbenih dejavnostih in bo nujno poračunavanje na račun leta 1986 tudi v letu 1987. Glede na gibanje sredstev osebnih dohodkov v gospodarstvu za mesec oktober in november 1986, osebni dohodki delavcev v družbenih dejavnostih že spet zaostajajo in jih glede na omejena sredstva skupne porabe ne bo mogoče tekoče zagotoviti v višini, kot bi jih sicer bili dolžni glede na resolucijo za leto 1986.

K zvezni resoluciji smo dali samo pismeno pripombo.

PREDSEDNIK VALENTIN DVOJMOČ:

Besedo ima Emil Smrkolj, področje kmetijstva, 1. okoliš, Kranj.

EMIL SMRKOLJ:

Tovariš predsednik, tovarišice in tovariši delegati! Na seji skupine delegatov iz občine Kranj, ki delegira delegate v Zbor združenega dela Skupščine SR Slovenije s področja kmetijstva, smo dne 20.11.1986 zavzeli naslednje stališče :

V 3. poglavju republiške resolucije "Možnosti za ustvarjanje in usmerjanje globalne delitve družbenega proizvoda" je predvidena na področju kmetijstva 3% fizična rast. Delegacija meni, da glede na družbene obveznosti in na dane naravne možnosti ta odstotek ni realen. Mnenja smo celo, da bi moral biti višji. Mislimo, da bi pri pripravi gradiva morali oceniti našo optimalno možno kmetijsko proizvodnjo, nadaljnje možnosti, boljše pogoje in iz tega oblikovati oziroma zahtevati realnejši porast kmetijske proizvodnje.

Poglejte, tovariši delegati! Upoštevajoč površine v Sloveniji, s katerimi razpolagamo, število delavcev v združenem kmetijstvu, število kmetov, mehanizacijo, ki jo imajo živinski fond ali recimo znanstveni potencial, ki ga imamo, naša delegacija meni, da je kmetijska proizvodnja očitno premajhna; premajhni so hektarski donosi, premajhna je prireja mesa in mleka pa naj bo po enoti glave ali po enoti hektarja. Slabo se v tem našem prostoru izvajajo agrotehnični ukrepi. Zadnji dve leti je izredno majhna investicijska rast v kmetijstvu, pada izvoz in vsak čas bomo začeli uvažati celo hrano. Ker je produktivnost v kmetijstvu izredno majhna - nihče pa ne more trditi, da je drugačna - in ker je hrana danes izredno draga - v družinskem proračunu prestavlja včasih zelo velik odstotek - menimo, da bi resolucija morala pravzaprav predvideti pogoje za bolj radikalno povečanje kmetijske proizvodnje in poiskati način, da bi s skupnimi močmi in sredstvi ustvarili možnost za boljše rezultate na področju kmetijstva. Hvala.

PREDSEDNIK VALENTIN DVOJMOČ:

Hvala lepa. Besedo ima tovariš Zlatko Erlih, gospodarsko področje, 45. okoliš, Gornja Radgona.

ZLATKO ERLIH:

Tovariš predsednik, tovarišice in tovariši delegati! Ne bi ponavljal pripomb, ki so že bile izrečene v današnji razpravi.

Skupina delegatov iz občine Gornja Radgona in Ljutomer je obravnavala republiško in zvezno resolucijo in v celoti podpira stališče delegacije iz Murske Sobote in Lendave.

Konkretna pripomba k republiški resoluciji, 4. poglavje v točki m) pa je, da bi poleg reke Save opredelili tudi reko Muro. Ostale pripombe, ki se nanašajo na kmetijstvo in izvoz pa so bile dane že v predhodni obravnavi.

PREDSEDNIK VALENTIN DVOJMOČ:

Prijavljenih razpravljavcev k 2. in 3. točki ni več. Želi še kdo besedo? (Ne.)

Pismene razprave so oddali delegati iz skupin delegatov: za gospodarsko področje: Ravne na Koroškem, Postojna, Ilirska Bistrica, Ljubljana-Bežigrad, Jesenice, Grosuplje, Laško, Ljubljana Moste-Polje, Velenje, Idrija, Ptuj, Cerknica, Celje, Slovenj Gradec, Novo mesto, Nova Gorica, Maribor-Rotovž, Lendava, Škofja Loka, Slovenska Bistrica; za socialno-zdravstveno področje: Celje; za področje državnih organov: Celje; Zveza stanovanjskih skupnosti Slovenije, Železniško gospodarstvo Ljubljana, samoupravna interesna skupnost PTT prometa, Zdravstvena skupnost Slovenije, Splošno združenje kmetijstva, živilske industrije in prehrane Slovenije.

Želi še kdo besedo? (Ne.) Ker ne želi nihče več razpravljati, zaključujem razpravo in prekinjam 2. in 3. točko dnevnega reda. Skupina delegatov za spremljanje uresničevanja planskih aktov, v kateri so: Jože Turnšek, Mitja Jenko, Janez Bratkovič in Valentin Dvojmoč, naj se takoj sestane, da prouči razpravo in zboru predlaga morebitne spremembe in dopolnitve k predloženim ugotovitvam in sklepom republiške resolucije. Skupina delegatov za proučevanje aktov iz pristojnosti zborov Skupščine SFR Jugoslavije pa bo spremljala še razpravo k aktom iz pristojnosti zvezne skupščine, to je do 20. točke dnevnega reda.

Preden predam besedo podpredsedniku zbora tovarišu Jelenu, prosim še tovariša Ocepka, predsednika verifikacijske komisije, za DODATNO POROČILO.

MIRAN OCEPEK:

Tovariš predsednik, tovarišice in tovariši delegati! Komisija za verifikacijo pooblastil in imunitetna vprašanja je ugotovila, da so kasneje na sejo zbora prišli še delegati skupin delegatov za gospodarsko področje, in sicer iz 1. okoliša Ljubljana-Bežigrad 1 delegat, iz 4. okoliša Ljubljana-Šiška 1 delegat, iz 25. okoliša Novo mesto 1 delegat. Torej skupno trije delegati.

Komisija je ugotovila, da so tudi ta pooblastila v skladu z ustavo in zakoni SR Slovenije, zato predlaga, da jih zbor verificira. Tako je danes na seji navzočih 148 delegatov.

PREDSEDNIK VALENTIN DVOJMOČ:

Hvala lepa, tovariš Ocepek. Pričenjam razpravo o dodatnem poročilu. Želi kdo razpravljati? (Ne. )

Kdo je za poročilo? (139 delegatov.) Je kdo proti? (Nihče.) Se je kdo vzdržal? (Nihče.)

Ugotavljam, da je dodatno poročilo verifikacijske komisije soglasno sprejeto.

Sedaj pa bi prosil tovariša Jelena, da prevzame besedo.

PODPREDSEDNIK FRANC JELEN:

Nadaljujemo sejo zbora.

Obvestil bi vas rad o načinu obravnave zveznih aktov, ki jih imamo pod zaporednimi številkami od 4. do 20. Vse točke dnevnega reda, kjer zakone sprejemamo skupaj z Zborom občin, bomo prekinjali ne glede na razpravo v našem zboru zaradi usklajevanja z Zborom občin. Ko bomo zaključili razpravo k 20. točki, bo skupina delegatov za proučevanje aktov iz pristojnosti zborov Skupščine SFR Jugoslavije proučila in predlagala zborom v sprejem sklepe skupaj z morebitnimi spremembami in dopolnitvami. Pri aktih, ki so v samostojni pristojnosti Zbora združenega dela, to so akti pod zaporedno številko 9., 10., 11., 13., 16. in 17., pa bomo točke prekinili samo, če bo to potrebno zaradi dopolnitve sklepov na podlagi razprave.

K nekaterim zveznim aktom so bila predložena stališča in predlogi Gospodarske zbornice Slovenije, s katerimi je bila seznanjena skupina delegatov za proučevanje aktov iz pristojnosti Zborov Skupščine SFR Jugoslavije in jih je ustrezno upoštevala pri pripravi predlogov sklepov.

Prehajamo na 4. TOČKO DNEVNEGA REDA - OSNUTEK ZAKONA O SPREMEMBAH ZAKONA O FINANCIRANJU FEDERACIJE. Osnutek zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije. Obveščam vas, da mnenj in stališč Izvršnega sveta Skupščine SR Slovenije k tej in tudi ostalim točkam do vključno 20 in, ki so iz pristojnosti Zbora republik in pokrajin Skupščine SFR Jugoslavije, nismo razmnoževali, ker so povzeta v predloženih sklepih k aktom. K osnutku zakona ste prejeli predlog sklepa. Danes pa ste na klop dobili nov sklep, ki ga je pripravila skupina delegatov za proučevanje aktov iz pristojnosti zborov Skupščine SFR Jugoslavije, s katerim zamenjujemo prejšnjega.

Predstavnik Izvršnega sveta Skupščine SR Slovenije k tej točki dnevnega reda je tovariš Rudi Šepič, član Izvršnega sveta Skupščine SR Slovenije in republiški sekretar za finance. Želi morda besedo? (Ne želi.) Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Prijavljenih razpravljavcev ni. Pisno razpravo pa sta oddali skupini delegatov Maribor-Tabor in Škofja loka.

Pričenjam razpravo. Želi kdo besedo? (Nihče.) Ker ne želi nihče razpravljati, prekinjam to točko dnevnega reda.

Prehajamo na 7. TOČKO DNEVNEGA REDA - OSNUTEK ZAKONA O SKUPNEM OBSEGU PRORAČUNSKIH ODHODKOV FEDERACIJE ZA LETO 1987.

Osnutek zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije.

K osnutku zakona ste prejeli predlog sklepa pod ESA 125. Predstavnik Izvršnega sveta Skupščine SR Slovenije k tej točki dnevnega reda je tovariš Rudi Sepič, član Izvršnega sveta Skupščine SR Slovenije in republiški sekretar za finance. Želi morda besedo? (Ne želi.) Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Pričenjam razpravo. Želi kdo besedo? (Ne.) Pisnih prijav ni, oddani pa sta razpravi iz občine Maribor-Tabor in Slovenj Gradec.

Ker ne želi nihče razpravljati, zaključujem razpravo in prekinjam to točko dnevnega reda.

Prehajamo na 9. TOČKO DNEVNEGA REDA - OSNUTEK ODLOKA O CILJIH IN NALOGAH SKUPNE EMISIJSKE IN DENARNE POLITIKE TER SKUPNIH TEMELJEV KREDITNE POLITIKE V LETU 1987. Osnutek odloka je Skupščini SR Slovenije predložil v obravnavo Zbor republik in pokrajin Skupščine SFR Jugoslavije.

K osnutku odloka ste prejeli mnenje Izvršnega sveta Skupščine SR Slovenije in predlog sklepa pod ESA 117.

Osnutek odloka je obravnavala tudi Zakonodajno-pravna komisija, ki ni imela pripomb. Predstavnik Izvršnega sveta Skupščine SR Slovenije k tej točki dnevnega reda je tovariš Rudi Šepič. Želi morda besedo? (Ne želi.) Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Pričenjam razpravo. K razpravi se je prijavil Ivan Košuta, področje gospodarstva, 41. okoliš, Maribor-Tabor. Prosim.

IVAN KOŠUTA:

Tovariš podpredsednik, tovarišice in tovariši delegati! Skupina delegatov za področje gospodarstva Skupščine občine Maribor-Tabor, 41. okoliš, ima pripombe k osnutku odloka o ciljih in nalogah skupne emisijske in denarne politike ter skupnih temeljev kreditne politike v letu 1987.

Predlagamo, da se odstavek 8. točke, ki določa ugotavljanje obrestnih mer za dinarske depozite občanov in gospodarstva, dopolni tako, da bo določal tudi ugotavljanje spodbujevalne obrestne mere za 3 oziroma 6 mesečne nenamenske dinarske depozite. Ta obrestna mera pa ne bi smela biti bistveno nižja od predlagane obrestne mere za 12 mesečne depozite.

Podpiramo večji pomen in poudarek 12-mesečnih depozitov, vendar menimo, da je ustrezno spodbujanje tudi za vezavo sredstev na krajša obdobja prav tako velikega pomena, saj ima nedvomno veliki del varčevalcev oziroma občanov, če ni to največji del varčevalcev, dejanske možnosti le za krajše vezave. Naj poudarim, da smo občani - varčevalci že tako močno prizadeti, lahko bi rekel oškodovani, zaradi izredno nizke obrestne mere za dinarska sredstva na vpogled. Nezadovoljivo upoštevanje oziroma vrednotenje krajših vezav pomeni neodgovoren in nekorekten odnos do teh sredstev občanov in povzroča razvrednotenje delavčevih zaslužkov ter onemogoča dobro in plansko gospodarjenje z zaslužkom. Zato predlagamo, da se ustrezno dopolni tudi predlagana vsebina sklepa. Hvala.

PODPREDSEDNIK FRANC JELEN:

Hvala. Besedo ima tovariš Miroslav Bolčina, področje gospodarstva, 20. okoliš, Ajdovščina.

MIROSLAV BOLČINA:

Tovariš podpredsednik, tovarišice in tovariši delegati! Skupina delegatov Zbora združenega dela 20. okoliša, občine Ajdovščina za gospodarsko področje je obravnavala osnutek odloka o ciljih in nalogah skupne emisijske in denarne politike ter skupnih temeljev kreditne politike v letu 1987 in predlaga naslednjo dopolnitev odloka.

V 1. točki 3. točke odloka se za besedami: "osnovnih kmetijskih pridelkov" dodajo besede "ter polproizvodov iz sadja".

Ravno tako predlagamo dopolnitev predloga sklepa Skupščine, in sicer tako, da se 2. točki sklepa doda tretja alinea, ki vsebuje prej navedeno dopolnitev odloka.

Dopolnitve odloka o ciljih in nalogah skupne emisijske in denarne politike ter skupnih ciljev kreditne politike v letu 1987 predlagamo iz naslednjih razlogov.

Z dvigom življenjskega standarda na eni strani ter organizacijo in prihodom prebivalstva v mesta so sadje in izdelki iz sadja postali osnovna sestavina in potreba vsakodnevne prehrane prebivalstva. V skladu s tem so se razvili ustrezni tehnološki postopki za predelavo sadja. Proizvodnja sadja in njegova predelava pa sta postala močan sestavni del kmetijstva in s tem nacionalne ekonomije. Predelava velikih količin sadja zahteva predelavo sadja v sadne polizdelke, ki se skladiščijo v hladilnicah in se potem tekom celega leta do nove sezone predelujejo v gotove izdelke, s katerimi se oskrbuje tržišče. Pri tem je potrebno poudariti, da tak način predelave poleg redne oskrbe omogoča tudi maksimalno ublažitev negativnih posledic, ki jih prinaša alternativna rodnost posameznih vrst sadja ublažitev v nihanjih pridelanih količin, ki izvirajo iz drugih razlogov.

Navedeno zahteva izredno visoko angažiranje velikih denarnih sredstev, vezanih v zalogah polproizvodov iz sadja. Predelovalna industrija dohodkovno tega ni sposobna pokriti, saj se za te zaloge polizdelkov iz sadja uporablja splošna obrestna mera.

Navedeno bi bilo mogoče vsaj deloma razrešiti s koriščenjem reeskontnih kreditov za financiranje zalog polizdelkov iz sadja. Poleg tega je potrebno tudi poudariti delež izdelkov iz sadja v oskrbi turističnega gospodarstva, kar posredno povečuje devizni priliv od turizma. Ravno tako postajajo sadje, polizdelki iz sadja in končni izdelki iz sadja dolgoročno vedno bolj pomembna postavka v izvozu kmetijskih pridelkov. Pri tem pa ostaja nerešeno vprašanje financiranje tega izvoza, in sicer za čas od trenutka odkupa sadja in njegove predelave do koriščenja kratkoročnih kreditov za pripravo blaga za izvoz. Urejenost financiranja teh zalog s selektivnimi krediti do trenutka koriščenja izvoznih kreditov bi pripomogla k povečanju in rentabilnosti izvoza.

Navedena problematika se zrcali v proizvodnji in predelavi sadja v vsej Jugoslaviji. Površine pod sadovnjaki znašajo v letu 1985 501.000 ha s tendenco porasta. Pridelovalne kapacitete celotne živilske predelovalne industrije znašajo 610.000 ton in zaposlujejo okoli 26.000 delavcev. Zaradi

navedenih problemov predelovalna industrija že leta posluje na robu rentabilnosti z najnižjimi osebnimi dohodki v celotnem agroživilskem kompleksu in v skupnih virih obratnih sredstev, lastna obratna sredstva predstavljajo približno samo 7,6%,

plačane obresti pa predstavljajo 12% prodajne cene finalnega proizvoda. V zvezi s tem se ravno tako postavlja vprašanje zagotovitve trajnih obratnih sredstev po zakonu o zagotavljanju trajnih obratnih sredstev, ki postaja zaradi pritiska inflacije in obrestnih mer vse bolj nemogoče in vprašanje kreditne sposobnosti kot osnove za nadaljnji razvoj ali pa stagnacijo in počasno propadanje tega sektorja gospodarjenja.

Pri tem pa je potrebno poudariti, da gre za relativno majhna sredstva, ki bi jih bilo potrebno zagotoviti iz primarne emisije, ki pa ob enem predstavljajo razrešitev enega izmed ključnih problemov financiranja zalog polizdelkov iz sadja oziroma nadaljnjega razvoja predelovalne industrije sadjarstva. Hvala lepa.

PODPREDSEDNIK FRANC JELEN:

Hvala. Želi še kdo besedo? Prosim, tovariš Brane Lampret, gospodarsko področje, 4. okoliš, Ljubljana-Šiška.

BRANE LAMPRET:

Bom čisto kratek. Naša skupina delegatov podpira sprejem osnutka odloka in se strinja s predloženimi predlogi sklepov. Imamo samo en pomislek, namreč, ali je ta akt dejansko v celoti usklajen z določbami zvezne resolucije? V tej zvezi bi tudi želeli, da se pri oblikovanju tega odloka upošteva ta usklajenost.

PODPREDSEDNIK FRANC JELEN:

Hvala. Želi še kdo besedo? (Ne.) V kolikor ne želi nihče več razpravljati, bi prosil tovariša Šepiča, da na razprave delegatov odgovori.

RUDI ŠEPIČ:

Tovariš podpredsednik, tovarišice in tovariši delegati! Na prvo vprašanje skupine delegatov Maribor-Tabor, in sicer naj se v odloku o kreditno-monetarni politiki opredeli politika obrestnih mer tudi za depozite občanov za 3 ali 6 mesecev, bi rekel naslednje. Kot ste videli iz stališča Izvršnega sveta Skupščine SR Slovenije oziroma pripravljenega sklepa Skupščine SR Slovenije, v Izvršnem svetu Skupščine SR Slovenije k temu delu odloka nismo imeli pripomb. Povedal bom tudi zakaj: iz razloga, ker menimo, da je dovolj, če v odloku o kreditno-monetarni politiki opredelimo politiko obrestnih mer za depozite, vezane na 12 mesecev. Od tod dalje pa moramo bankam oziroma njihovi poslovni politiki prepustiti, da same odločajo, odvisno od interesa, ki ga imajo za depozite na 3 in na 6 mesecev. To je naše že staro stališče in ga nenehno ponavljamo; ponavljamo ga tudi, tokrat, kajti to, da bi v odloku o kreditno-monetarni politiki že vse stvari vnaprej opredelili, mislimo, da ne bi bilo v redu, ker gre v prid tezi, naj se Narodna banka Jugoslavije še bolj vpleta v delovanje in v poslovanje poslovnih bank. Skratka, mislimo, da je dovolj tako, kot je v odloku že opredeljeno, obrestna mera bank za dinarske depozite na dvanajst mesecev.

Drugo je vprašanje delegata skupine delegatov iz občine Ajdovščina, da se dopolni selektivni program še s polproizvodi iz sadja. To je znan problem, s katerim se srečujemo že nekaj let, pri čemer tovariši iz Fructala prek skupine delegatov in direktno prek nas v Izvršnem svetu Skupščine SR Slovenije stalno poskušajo, da bi tudi polproizvodi sadja prišli v selektivno. Ne gre za to, da bi Izvršni svet Skupščine SR Slovenije mislil, da ravno polproizvodi sadja niso tisti, ki bi morali biti v selektivi, to smo tovarišem že večkrat tudi odgovorili. Gre za to, da so v našem Izvršnem svetu Skupščine SR Slovenije pa tudi v Skupščini SR Slovenije vsa stališča, ki smo jih v zadnjih letih sprejemali, šla v smeri krčenja selektivnih namenov. Mislim namreč, da bi marsikateri delegaciji v Zboru republik in pokrajin bilo dobrodošlo, če bi Slovenija prišla z nekim dodatnim predlogom, kajti prepričan sem, da ped vrati že čakajo novi in novi predlogi za dodatno novo in novo širjenje selektive. O tem smo dovolj podrobno razpravljali, ko smo sprejemali družbeni plan za to srednjeročno obdobje. Takrat smo se opredelili tudi na zahtevo naše delegacije uvrstili, sicer ne ravno zelo odločno, ampak kljub temu dikcijo, ki pravi, da se bomo zavzemali za krčenje selektivnih namenov. Širjenje selektivnih namenov pomeni predvsem dvoje: ali več primarne emisije, čemur se upiramo, ali pa nižanje primarne emisije oziroma selektivnih kreditov za tiste namene, za katere smo v Sloveniji še kako zainteresirani. Predvsem mislim tu na izvoz, v drugi vrsti pa tudi na kmetijstvo.

Vidite, iz teh razlogov v Izvršnem svetu Skupščine SR Slovenije mislimo, da ne bi bilo prav, da gremo s kakršnimkoli predlogom za širjenje selektivnih namenov, in priporočamo tudi vam, da nas podprete v tem smislu. Predlagal pa bi, ne da gre to v sklepe Skupščine SR Slovenije, ampak da se dogovorimo z delegacijo, da se ob razpravi odloka, kolikor bo prišlo do predlogov Zveznega izvršnega sveta, sprejme kakšna druga razrešitev selektivnih namenov, da takrat naši delegati predlagajo tudi ta polproizvod iz sadja.

Tretje vprašanje je zastavil delegat iz Šiške glede usklajevanja odloka z resolucijo. Odgovor je zelo enostaven: kolikor bo resolucija spremenjena v kakršnikoli točki, bo to potrebno, in to sem prepričan, da bo predlagatelj že sam storil, če ne pa ga bomo na to v drugi fazi opozorili. Hvala lepa.

PODPREDSEDNIK FRANC JELEN:

Hvala lepa za pojasnilo. K razpravi se je prijavil še tovariš Igor Kadunc, poročevalec Odbora za finance in kreditno-monetarno politiko.

IGOR KADUNC:

Imam pripombo v zvezi s pojasnilom glede trimesečnih depozitov. V Odboru za finance smo obravnavali tudi to problematiko in mislim, da to stališče, da se obravnava na 12 mesecev, ni pravilno, ker v resoluciji nikjer ne govorimo, da bomo imeli realne obrestne mere samo na tisto, kar je treba plačati, ampak tudi na tisto, kar naj bi se varčevalo. Zato se nam zdi obrazložitev, ki je bila podana, da naj se to prepusti politiki bank, približno taka, kot če bi rekli, naj volkovi pazijo na ovce. Banke se bodo zelo hitro dogovorile, podobno, kot so se takrat, ko nas je Mednarodni monetarni sklad spustil zvajeti, in so se banke dogovorile, da bodo realno vrednotile hranilne vloge občanov; ne gre pa toliko za sredstva občanov, kot gre za sredstva gospodarstva. S tem spodbujamo samo potrošnjo; in bolje je plasirati denar kam drugam, samo ne v banko. Mislim, da je taka politika v nasprotju s tem, kar govorimo in za kar smo se v resoluciji zavezali. Predlagam, da se to vključi v sklep.

PODPREDSEDNIK FRANC JELEN:

Hvala. Je potrebno še dodatno pojasnilo Izvršnega sveta Skupščine SR Slovenije? Prosim, tovariš Sepič.

RUDI ŠEPIČ:

Tovariš podpredsednik, tovarišice in tovariši delegati! Mislim, da gre tu za alternativo. Zavzemam se naj bodo volkovi poslovne banke ne pa Narodna banka Jugoslavije. To je bil moj moto. Kar pa zadeva to, kakšen mačehovski odnos bodo imele te banke, pa menim, da je treba prepustiti temu, kakšen interes imajo te banke. Če ima banka interes, da ima visoko obrestno mero za kratkoročne depozite, naj potem izvoli, pa naj da. Če ima gospodarstvo ta interes, naj ga tudi izrazi in to pove, samo naj to isto gospodarstvo potem nikar ne prigovarja, če bodo potem aktivne obrestne mere na kredite, ki jih dobiva za investicijo in za obratna sredstva tudi visoke. Kajti banka, če da visoko obrestno mero na neka kratkoročna sredstva, pa ta sredstva potem dolgoročno veže, potem ima to vpliv tudi na obrestno mero.

Skratka, da ponovim: menim, da ne bi bilo prav, da v odloku o kreditno-monetarni politiki preciziramo te obresti, temveč se zavzemam za to, da se to prepusti bankam, ki naj pretehtajo, ali imajo interes ali ne in kakšen interes imajo in tako naj tudi ravnajo. Hvala.

PODPREDSEDNIK FRANC JELEN:

Hvala za pojasnilo. Ima še kdo kakšno pripombo? Besedo ima Viktor Ptičar, delegat iz občine Maribor-Tabor.

VIKTOR PTIČAR:

Naša pobuda oziroma predlog temelji predvsem na zaščiti varčevalcev. Že dosedanja praksa je pokazala določeno monopolno vlogo bank. Mi smo že dajali določene pobude in zastavljali vprašanja v zvezi z obrestmi za vloge in vpoglede. Verjetno se predstavniki Izvršnega sveta Skupščine SR Slovenije tega spomnijo, da smo potem od nadaljevanja tistih pobud in predlogov odstopili, ker nismo prodrli skozi tako rekoč delegatski sistem v bankah. Toliko. Hvala lepa.

PODPREDSEDNIK FRANC JELEN:

Hvala lepa. Želi še kdo razpravljati? (Ne.) Kolikor ne želi nihče več razpravljati, zaključujem razpravo in prehajamo na glasovanje.

Na glasovanje dajem predlog sklepa k osnutku odloka k ESA 117.

Kdo je za? (103 delegati.) Je kdo proti? (3 delegati.) Se je kdo vzdržal? (18 delegatov.)

Ugotavljam, da je predlog sklepa k osnutku sprejet z večino glasov.

Prehajamo na 11. TOČKO DNEVNEGA REDA - OSNUTEK ZAKONA O SPREMEMBAH IN DOPOLNITVAH ZAKONA O DEVIZNEM POSLOVANJU. Osnutek zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije.

K osnutku zakona ste danes prejeli poročilo Odbora za finance in kreditno-monetarno politiko in predlog sklepa pod ESA Prejeli ste tudi poročilo Komisije za mednarodne odnose. Osnutek zakona obravnava tudi Družbenopolitični zbor, ki je na podlagi 74. člena poslovnika Skupščine SR Slovenije predložil stališča.

Želi predstavnik delegacije besedo? (Ne.) Predstavnica Izvršnega sveta Skupščine SR Slovenije k tej točki je tovarišica Cvetka Selšek, predsednica Republiškega komiteja za mednarodno sodelovanje. Ali želi besedo? (Ne.) Želijo besedo poročevalci delovnih teles? (Ne.)

Pričenjam razpravo. K razpravi se je prijavil Jordan Blaževič, gospodarsko področje, 14. okoliš, Radovljica.

JORDAN BLAŽEVIČ:

Tovariš podpredsednik, tovarišice in tovariši delegati! S sprejetjem novega deviznega zakona smo izvoznemu gospodarstvu povzročili veliko škodo, ki jo bomo težko popravili. Posledice bomo še dolgo čutili, čeprav bi zakon takoj spremenili. S predvideno spremembo spreminjamo zgolj lepotne napake ne pa vsebine zakona. Delamo tako, kot da nam je izvoz deveta briga.

Dokler bodo izvozniki prepuščeni sami sebi, devize pa bodo administrativno deljene, ne glede na izvoz, ni pričakovati večjega izvoza. Nov predlog, da naj bi tujci pri vstopu v našo državo zamenjali določeno vsoto deviz v dinarje je popolnoma zgrešen, povzročil pa bo še večjo gnečo na mejnih prehodih, s tem pa manj turistov in deviz. Zakon je treba spremeniti tako, da bo spodbudil izvoz in s tem večjo proizvodnjo in hitrejši razvoj. Vsaka drugačna rešitev pomeni izgubo dragocenega časa, ki ga je vedno manj. Hvala.

PODPREDSEDNIK FRANC JELEN:

Hvala. Besedo ima Ivan Košuta, delegat za gospodarsko področje, 41. okoliš, občina Maribor-Tabor.

IVAN KOŠUTA:

Pripombe, ki jih ima skupina, so naslednje. Ne strinjamo se z 2. členom, ki je že v dosedanji fazi razprav povzročil mnogo nasprotovanj, kajti po naši oceni je takšen ukrep politično nevzdržen, negativno bo vplival na turizem in s tem na še kako pomemben devizni priliv iz tega naslova, povzročal bo negodovanja ter vrste na mejah in izzval povratne ukrepe drugih držav. Ocenjujemo, da ostale spremembe in dopolnitve niso tako zastavljene, da bi koreniteje spremenile devizno poslovanje v cilju povečanja izvoza ter s tem deviznega priliva.

Opozarjamo na 42. člen zakona o deviznem poslovanju, ki govori o plačilnih rokih za izvoženo blago oziroma o opravljenih storitvah, za kar pa v predloženem osnutku niso predvidene spremembe, čeprav so bile v zvezi s tem členom že ničkolikokrat izpostavljene s strani izvoznega gospodarstva. V tej zvezi dajemo naslednjo obrazložitev.

Od uveljavitve novega zakona o deviznem poslovanju pa vse do danes smo se lahko prepričali, da je 60 dnevni rok vnosa deviz prekratek, tudi če upoštevamo samo zahodnoevropsko tržišče. Čeprav zahtevamo plačilo znotraj 60 dni, se dogaja, da prispe plačilo po roku tako, da se podaljša zahteva tudi samo za nekaj dni, stroški pa so enaki, kot če bi prosili za daljši rok. Razen tega moram poudariti, da tudi stalni kupci niso ugodno sprejeli skrajšanega roka plačila od 90 na 60 dni; da pa bi jih ob hudi konkurenci kljub vsemu obdržali, so jim bili v posameznih organizacijah združenega dela prisiljeni nuditi posebne popuste tudi do 5%, kar pa zopet znižuje že tako neugodni devizni izkupiček. Hvala.

PODPREDSEDNIK FRANC JELEN:

Hvala. Besedo ima Adi Kralj, gospodarsko področje, 37. okoliš, občina Radlje ob Dravi.

ADI KRALJ:

Tovarišice in tovariši delegati! Tekstilna industrija Otiški vrh je naši skupini delegatov posredovala pripombe k osnutku zakona o spremembah in dopolnitvah zakona o deviznem poslovanju, katere je skupina delegatov prejela in jih v celoti posreduje Zboru združenega dela Skupščine SR Slovenije.

Za osnutek tega predpisa velja splošna pripomba, da so vse predlagane spremembe, morda z izjemo 8. člena, le kozmetične narave. Predpis še vedno vzdržuje nelojalne številne mehanizme, ki v obdobju dosedanje uporabe tega zakona niso v celoti upravičile zagotavljanja predlagatelja, saj se dvom o primernosti rešitev delitvenih mehanizmov in motivacijskih elementov funkcioniranja tega dela zunanjetrgovinske zakonodaje samo krepi. Smeri, v katerih bi moral biti dograjen ta predpis, če naj bi se približal ciljem, ki jih skuša po splošnih ugotovitvah zvezne resolucije doseči zlasti na področju izvoza bi morale biti zlasti naslednje:

1. V zvezi s 15. členi, ki jih vsebuje osnutek, ugotavljamo, da so predvidene spremembe v glavnem nevsebinskega značaja, pri čemer je 2. člen sporen z vidika recipročnosti, ki je eno temeljnih načel mednarodnih odnosov in upoštevaje le-tega bi lahko Zvezni izvršni svet predpisal obvezno menjavo za naše občane.

2. 7. člen po našem mnenju neutemeljeno prepušča Zveznemu izvršnemu svetu način izračunavanja povečanja oziroma zmanjšanja in uporabe družbeno priznanih repropotreb.

Glede na slabe izkušnje v sistemu stimulacije je tudi tu mogoče računati na preveliko razumevanje tistih, ki družbeno priznane reprodukcijske potrebe rabijo zelo malo, pa prispevajo k ustvarjanju pogojev zato, ker je njihov neto učinek zanemarljiv ali pa ga sploh ni.

3. 8. člen je sicer delno vsebovan že v segmentu zakonodaje, vendar v tem pomenu lahko predstavlja možnost prevelike emisije dodatnih pravic za udeleženke izvoznih programov v večji meri, kot bi bilo to družbeno utemeljeno.

4. Poleg navedenih pripomb k predloženemu osnutku menimo, da bi bilo potrebno v predlogu zakona o spremembah in dopolnitvah zakona o deviznem poslovanju vključiti predvsem še naslednjo vsebino.

28. člen zakona naj bi dopolnili tako, da bi bilo opredeljeno, da se tečaj oblikuje poleg obeh elementov iz prvega odstavka upoštevaje tudi tečaj dinarja, določenega na tujih trgih za glavne konvertibilne valute. Poudarjeno naj bi tudi bilo, da je tečaj realen, česar zakon sedaj nikjer izrecno ne omenja.

115. člen, ki veže pravice uvoza opreme na del amortizacije in del ustvarjenega izvoza, naj se dopolni tako, da je pravica uvoza opreme delno odvisna tudi od ustvarjenega neto deviznega učinka. Za družbeno priznane reprodukcijske potrebe, ki se izračunavajo na način, določen v 117. členu zakona, naj se poleg navedenih kriterijev upošteva tudi določen odstotek neto ustvarjenega deviznega učinka. Oblikuje naj se poseben člen, s katerim se omogoča organizacijam združenega dela pravica do prostega razpolaganja z določenim manjšim delom deviznih sredstev na primer 10% do 15%, kar naj velja vsaj za visoko aktivne neto izvoznike oziroma za tiste, ki imajo več kot 30% vrednoti izvoza na konvertibilno področje znotraj celotnega prihodka oziroma dohodka.

Posebej naj se z zakonom definira v novem členu mehanizem stimulacij, ki naj bodo izvzete iz sedanje pristojnosti Zveznega izvršnega sveta in naj se določajo neposredno z zakonom oziroma zvezno resolucijo, pri čemer mora biti zagotovljeno manj umetno ločevanje posameznih vrst izvoza. Upošteva pa naj se kot nov kriterij neto devizni učinek.

V zakonu mora biti operacionalizirana vsebina 107. člena ustave SR Slovenije in drugih republik ter pokrajin, z določitvijo mehanizma zagotavljanja nadomestil v primerih, ki jih je ustava SR Slovenije določila v 107. členu. Kolikor vsaj nekateri navedeni predlogi ne bodo našli podpore in razumevanja v končnih besedilih navedenih aktov, se bo jasno potrdila bojazen nekaterih visoko aktivnih izvoznikov, da je ekonomska politika na področju še vedno predvsem politika prerazdeljevanja dohodka v korist uvoznega gospodarstva, politika, ki ne zna, ne želi ali noče najti ustreznih mehanizmov za podporo vsem sektorjem gospodarstva, ki so sposobni ob stalnih pogojih gospodarjenja tudi v imenu in za račun celotne družbe ustvariti nujno potrebne devize. Potem se bo žal ponovno okrepilo spoznanje, da je ob izredno nestabilnih pogojih gospodarjenja za tuje trge veliko bolje sprejeti trajno orientacijo v povečanje prisotnosti doma, ker inflacijski materialni strošek vendarle lahko kompenzira inflacijska prodajna cena finalnega proizvoda ter da več kot minimalni izvoz največ okoli 20% celotnih prihodkov ne samo, da ni zanimiv, saj tako že omogoča oblikovanje vseh vrst uvoznih pravic na dokaj visokem nivoju, ampak je naravnost nesmiseln, saj pomeni konstantno izgubljanje velikega dela dohodka na račun tistih, ki ta sredstva koristijo.

Končno se bo treba soočiti tudi z dejstvom, da v združenem delu, vsaj v nekaterih panogah in kolektivih, ne bomo mogli več pasivno opazovati delovanja nekaterih globljih mehanizmov prerazdeljevanja dohodka, ampak bomo primorani začeti vztrajno porabljati tudi nekatere demokratične mehanizme našega pravnega sistema, zlasti institut postopkov ustavnosti in zakonitosti znotraj predpisov ter rednih odškodninskih tožb zaradi povzročenega izpada dohodka s strani širše družbe. Hvala.

PODPREDSEDNIK FRANC JELEN:

Želi še kdo razpravljati?

(Ne.) Pismenih prijav ni več. Pismeno pa so oddali razprave delegati iz Postojne, Ljubljane-Center in Maribora-Tezno.

Bi predstavnica Izvršnega sveta Skupščine SR Slovenije dala morda dodatno obrazložitev? Prosim, tovarišica Cvetka Selšek, predsednica Republiškega komiteja za mednarodno sodelovanje.

CVETKA SELŠEK:

Tovariš podpredsednik, tovarišice in tovariši delegati! Veseli me, da opravljena razprava docela potrjuje tudi naše poglede na problematiko deviznega poslovanja in zakonskih določb. Iz vsega tega, kar je danes bilo rečeno, izhaja, da se v bistvu v celoti strinjate s predlogom sklepa, ki je pred vami, zato sem se odločila, da se skušamo dogovoriti, kako bi glasovali o njem, brez še posebne razprave v skupini delegatov.

Rada bi vam povedala, da smo vprašanja, o katerih je govoril tovariš Jordan Blaževič, to se pravi vprašanja zamenjave deviz in spodbude izvoza, v bistvu že vgradili v sklep. Moram pa vas obvestiti, da smo v dogovoru z našo delegacijo za to, da bi bile tudi naše pogajalske pozicije boljše in da bi se jih sami ne rušili na neprimeren način z razpravo v zvezni skupščini, v tem primeru postopali tako, da smo pripombo, kjer smo proti obvezni menjavi deviz za dinarje, vgradili le med konkretni del, tako da ima delegacija vse elemente in tudi vse argumente za svojo razpravo. Ocena je, da bo na tak način njena razprava olajšana.

Druge razprave, ki so se nanašale predvsem na vprašanja, če grem po vrsti, najprej plačilnih rokov, to je 42. člen, moram povedati, da smo o tem veliko razpravljali z Gospodarsko zbornico Slovenije, pri čemer je bilo tudi mnenje njenega Izvršnega odbora, da se je gospodarstvo na nek način že prilagodilo 60 dnevnemu roku plačevanja in da bi bilo morda v tem trenutku narobe, če bi zopet spreminjali in podaljševali rok na 90 dni. Zato smo se odločili, da bo delegacija sprožila razpravo o tem v tem smislu, da bi Narodna banka Jugoslavije hitreje odobravala vloge za podaljšanje roka vnosa deviz v tistih primerih, ko je to objektivno, in da se v bistvu ponovno pogleda kriterij za podaljšanje roka vnosa deviz. Zato nismo zapisali pripombe k samemu zakonu, ampak bomo razpravljali v okviru podzakonskih aktov, in sicer splošne razprave, ki jo bo delegacija imela ob resoluciji.

Vprašanje 7. člena zakona in pooblastila Zveznemu izvršnemu svetu, da določa mehanizme povečevanja in zmanjševanja družbeno priznanih reprodukcijskih potreb, je bilo zastavljeno tudi vprašanje, ki je bilo že v naših razpravah dosti poudarjeno. Mi smo dobili zagotovila, da gre v bistvu samo za tehniko predpisovanja in ne za vsebino določanja, kajti vsebino določajo drugi kriteriji iz drugih členov in delegacija bo s tega vidika tudi zahtevala potrebna zagotovila v sami razpravi, zato smo tudi to pripombo izpustili iz vsebine sklepa. Vas pa bomo o tem obvestili, vedite pa, da je sklep formuliran tako, da se razprava danes ne konča in da se bomo na decembrskem zasedanju zborov z vso to problematiko še srečali in poslušali podrobno poročilo o tem, kako so posamezne točke bile uveljavljene.

V zvezi z 28. členom oziroma stečajem smo se dogovorili, in to bomo zapisali tudi kot pripombo k resoluciji, da je potrebno izdelati nova merila za določanje tečaja in da je to stvar podzakonskega akta, o čemer boste tudi seznanjeni.

V zvezi z uvozom opreme gre za problematiko, ki jo zakon o deviznem poslovanju v bistvu tudi določa, ko govori o tem, da se lahko oprema uvozi odvisno od prispevka organizacij združenega dela k izvozu in obračunane amortizacije. Kot veste pa letna resolucija določa potem delež izvoza in pa delež amortizacije, ki se smatra kot podlaga za obračun možnosti uvoza opreme. Iz same razprave k resoluciji in predloga sklepa k resoluciji ste videli, da bomo predlagali povečanje tistega deleža, ki se nanaša na prispevek organizacij združenega dela k izvozu. S tega vidika pa zakona o deviznem poslovanju ni potrebno spreminjati.

Prav tako smo z dopolnilnimi predlogi k zakonu o deviznem poslovanju šli v smer, ki je bila v razpravi posebej poudarjena, da morajo družbeno priznane reprodukcijske potrebe v bistvu temeljiti na tem, koliko ustvarjajo v organizacijah združenega dela deviznega priliva oziroma kakšen neto devizni učinek ustvarjajo in, kot vidite, smo si posebej prizadevali, da bi takšna organizacija v poslovni banki imela tudi prioriteto plačevanja. V tem smislu tudi nismo v zakon zapisali izrecnega določila o 10% ali 15% razpolaganju z ustvarjenimi devizami, ker veste, da je ta sistem razpolaganja z ustvarjenimi devizami v bistvu ukinjen in da gre vendarle za določanje pravic in možnosti plačevanja v tujino na podlagi določenih pravic, vendar pa smo zapisali obveznost poslovne banke oziroma njeno pravico, da lahko za tiste organizacije, ki izpolnjujejo svoje plane deviznega priliva, plačuje nemoteno ne glede na situacijo na deviznem tržišču; če bi nam to uspelo, bi bil to velik dosežek.

V zvezi s predlogi, da bi bilo potrebno v zakon vgraditi merila za določanje izvoznih stimulacij, moram povedati, da je to predlog, ki izhaja iz prakse, kajti okoli izvoznih stimulacij smo imeli v teku vsega letošnjega leta veliko razprav in stimulacije so se spreminjale, sami poznamo problem storitev in tako dalje, ampak žal vas moram v tem smislu razočarati, namreč pri stimulacijah gre vedno za dva elementa, za element povračil carin in uvoznih dajatev, ki je tudi v skladu z vsemi mednarodno pravnimi določbami, in ki je javno objavljen, in še za naš notranji element, ko v bistvu stimulirano izvoz blaga višje stopnje obdelave in regionalno usmerjamo naše izvozne tokove, tu pa gre za našo interno jugoslovansko odločitev, ki je nasproti širši mednarodni javnosti strogo zaupna zadeva in tega ni mogoče določati v zakonu. Torej bodo ti kriteriji žal še vedno predmet podzakonskega akta, mi pa bi za naše sodelovanje v Zveznem izvršnem svetu sugestije, ki so bile dane, uporabili v nadaljnjem delu.

Glede na te obrazložitve, ki sem vam jih dala, in ob tem, da še enkrat poudarjam, da je predlog, da delegacija vso to razpravo in sklep, ki je bil predložen, uporabi v bistvu pri svojem delu v Zvezni skupščini in da o tem poroča preden bi delu v Zvezni skupščini in da o tem poroča preden bi dala dokončno soglasje k osnutku zakona. Pri tem pa kot ste že slišali v uvodniobrazložitvi predsednika Izvršnega sveta Skupščine SR Slovenije tovariša Šinigoja, denimo mnenje da zakon ne razrešuje odprtih problemov in ni usmerjen v aktivno prispevanje k povečanju izvoza. Zato predlagam, da predloženi sklep danes sprejmemo in da se v decembru skupno opredelimo glede nadaljnjega postopka.

PODPREDSEDNIK FRANC JELEN:

Zahvaljujem se predstavnici Izvršnega sveta Skupščine SR Slovenije za dodatno pojasnilo. Želi morda še kdo razpravljati? (Ne.) Ker ne želi nihče več razpravljati, zaključujem razpravo in prehajamo na glasovanje.

Pred glasovanjem bi vas hotel še obvestiti, da nas je predsednica Družbenopolitičnega zbora obvestila, da je Družbenopolitični zbor sprejel predlog stališč v predloženem besedilu.

Na glasovanje dajem predlog sklepa k osnutku zakona pod ESA 137.

Kdo je za? (128 delegatov.) Je kdo proti? (Nihče.) Se je kdo vzdržal? (6 delegatov.)

Ugotavljam, da je predlog sklepa k osnutku zakona sprejet z večino glasov.

Prav tako ugotavljam, da je predlog sklepa sprejet v skladu s stališči Družbenopolitičnega zbora.

Prehajamo na 12. TOČKO DNEVNEGA REDA - OSNUTEK ODLOKA O PREDRAČUNU PRIHODKOV IN ODHODKOV TEČAJNIH RAZLIK IZ DOLOČENIH ZUNANJIH KREDITOV ZA LETO 1987. Osnutek odloka je Skupščini SR Slovenije predložil v obravnavo Zbor republik in pokrajin Skupščine SFR Jugoslavije. K osnutku odloka ste prejeli predlog sklepa pod ESA 126. Osnutek odloka je obravnavala tudi Zakonodajno-pravna komisija, ki ni imela pripomb.

Predstavnik Izvršnega sveta Skupščine SR Slovenije k tej točki dnevnega reda je tovariš Rudi Šepič. Želi morda besedo? (Ne želi.)

Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Pričenjam razpravo, pisnih prijav ni, oddana pa je pisna razprava delegacije iz Škofje loke. Želi kdo razpravljati? (Nihče.) Ker ne želi nihče razpravljati, zaključujem razpravo in prekinjam to točko dnevnega reda.

Prehajamo na 13. TOČKO DNEVNEGA REDA - OSNUTEK ZAKONA O SPREMEMBAH IN DOPOLNITVAH ZAKONA O PROMETU BLAGA IN STORITEV S TUJINO. Osnutek zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije.

K osnutku zakona ste prejeli predlog sklepa pod ESA 124. Danes ste prejeli tudi poročilo Komisije za mednarodne odnose. Predstavnik Izvršnega sveta Skupščine SR Slovenije k tej točki dnevnega reda je tovarišica Cvetka Selšek. Želi morda besedo? (Ne želi.) Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Pričenjam razpravo. Prijav ni, pismeno je oddana razprava iz občine Maribor-Tezno. Želi kdo razpravljati k tej točki? (Ne.) Ker ne želi nihče razpravljati, zaključujem razpravo in prehajamo na glasovanje.

Na glasovanje dajem predlog sklepa k osnutku zakona pod ESA 124.

Kdo je za? (127 delegatov.) Je kdo proti? (1 delegat.) Se je kdo vzdržal? (3 delegati.)

Ugotavljam, da je predlog sklepa k osnutku zakona sprejet z večino glasov.

Prehajamo na 14. TOČKO DNEVNEGA REDA - OSNUTEK ZAKONA O SPREMEMBAH IN DOPOLNITVAH ZAKONA O SISTEMU DRUŽBENE KONTROLE CEN.

Osnutek zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije.

K osnutku zakona ste prejeli predlog sklepa pod ESA 114, danes na klop pa poročilo Odbora za finance in kreditno-monetarno politiko ter Odbora za družbenoekonomske odnose in razvoj.

Osnutek zakona je obravnaval tudi Družbenopolitični zbor, ki bo na podlagi 74. člena Poslovnika Skupščine SR Slovenije predložil svoja stališča.

Predstavnik Izvršnega sveta Skupščine SR Slovenije je tovariš Alojz Klemenčič, član Izvršnega sveta Skupščine SR Slovenije in predsednik Republiškega komiteja za tržišče in splošne gospodarske zadeve. Želi morda besedo? (Ne želi.) Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Pričenjam razpravo. K razpravi se je prijavil Jordan Blaževič, gospodarsko področje, 14. okoliš, Radovljica.

JORDAN BLAŽEVIČ:

Tovariš podpredsednik, tovarišice in tovariši delegati! Administrativno določanje cen še ni dalo trajnih rezultatov, vendar se administracija vsakih nekaj let zateka k podobnim rešitvam. S tem pa sedanje probleme prenašamo na kasnejši čas, kakor tudi mnoge druge ekonomske težave, ki jih ne znamo in nočemo reševati.

Potrebujemo sistemske rešitve, ki bodo veljale za daljše obdobje, s katerimi pa morajo proizvajalci in kupci računati ter se temu prilagajati.

Cene naj določa trg na osnovi realnih ekonomskih kriterijev in tržnih zakonitosti in ne zvezna administracija, kar se je že sedaj pokazalo kot neuspešno.

PODPREDSEDNIK FRANC JELEN:

Prijavljenih za razpravo ni več. Pisno pa so oddale razprave delegacije občin Ljubljana Moste-Polje, Postojna, Celje, Slovenj Gradec, Slovenska Bistrica in Maribor-Tezno.

Želi še kdo besedo? (Ne.) Ker ne želi nihče več razpravljati, zaključujem razpravo in prekinjam to točko dnevnega reda.

Prehajamo na 15. TOČKO DNEVNEGA REDA - OSNUTEK ZAKONA O SPREMEMBAH IN DOPOLNITVAH ZAKONA O DENARNEM SISTEMU. Osnutek zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije.

K osnutku zakona ste prejeli predlog sklepa pod ESA 118 in danes na klop poročilo Odbora za finance in kreditno-monetarnopolitiko ter za družbenoekonomske odnose in razvoj. Prejeli ste tudi poročilo Zakonodajno-pravne komisije.

Predstavnik Izvršnega sveta Skupščine SR Slovenije k tej točki dnevnega reda je tovariš Rudi Šepič. Želi morda besedo? (Ne želi.) Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Pričenjam razpravo. Pisno razpravo so oddali delegati iz Slovenj Gradca. Prijav k razpravi ni.

Ker ne želi nihče razpravljati, zaključujem razpravo in prekinjam to točko dnevnega reda.

Prehajamo na 16. TOČKO DNEVNEGA REDA - OSNUTEK ZAKONA O SPREMEMBAH IN DOPOLNITVAH ZAKONA O NARODNI BANKI JUGOSLAVIJE IN ENOTNEM MONETARNEM POSLOVANJU NARODNIH BANK REPUBLIK IN NARODNIH BANK AVTONOMNIH POKRAJIN. Osnutek zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije.

K osnutku zakona ste prejeli predlog sklepa pod ESA 122 in danes na klop poročilo Odbora za finance in kreditno-monetarno politiko. Prejeli ste tudi poročilo Zakonodajno-pravne komisije.

Predstavnik Izvršnega sveta Skupščine SR Slovenije k tej točki dnevnega reda je tovariš Rudi Šepič. Želi morda besedo? (Ne želi.) Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Pričenjam razpravo. Prijav za razpravo ni. Pisno razpravo so oddali delegati iz občine Postojna.

Če ne želi nihče razpravljati, zaključujem razpravo in prehajamo na glasovanje.

Na glasovanje dajem predlog sklepa k osnutku zakona pod ESA 122.

Kdo je za? (115 delegatov.) Je kdo proti? (Nihče.) Se je kdo vzdržal? (6 delegatov.)

Ugotavljam, da je predlog sklepa k osnutku zakona sprejet z večino glasov.

Prehajamo na 17. TOČKO DNEVNEGA REDA - OSNUTEK ODLOKA O PREDRAČUNU PRIHODKOV IN ODHODKOV DEVIZNIH REZERV PRI NARODNI BANKI JUGOSLAVIJE ZA OBDOBJE OD 1. JANUARJA DO 30. JUNIJA 1987.

Osnutek odloka je Skupščini SR Slovenije predložil v obravnavo Zbor republik in pokrajin Skupščine SFR Jugoslavije.

K osnutku odloka ste prejeli predlog sklepa pod ESA 135 in danes poročilo Odbora za finance in kreditno-monetarno politiko .

Osnutek odloka je obravnavala tudi Zakonodajno-pravna komisija in ni imela pripomb.

Predstavnik Izvršnega sveta Skupščine SR Slovenije k tej točki je tovariš Rudi Šepič. Želi morda besedo? (Ne želi.) Želi besedo predstavnik delegacije? (Ne želi.) Želijo besedo morda poročevalci delovnih teles? (Ne želijo.)

Pričenjam razpravo. Pisnih prijav ni. Želi k tej točki kdo razpravljati? (Ne.) Ker ne želi nihče razpravljati, zaključujem razpravo in prehajamo na glasovanje.

Na glasovanje dajem predlog sklepa k osnutku odloka pod ESA 135.

Kdo je za? (114 delegatov.) Je kdo proti? (Nihče.) Se je kdo vzdržal? (4 delegati.)

Ugotavljam, da je predlog sklepa k osnutku odloka sprejet z večino glasov.

Prehajamo na 18. TOČKO DNEVNEGA REDA - OSNUTEK ODLOKA O DOLOČITVI SREDSTEV ZA REGRES ZA UMETNA GNOJILA, SREDSTEV ZA VARSTVO RASTLIN IN KAKOVOSTNO SORTNO SEME ZA LETO 1987. Osnutek odloka je Skupščini SR Slovenije predložil v obravnavo Zbor republik in pokrajin Skupščine SFR Jugoslavije.

K osnutku odloka ste prejeli predlog sklepa pod ESA 123. Osnutek odloka je obravnavala tudi Zakonodajno-pravna komisija, ki ni imela pripomb.

Predstavnik Izvršnega sveta Skupščine SR Slovenije k tej točki dnevnega reda je tovariš Rudi Šepič. Želi morda besedo? (Ne želi.) Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Pričenjam razpravo. Pismeno se je prijavil k razpravi Ivan Dretnik, kmetijsko področje, 7. okoliš, Dravograd.

IVAN DRETNIK:

Tovariš podpredsednik, tovarišice in tovariši delegati! Glede regresov, raznih subvencij in dotacij imamo kmetje svoje mnenje. Kot delegata so me pooblastili, da o tem na kratko tudi spregovorim.

Namreč, v dobi industrializacije je bilo kmetijstvo zavestno zapostavljeno, bilo je na stranskem tiru vse dotlej, dokler nas niso ekonomske razmere prisilile, da smo ga uvrstili med enakopravne panoge gospodarstva, še več, dati mu je mogoče celo prioriteto. Naša družba bi zdaj rada kmetijstvu pomagala, vendar je žal sama obubožala, zato nam skuša pomagati iz raznih virov, intervencijskih skladov, z dotacijami, s subvencijami in podobno. Vendar kmetje menimo, da ta pomoč ni sistematična in ni dolgoročna. Vedno nekaj gasimo, nekaj krpamo in hočemo nekako po bližnjici reševati nastalo situacijo.

Kmetje menimo, da je edina rešitev samo v ekonomskih cenah kmetijskih proizvodov. Nek sklep Kraigherjeve komisije sicer določa, da morajo biti cene kmetijskih pridelkov ekonomske in kolikor te niso, se jih mora uskladiti z raznimi intervencijskimi skladi. Kako je s temi skladi, kmetje dobro vemo, saj je že težava pri samem zbiranju tega denarja. Ni pa prijetno prosjačiti okoli organizacij združenega dela in prositi za miloščino.

Težave so tudi pri razdeljevanju tega denarja v občini med uporabnike, saj vemo, da je povsod, kjer se denar deli, tudi izrabljanje. Tako pride v vsaki hiši, kjer se deli denar do zdrah in tako tudi na občini, kadar se ta denar deli med uporabnike. Vsak drži svoj klobuk, za vse ga je pa premalo.

In še nekaj. V Kmečkem glasu sem prebral, da 40% do 60% tega denarja porabi že administracija. Da se razumemo, kmetje nikakor ne podcenjujemo te žrtve, ker je to žrtev za vsakega zaposlenega, namreč procent, ki ga mora odvajati, vendar menimo, da v tem ni rešitve. Če želimo z denarjem iz intervencij uskladiti vse te cene, vse te razmike, potem bi moralo združeno deloodvajati najmanj 10% svojega bruto dohodka. Razlike med cenami kmetijskih proizvodov in repromaterialom in stroji so pa ogromne, in se žal še večajo. Konkreten primer; pred tremi leti sem kupil traktor, za katerega sem moral dati 6 pitancev, letošnje leto, to je tri leta pozneje, sicer nisem kupil traktorja, pač pa sem spremljal cene in ugotovil, da mora letos za isti traktor dati kmet 10 pitancev. Nenormalno se povečujejo tudi cene repromaterialov in rezervnih delov. Primer. Za eno naftno črpalko, ki jo lahko damo v žep, mora kmet dati enega pitanega bika.

Naravnost absurdno je tudi to, da nekatere trgovine in nekateri servisi hočejo od kmeta za določene rezervne dele devize. Škoda, da ne živimo kako stoletje nazaj, ker so takrat ljudje že znali čarati, danes bi jim to prišlo prav, če bi znali pričarati devize, kajti po redni poti do danes še nihče od kmetov za svoj pridelek ni dobil enega samega dolarja.

Ko so okoli leta 1970 ustvarili zelo ugodne pogoje za kmetijstvo, in je bilo kar čez noč dovolj kmetijske mehanizacije, so se kmetije množično preusmerjale v tržno proizvodnjo. Takrat smo mislili, da so se tudi nam kmetom vremena že razjasnila. Žal, ta doba je bila zelo kratka, kajti prišlo je samo do nesorazmerja cen. Tega sorazmerja pa mi verjetno ne bomo popravili, o tem smo prepričani, vse dokler ne bomo priznali nekaj, kar kmetje že dolgo vemo, in je to že javna tajna, da ravno cene kmetijskih pridelkov ščitijo življenjsko raven potrošnika. Tega si ne upamo priznati čeprav ne vem zakaj bi to skrivali.

Poglejmo samo ta primer: v nedeljo se ubadam z živino, jo krmim in jo ženem na pašo, ker imamo zaenkrat še vedno tako pasmo živine, da hoče jesti tudi v nedeljo. Mimo mene, prepotenega od dela, pa se peljejo na izlet vikendaši, ki doma zaklenejo stanovanje, v avto nabašejo vso družino z vsemi skrbmi vred in se brezskrbno peljejo uživat na podeželje. Zdaj se mi pa vsiljuje vprašanje, ali počnem to, kar počnem, samo zaradi tega, da bodo oni lažje kupili liter mleka, in ga moram zato dati izpod proizvodne cene. Da se bomo razumeli, ne gre za nobeno nevoščljivost, želim samo povedati, da tudi kmetje znamo logično misliti in da se zavedamo krivic, ki se nam godijo.

Mi dobro vemo, da so tudi v drugih poklicih taka delovna mesta, kjer je treba delati ob nedeljah in praznikih, ob nemogočih pogojih, tudi vremenskih, vendar so zato tudi dodatno nagrajeni. Kmet pa nima dodatkov ne za nadurno delo, ne za nedeljsko delo in celo pri osnovni ceni ne pokrije svojih proizvodnih stroškov. Res, škoda je, da s tako cenovno politiko jemljemo pogum in veselje do kmetovanja še tistemu malemu odstotku kmetov, ki še imajo veselje do kmetovanja.

Prej smo slišali tovariša iz Kranja, ki je rekel, da hektarski dohod ni dovolj visok ne po hektarju, ne po prebivalcu in da je hrana predraga. Jaz se z njim strinjam. Toda kot kmeta me zanima samo to, koliko dobim za svoj proizvod ostali so tu porabniki in ravno pri mleku je tako. Vem, da je mleko v prodaji za 100% dražje kot ga prodajamo mi. Tu so vmes razni posredniki in prav pri mleku je veliko vprašanje tega posredništva. Zato bi bilo prav, da se o tem problemu na tem mestu enkrat temeljito pogovorimo. Škoda je, da delamo krivico kmetom, ki jim jemljemo veselje do kmetovanja, še prav posebno hribovskemu. Ti so še boljprizadeti, kajti kmetovanje s sodobno mehanizacijo v hribih je še veliko bolj oteženo. Poglejmo, koliko je smrtnih primerov vsako leto samo v Sloveniji. To lahko govorimo zelo doživeto, saj tudi sam kmetujem v strmini, ki je uradno določena na geodetski občinski upravi in je zapisano, da je strmina 33%, kar vsem nam, ki kmetujemo in uporabljamo mehanizacijo v hribovitih predelih povzroča velike težave. Zastavlja se vprašanje, zakaj mi toliko tvegamo, zakaj se toliko trudimo? Za rekreacijo prav gotovo ne, ampak zato, ker nočemo biti socialni podpiranci naše družbe, svoj kos kruha si hočemo pridelati in ga dati še drugim. Se pravi, hočemo biti tržni proizvajalci, s tem, da bomo za vloženo delo prejeli tudi tisto plačilo, ki po ustavi pripada vsakemu zaposlenemu v naši družbi. Hvala lepa. (Ploskanje.)

PODPREDSEDNIK FRANC JELEN:

Hvala lepa. Želi k tej točki še kdo razpravljati? (Ne.) Pisno so oddali razpravo delegati iz Cerknice. Ce ne želi nihče več razpravljati, zaključujem razpravo in prekinjam to točko dnevnega reda.

Prehajamo na 19. TOČKO DNEVNEGA REDA - OSNUTEK ZAKONA O SPREMEMBAH IN DOPOLNITVAH ZAKONA O ZAGOTOVITVI SREDSTEV ZA REGRESIRANJE DELA STROŠKOV IZ NASLOVA OBRESTI ZA KREDITE ZA NAMENE V OKVIRU SELEKTIVNEGA PROGRAMA V KMETIJSTVU, UPORABLJENEGA V DRUGEM POLLETJU 1986. LETA. Osnutek zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije. K osnutku zakona ste prejeli predlog sklepa ESA 132 in danes poročilo Odbora za finance in kreditno-monetarno politiko. Osnutek zakona je obravnavala tudi Zakonodajno-pravna komisija, ki ni imela pripomb.

Predstavnik Izvršnega sveta Skupščine SR Slovenije k tej točki je tovariš Rudi Šepič. Želi morda besedo? (Ne želi.)

Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Pričenjam razpravo. Prijav za razpravo ni. Oddanih razprav tudi ne. Želi kdo besedo k tej točki? (Da.) Prosim, tovariš Lampret, gospodarsko področje, 4. okoliš, Ljubljana-Šiška.

BRANE LAMPRET:

Tovariš podpredsednik, tovarišice in tovariši delegati! Naša skupina delegatov je obravnavala predloženi osnutek zakona o spremembah in dopolnitvah zakona. Podpiramo sprejem osnutka tega zakona, imamo pa naslednjo pobudo. Dajemo pobudo delegatom v Zboru republik in pokrajin Skupščine SFR Jugoslavije, da le-ti podajo v Skupščini SFR Jugoslavije pobudo, da se področje proizvodnje hrane tudi v drugih republikah uredi s posebnimi zakoni, tako približno, kot je to urejeno v SR Sloveniji. Hvala lepa.

PODPREDSEDNIK FRANC JELEN:

Hvala. Želi še kdo besedo? (Ne.) Ker ne želi nihče več razpravljati, zaključujem razpravo in prekinjam to točko dnevnega reda.

Prehajamo na 20. TOČKO DNEVNEGA REDA - OSNUTEK ZAKONA O DOPOLNITVAH ZAKONA O OBDAVČEVANJU PROIZVODOV IN STORITEV V

PROMETU. Osnutek zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije. K osnutku zakona ste danes prejeli predlog sklepa pod ESA 136 in poročilo Odbora za finance in kreditno-monetarno politiko. Prejeli ste tudi poročilo Zakonodajno-pravne komisije.

Predstavnik Izvršnega sveta Skupščine SR Slovenije k tej točki je tovariš Anton Pengov, direktor Republiške uprave za družbene prihodke. Želi morda besedo? (Ne želi.) Želi besedo predstavnik delegacije? (Ne želi.) Želijo besedo poročevalci delovnih teles? (Ne želijo.)

Pričenjam razpravo. Želi kdo besedo? Prijav ni, pisno razpravo so oddali delegati iz Slovenj Gradca. Želi kdo besedo? (Ne.) Ker ne želi nihče razpravljati, zaključujem razpravo in prekinjam to točko dnevnega reda.

Prosim skupino delegatov za spremljanje zveznih aktov, da prouči razprave k prekinjenim točkam dnevnega reda in da predloži morebitne spremembe ali dopolnitve sklepov.

Prehajamo na 21. TOČKO DNEVNEGA REDA - PREDLOG ZA IZDAJO ZAKONA O PRORAČUNU SR SLOVENIJE ZA LETO 1987 Z OSNUTKOM ZAKONA. Predlog za izdajo zakona z osnutkom zakona je Skupščini SR Slovenije predložil v obravnavo Izvršni svet Skupščine SR Slovenije. Predlog za izdajo zakona z osnutkom zakona je obravnavala tudi Zakonodajno-pravna komisija, ki ni imela pripomb. Danes ste prejeli poročilo Komisije za narodnosti.

Predstavnik Izvršnega sveta Skupščine SR Slovenije k tej točki dnevnega reda je tovariš Rudi Šepič. Želi morda besedo? (Ne želi.) Želijo besedo poročevalci delovnih teles? (Ne želijo.)

Pričenjam razpravo. Pisnih prijav ni bilo oddanih. Besedo želi Jože Juričinec, gospodarsko področje, 39. okoliš, Maribor-Rotovž.

JOŽE JURIČINEC:

Tovarišice in tovariši delegati!

Skupina delegatov ugotavlja, da obseg splošne porabe zaradi povečanih obveznosti v SR Sloveniji v letu 1986 ni usklajen z resolucijskimi cilji. Zato ni sprejemljiva obrazložitev o potrebi po globalno enakih opredelitvah kot v letu 1986. Postavlja se namreč vprašanje, kaj je osnova ali so to dejanska sredstva ali pa z resolucijo usklajen obseg splošne porabe v letu 1986.

Nadalje skupina meni, da je potrebno zagotoviti tako v SR Sloveniji kakor tudi v SFR Jugoslaviji usklajenost porabe z dohodkom oziroma postopno preiti na financiranje strukturnih deležev, saj gospodarstvo večjih obremenitev ne prenese.

PODPREDSEDNIK FRANC JELEN:

Hvala lepa. Želi še kdo besedo? (Ne.) Če ne želi nihče več razpravljati, zaključujem razpravo in zboru predlagam, da sprejme naslednji sklep:

1. Predlog za izdajo zakona o proračunu SR Slovenije za leto 1987 z osnutkom zakona se sprejme.

2. Predlog zakona naj pripravi Izvršni svet Skupščine SR Slovenije.

3. Pri pripravi predloga naj predlagatelj prouči in ustrezno upošteva stališča Odbora za finance inkreditno-monetarno politiko in pripombe in predloge skupine delegatov na seji zbora.

Želi o tem sklepu kdo razpravljati? (Ne.) Če ne želi nihče razpravljati o samem sklepu, prehajamo na glasovanje.

Kdo je za? (132 delegatov.) Je kdo proti? (Nihče.) Seje kdo vzdržal? (3 delegati.)

Ugotavljam, da je predlagani sklep sprejet z večino glasov.

Prehajamo na 22. TOČKO DNEVNEGA REDA - PREDLOG ZA IZDAJO ZAKONA O SPREMEMBAH IN DOPOLNITVAH ZAKONA O DAVKIH OBČANOV Z OSNUTKOM ZAKONA. Predlog za izdajo zakona z osnutkom zakona je Skupščini SR Slovenije predložil v obravnavo Izvršni svet Skupščine SR Slovenije. K predlogu za izdajo zakona z osnutkom zakona ste danes prejeli poročilo Odbora za finance in kreditno-monetarno politiko in poročilo Zakonodajno-pravne komisije.

Predstavnik Izvršnega sveta Skupščine SR Slovenije k tej točki dnevnega reda je tovariš Anton Pengov, direktor Republiške uprave za družbene prihodke. Želi morda besedo? (Ne želi.) Želijo besedo poročevalci delovnih teles? (Ne želijo.)

Pričenjam razpravo. Kdo želi razpravljati? Pisno se je prijavila k razpravi Jelena Lozinšek, gospodarsko področje, 5. okoliš, Maribor-Rotovž. Prosim.

JELENA LOZINŠEK:

Tovariš podpredsednik, tovarišice in tovariši delegati! Iz predloga za izdajo zakona o spremembah in dopolnitvah zakona o davkih občanov z osnutkom zakona izhaja, da nam le-ta med drugim prinaša nov sistem obdavčevanja, ki naj bi zajemal večino slovenskih obrtnikov. Vzporedno s tem novim davčnim sistemom pa nam v davčni enačbi ostaja nepojasnjenih precej neznank, in sicer:

1. Predlagatelj zakona predlaga osnovne kriterije za specifične dejavnosti, po katerih naj bi se določevala pavšalna letna osnova. Vendar nam opisno postavljeni kriteriji, dokler niso ustrezno ovrednoteni, ne povedo ničesar o vrednosti pavšalne letne osnove. Drugo vprašanje, ki se pojavlja pri kriterijih pa je, ali bodo na osnovi kriterijev za različne obrtne dejavnosti, kot so gostilne, avtoprevozniki, kemične čistilnice, frizerji, ki bi po teoretični predpostavki imeli podobne možnosti za dosego dohodka, določene takšnim obrtnikom enake ali vsaj podobne pavšalne letne osnove. Povejmo, da se kriteriji za različne obrtne dejavnosti pripravljajo v različnih resorjih Izvršnega sveta Skupščine SR Slovenije.

2. Drugo odprto vprašanje je višina davčne stopnje, po kateri se bo plačeval davek od pavšalne letne osnove. Tudi ta druga neznanka v enačbi novega sistema obdavčevanja je še kako pomembna, če želimo ugotavljati pozitivne in negativne strani novega sistema.

3. Naslednja neznanka je zagotavljanje socialne varnosti tistih samostojnih obrtnikov, ki bodo obdavčeni po novem sistemu. Po sedanjem sistemu plačujejo samostojni obrtniki enake prispevke kot delavci v združenem delu od zavarovalnih osnov, v katere se pavšalisti razvrščajo na podlagi lastne odločitve od 1. do 3. razreda, ostali obrtniki so obdavčeni po dejanskem dohodku,pa od doseženega dohodka po posebni lestvici od 1. do 10. razreda. Na osnovi kakšnega kriterija se bodo razvrščali v zavarovalne razrede in si s tem zagotavljali socialno varnost obrtniki, ki bodo obdavčeni po sistemu pavšalne letne osnove, za sedaj ni znano.

4. Neznanka v novem sistemu pa je naslednja. Od katere osnove bodo obrtniki, ki bodo obdavčeni po novem sistemu, plačevali obveznosti iz dohodka, če se jim dejanski dohodek ne bo ugotavljal. Vse delegate želim v imenu naše delegacije opozoriti, da prikazana odprta vprašanja ob novem sistemu obdavčevanja ne pomenijo napad na novi davčni sistem, temveč gre za željo po stvarni oceni, ki naj bi jo ta sistem doprinesel k razvoju obrti. Predlagatelj zakona namreč v uvodnem povzetku navaja, kaj naj bi novi sistem obdavčevanja prinesel obrtnikom, vzporedno pa ne predloži prav nobenega praktičnega argumenta, da bo to res tako. Nam delegatom in naši delegatski bazi pa zaradi že navedenih neznank - nekaterih ne bo razreševalo obrtništvo - tudi ni mogoče tega sistema praktično preizkusiti. Naše stališče je, da je potrebno kakršnekoli zakonske in druge predpise, ki naj bi spodbujevalno vplivali na razvoj obrti, pripraviti na realnih in analiziranih osnovah in vzporedno s predlogom podati tudi praktične preizkuse takšnih spodbujevalnih ukrepov oziroma sistemov, saj se le tako lahko delegatska baza izreče za ali proti podanim predlogom.

Glede na to, da novi sistem obdavčevanja, ki ga prinaša osnutek omejenih sprememb in dopolnitev zakona, ne vsebuje predhodno navedenega, delegati našega 5. okoliša predlagamo, da se predlog za izdajo zakona o spremembah in dopolnitvah zakona o davkih občanov sprejme redno, predlagatelju sprememb in dopolnitev zakona o davkih občanov pa naj se naloži, da v prvi fazi sprememb predloži tudi praktične izračune in primerjave med novim in sedaj veljavnim sistemom obdavčevanja samostojnih obrtnikov. Hvala lepa.

PODPREDSEDNIK FRANC JELEN:

Hvala lepa. Besedo ima Rado Bergant, področje obrti, 2. okoliš, Ljubljana-Šiška.

RADO BERGANT:

Tovariš podpredsednik, tovarišice in tovariši delegati! V imenu delegatov 2. okoliša, s področja obrti in podobnih dejavnosti podajam naslednja stališča k osnutku zakona o spremembah in dopolnitvah zakona o davkih občanov.

Zaradi neizvajanja začrtane politike o pospeševanju razvoja drobnega gospodarstva in v tem okviru osebnega dela, ustanavljanje obrtnih delavnic počasneje napreduje kot bi lahko. Ena od poglavitnih ovir za takšno stanje pa je neustrezna davčna zakonodaja, predvsem pa tudi izvajanje davčnih predpisov.

Da bi se to stanje izboljšalo, predvsem pa, da se prikažejo neugodni davčni predpisi, je Zveza obrtnih združenj Slovenije pripravila gradivo "Nekateri ključni problemi sedanjega stanja samostojnega osebnega dela in možnosti prihodnjega razvoja." To gradivo, predvsem pa razprava, ki je o njem potekala, sta služila kot podlaga za oblikovanje predlogov za spremembe in dopolnitve zakona o davkih občanov. Oblikovane spremembe in dopolnitve zakona so bile posredovane Republiški upravi zadružbene prihodke, Republiškemu komiteju za drobno gospodarstvo, Gospodarski zbornici Slovenije in Republiški konferenci Socialistične zveze delovnega ljudstva Slovenije.

Delegati vseh petih okolišev obrti pa smo med tem dali Zboru združenega dela Skupščine SR Slovenije tudi pobudo za spremembo in dopolnitev zakona o davkih občanov v smislu izoblikovanih stališč. O pripravljenih predlogih za spremembo in dopolnitev zakona so razpravljali tudi organi zveze, Odbor za razvoj in ekonomsko politiko, Odbor za pravna vprašanja in vprašanja pravnega položaja samostojnega osebnega dela. Izvršilni odbor se je s predlogi obeh odborov strinjal.

Predlagatelj zakona je med tem sam oblikoval predlog za izdajo zakona z osnutkom zakona o spremembah in dopolnitvah zakona o davkih občanov, ki vključuje tudi nekaj predlogov zveze. Osnutek zakona je bil objavljen v Poročevalcu z dne 11.11.1986 s tem, da je že na dnevnem redu današnje seje Zbora združenega dela Skupščine SR Slovenije. Na ta način je za spremembo zakona predviden hiter postopek, dvostopenjski, namesto tristopenjskega. Tak način reševanja tako pomembne problematike - saj se s predvidenimi spremembami nameravajo spremeniti ne samo posamezna določila zakona, temveč se uvaja nov sistem obdavčevanja samostojnih obrtnikov - ni umesten in po naših izkušnjah tudi ne bo učinkovit. Poleg tega menimo, da bi o tem predpisu morala biti izvedena širša razprava, zlasti pa bi bilo treba ugotoviti posledice, ki bodo nastale s sprejetjem tega zakona; teh posledic pa sedaj nihče ne pozna in se zaradi prehitrega postopka ne morejo niti ugotoviti.

Republiška uprava za družbene prihodke predlaga tudi kriterij za določitev pavšalne letne osnove, ki jih je treba upoštevati pri gostincih, avtoprevoznikih in pri ostalih dejavnostih. Te kriterije bodo razdelali resorni republiški upravni organi in jih bo treba uskladiti. Predvsem pa, kot smo že navedli, ugotoviti je treba kakšne posledice bodo prinesli. Poleg tega menimo, da mora s kriteriji soglašati tudi Zveza obrtnih združenj Slovenije. To pa se ne more napraviti brez izračunov na konkretnih primerih vseh treh kategorij, v katere se razvrščajo po predlogu navedene uprave vsi obrtniki.

Za kompleksno zadovoljivo določitev sistema obdavčevanja samostojnih obrtnikov je nujno, da se poleg določitve sprejemljivih kriterijev za določitev pavšalne letne osnove spremenijo oziroma uskladijo tudi drugi zakonski in podzakonski predpisi, in sicer: zakon o obdavčevanju in plačevanju prispevkov za zadovoljevanje skupnih potreb na področju družbenih dejavnosti, pravilnik o vodenju poslovnih knjig, odredba o evidentiranju računov, odredba o določitvi kategorij zavezancev, ki so dolžni gostinski promet evidentirati prek registrskih blagajn, odlok o načinu vrednotenja in stopnjah amortizacije osnovnih sredstev delovnih ljudi, amortizacija osnovnih sredstev delovnih ljudi s samostojnim osebnim delom in z lastnimi delovnimi sredstvi, ki opravljajo kmetijsko, gospodarsko ali poklicno dejavnost.

V družbenem dogovoru o usklajevanju davčne politike SR Slovenije za obdobje 1986-1990 pa je treba opredeliti olajšavo za delovno intenzivne obrtne dejavnosti in stopnje davkov ter vključiti kriterije za določitev letnih pavšalnih osnov. Polegpredpisov s področja davčne zakonodaje je treba čimprej doseči tudi spremembe zakona o delovnih razmerjih zaradi posledic zmanjševanja obsega dela posameznih obrtnih delavnic. Spremeniti je treba nekatera določila zakona o stanovanjskem gospodarstvu in tako dalje. S skupnostjo pokojninskega in invalidskega zavarovanja v SR Sloveniji se je treba dogovoriti za sprejem ustreznega sklepa glede določitve osnov in višine prispevkov za pokojninsko in invalidsko zavarovanje obrtnikov. Isto mora sprejeti Zdravstvena skupnost Slovenije zaradi nadomestila za čas odsotnosti z dela, zaradi bolezni ali poškodb v višini po merilih kolektivne pogodbe. Novemu predpisu je treba tudi prilagoditi kolektivno pogodbo o delovnih razmerjih med delavci - samostojnimi obrtniki. Vse navedene spremembe se morajo izvršiti hkrati s sprejetjem predloga zakona o spremembah in dopolnitvah zakona o davkih občanov. V nasprotnem primeru nov sistem obdavčitve obrtnikov ne more biti uveden, ne more delovati in tudi ne bo dosegel pričakovanih učinkov.

Na koncu bi še dodali, da pavšalna letna osnova, ki se bo določala za odmerno leto vnaprej oziroma plačevanje akontacij, ko obrtnik še ne ve kakšen dohodek bo ustvaril v tekočem letu, postavlja vprašanje, koliko je takšno določilo v skladu z ustavnimi določili. 244. člen ustave določa, da je vsakdo dolžan pod enakimi pogoji v sorazmerju s svojimi materialnimi zmožnostmi prispevati k zadovoljevanju splošnih družbenih potreb. Iz tega določila jasno sledi, da so tudi samostojni obrtniki obvezni družbi prispevati svoj delež v okviru svojih materialnih zmožnosti. Ne more pa se predpisovati akontacij oziroma davkov vnaprej, ko se še ne more konkretneje določiti uspeh našega poslovnega uspeha oziroma ustvaritev dohodka naše obratovalnice. Hvala lepa.

PODPREDSEDNIK FRANC JELEN:

Besedo ima tovariš Stane Puhar, obrtno področje, 3. okoliš, Sežana.

STANE PUHAR:

Tovariš predsednik, tovarišice in tovariši delegati! V sklopu današnje razprave o predlogu za izdajo zakona o spremembah in dopolnitvah zakona o davkih občanov z osnutkom zakona posredujem v imenu delegatov 3. okoliša, s področja obrti in podobnih dejavnosti Zbora združenega dela Sežana, naslednja stališča:

O stanju in usmeritvah razvoja drobnega gospodarstva v SR Sloveniji s posebnim poudarkom na razvoju samostojnega osebnega dela oziroma obrtništva so v Skupščini SR Slovenije potekale obsežne razprave ob koncu 1983. in v začetku 1984. leta. Na osnovi tega so vsi trije zbori Skupščine SR Slovenije na svojih zasedanjih 7. in 23. maja 1984 sprejeli ugotovitve, stališča in sklepe o stanju in usmeritvah razvoja drobnega gospodarstva v SR Sloveniji.

Od sprejema navedenega skupščinskega dokumenta pa do danes sta pretekli dobri dve leti, pa imamo pred seboj že nove spremembe in dopolnitve zakona o davkih občanov. Zato je nedvomno potrebno upoštevati 6. točko ugotovitev, stališč in sklepov o stanju in usmeritvah razvoja drobnega gospodarstva v SR Sloveniji, ki se nanaša na davčno politiko.

Uveljavitev tega stališča s področja davčne politike se je odrazila s spremembami in dopolnitvami zakona o davkih občanov, ki jih je Skupščina SR Slovenije sprejela na svojem zasedanju 6. marca 1985. V mesecu septembru istega leta je ob sprejemanju sprememb in dopolnitev obrtnega zakona Izvršni svet Skupščine SR Slovenije na podlagi sklepov Zbora občin in Zbora združenega dela predložil Skupščini SR Slovenije poročilo o uresničevanju sprejetih sklepov in stališč, v okviru katerega je potrebno obrazložiti tudi novosti na davčnem področju, ki so jih prinesle spremembe in dopolnitve zakona o davkih občanov iz leta 1985.

Ob obravnavanju navedenega poročila v Skupščini SR Slovenije smo delegati vseh petih okolišev s področja obrti in posebnih dejavnosti Zbor združenega dela in Zvezo obrtnih združenj Slovenije opozorili na vrsto problemov s področja obrti, ki bi jih za nadaljnji razvoj obrtništva bilo nujno rešiti.

Ob tem smo izpostavili tudi probleme z davčnega področja kot na primer obrtna in rezervna sredstva, realna amortizacija, revalorizacija osnovnih sredstev, učinki olajšav za naložbe v razširitev materialne osnove dela, prometni davek in tako dalje.

Sedanji predlog za izdajo zakona o spremembah in dopolnitvah zakona o davkih občanov z osnutkom v določeni meri sicer razrešuje nekatera do sedaj odprta vprašanja kot na primer obrtna sredstva, vendar ne za vse obrtnike. Vzporedno pa prenaša popolnoma nov sistem obdavčevanja samostojnih obrtnikov, in sicer od pavšalne letne osnove. Torej nam te spremembe in dopolnitve prinašajo nov sistem v obdavčevanju, ob tem pa ni izdelanih nobenih analiz o do sedaj veljavnem davčnem sistemu.

Uvodoma smo navedli skupščinska stališča, iz katerih jasno izhaja, da je potrebno analizirati učinkovitost sedanjih rešitev in šele na podlagi analiz in ugotovitev pristopiti k spremembam teh predpisov. Na osnovi teh lahko ugotovimo, da nov sistem obdavčevanja samostojnih obrtnikov ni predlagan na osnovi ugotovljenih in analiziranih slabosti sedanjega sistema, temveč izključno na osnovi teoretičnih predpostavk. Vzporedno s predlogom novega sistema obdavčevanja pa predlagatelj zakona ni predložil nobenih parametrov, na osnovi katerih bi se lahko novi davčni sistem vsaj teoretično preizkusil.

Na osnovi navedenega delegati našega okoliša predlagamo, da se zakon o spremembah in dopolnitvah zakona o davkih občanov sprejema po rednem postopku in da se predlagatelje sprememb in dopolnitev omenjenega zakona obveže, da se že v prvi fazi vzporedno predložijo spremembe in dopolnitve tistih predpisov, ki bodo neposredno vplivali na nov davčni sistem tako, da se bo dalo praktično preizkusiti nov sistem in ga primerjati s sedaj veljavnim. Hvala.

PODPREDSEDNIK FRANC JELEN:

Besedo ima Rado Bergant, ki bo prebral razpravo Maksa Lesnika, delegata s področja obrti, 1. okoliš, Domžale.

MAKS LESNIK:

Tovarišice in tovariši delegati, tovariš podpredsednik! Sem obrtnik, soočen sem z zakonom, katerega osnutek je pred vami. Želel bi opozoriti na nekatere spremembe,za katere menimo, da bodo negativno vplivale na razvoj naše panoge.

V osnutku resolucije se predvideva za našo panogo 5% rast, vendar se bojim, če se ne bomo problemov lotevali kompleksno, sistemsko, da bo to samo neuresničljiva želja.

Izrazprav govornikov pred menoj je razvidna samo želja za boljši davčni sistem, medtem ko konkretnega mehanizma procesa obdavčenja praktično sploh ne vidimo. Strokovne službe Republiškega komiteja za promet in zveze, Republiškega komiteja za gostinstvo in turizem ter Republiškega komiteja za drobno gospodarstvo so sele začele iskati kriterije, in to šele po objavi besedila osnutka zakona o spremembah in dopolnitvah zakona o davkih občanov. Logično pa bi bilo pričakovati obratno, to je najprej izdelati strokovne analize o možnih kriterijih, in šele nato izdelati izbor kriterijev teh in drugih dilem.

Postavljamo naslednja odprta vprašanja, na katera bo potrebno odgovoriti še pred sprejetjem predlaganih sprememb davčnega sistema.

Vemo, da so znaki stagnacije prisotni tudi v proizvodni obrti, ki je nosilec kooperativne proizvodnje z združenim delom.

Predlagatelj sprememb zakonov o davkih občanov pa se omejuje samo na pospeševanje razvoja izbranih vrst dejavnosti, to je tistih, ki pretežni del dohodka dosegajo z občani ter zavezanci, ki opravljajo gostinsko in avtoprevozniško dejavnost. Vsiljuje se nam misel, da je to področje, ki ga davčna uprava najslabše obvlada. Ali ni predlagatelj nakazal s to akcijo, da je problem samo v izvajanju davčnega sistema in davčne politike. Zakaj z zakonskimi spremembami naravnati sistemske rešitve na pospeševanje ekscesnih primerov, ko pa vendar obstajajo načini in metode za odpravljanje ekscesov.

Каj je po našem mnenju resničen namen teh sprememb? Ali spodbujajo razvoj določenih dejavnosti samostojnega osebnega dela, ali pa gre za doslednejše pobiranje davkov v izbranih dejavnostih. Kako bomo s temi različnimi načini obdavčevanja zagotovili enak družbenoekonomski položaj obrtnika, ki mu ga načeloma nudi ustava. Ena kategorija obrtnikov bo plačevala davek po dejansko doseženem dohodku, druga kategorija obrtnikov pa bo obdavčena po danih in možnih pogojih pridobivanja dohodka.

Če želimo razviti drobno gospodarstvo, da bo odigralo vlogo, ki jo ima v razvitih industrijskih državah, se bomo morali lotiti predvsem sistemskih rešitev. Eno od teh je tudi dober in stabilen davčni zakon.

Osnovna politika dosedanjega davčnega zakona je njegova nestabilnost in različnost ob občine do občine. Veliko konkretnih primerov bi lahko ilustrirali, če bi imeli čas za to. Vendar pri tem ne gre samo za višje in nižje stopnje plačevanja prispevkov, največ raznolikosti je pri določanju davčnih osnov. Nam pogosto ne priznavajo organizatorskega, vodstveno poslovnega dela, kreativnega in inovacijskega dela, pa imamo zakon o inovacijah, ki za nas ne velja. Ni ustreznega priznavanja in ekonomske valorizacije vloženih sredstev, ekonomske amortizacije, s tem pa ni spodbud za razširjeno reprodukcijo in amortizacijo. Naj navedem samo podatek, da so kazenske obresti večje od vseh olajšav, ki so bile priznane obrtnikom.

Neustrezno se ocenjujejo stroški poslovanja, poslovnega tveganja ter socialna varnost naših delavcev. Olajšava za odpiranje delovnih mest pa so naravnost smešne. Samo podatek: 7 starih milijonov znaša davčna olajšava za odpiranje novega delovnega mesta v drobnem gospodarstvu. Kaj to predstavlja vemo, saj ne zadostuje niti za stol.

Od nas pa se pričakuje dobro delo, proizvodnja za izvoz ter nadomeščanje uvoza, rentabilno poslovanje brez izgub - davčni organ ni navajen, da bi prišel s 5% čistim dohodkom in 10 ali celo 15; od mene pričakuje 20-25%, vključevanje v reprodukcijsko verigo z združenim delom, nobenih sanacij, nič zavoženih investicij. Za tem pa dobri in zanesljivi osebni dohodki naših delavcev, plačani prispevki in davki na vse strani.

Navedena odprta vprašanja opravičujejo našo domnevo, da je osnutek zakona o spremembah in dopolnitvah zakona o davkih občanov potrebno še temeljito dodelati. Ker glede na kratek razpoložljiv čas zaradi skrajšanja procedure sprejemanja, ko strokovne službe verjetno ne bodo mogle pripraviti kompleksnih in realnih strokovnih dopolnitev, predlagam, da zakonodajalec določi prehodno obdobje za izvajanje davčnih sprememb in da se v tem obdobju zavezanci sami alternativno odločajo za obdavčitev po pavšalni osnovi ali po dejanskem dohodku.

Z analizo učinkov postopnega uvajanja novega načina obdavčevanja bi na osnovi izkušenj v prihodnje lahko resnično oblikovali stimulativnejši davčni sistem.

Zaključil pa bi samo s tem: ne bo dobrega davčnega zakona brez nas obrtnikov.

PODPREDSEDNIK FRANC JELEN:

Besedo ima tovariš Boris Požar, gospodarsko področje, 21. okoliš, Koper.

BORIS POŽAR:

Tovariš podpredsednik, tovarišice in tovariši delegati! Imamo naslednje pripombe:

K 44. členu: Na obalnem območju imamo določene kategorije zavezancev, ki opravljajo vrsto dejavnosti, ki sicer sodijo v kmetijstvo, vendar njihovi dohodki niso vezani na obdelavo zemljišč. To so dejavnosti gojenja rib, morskih školjk in ribolova. Ker je v zakonu o davkih občanov pri kmetijstvu osnova za obdavčevanje katastrski dohodek ali pa dejanski dohodek nam ne preostane drugo, kot da zgoraj omenjeno kategorijo zavezancev obdavčimo samo po dejanskem dohodku, kar pomeni, da morajo zavezanci voditi poslovne knjige in evidentirati vse stroške, ki nastanejo v zvezi s poslovanjem. Tako je obdavčen ostanek čistega dohodka.

Ugotavljamo, da je pri teh zavezancih težje ugotavljati dosežen realni dohodek kot, da bi jih pravilno obdavčili v dejanskem dohodku, kar pomeni, da morajo zavezanci voditi poslovne knjige in evidentirati vse stroške, ki nastanejo v zvezi s poslovanjem. Tako je obdavčen ostanek čistega dohodka.

Ugotavljamo, da je pri teh zavezancih težje ugotavljati dosežen realni dohodek kot, da bi jih pravilno obdavčili v dejanskem dohodku. Zato predlagamo, da bi zakon dopustil možnost, po kateri bi po potrebi o tem odločale občinske skupščine. Ta dejavnost je v Sloveniji specifična. Občinska skupščina bi imelav tem primeru možnost, da zavezance davka iz kmetijske dejavnosti, ki dosegajo dohodke iz vrst kmetijskih dejavnosti, ki ni vezana na obdelavo zemljišč, pač pa iz dejavnosti ribolova, gojenja rib in školjk, obdavči v pavšalnem letnem znesku ali da odmeri davek od pavšalne letne osnove.

Zato predlagamo, da se zadnji odstavek 44. člena zakona o davkih občanov spremeni in se glasi: "Občinska skupščina lahko določi, da zavezancem, ki dosegajo dohodke iz vrst kmetijske dejavnosti, ki ni vezana na pretežno obdelavo zemljišč in iz dejavnosti ribolova, nabiranja in gojenja školjk, gojenja rib, odmerja davek od pavšalne letne osnove." Doda se še nov odstavek: "Občinska skupščina lahko določi, da se za zavezance, ki opravljajo dejavnost, ki ne izvira iz pretežne obdelave zemljišč, pač pa dejavnosti ribolova, nabiranja in gojenja školjk, gojenja rib ter izpolnjujejo pogoje iz prvega odstavka 89. člena zakona o davkih občanov, odmerja davek v pavšalnem letnem znesku."

Druga pripomba je k 79. členu: Plačevanje davka v primeru, ko davčna osnova ne dosega 10% povprečnega čistega osebnega dohodka po merilih za določitev davkov v pavšalnem znesku, pomeni sicer uresničitev načela, da vsak prispeva k zadovoljevanju splošnih družbenih potreb. Pri določitvi obdavčenja po dejanskem dohodku in pavšalu ugotavljamo, da niso v enakopravnem položaju. Pomeni, da so manjši obrtniki, ki naj bi bili sicer manj obdavčeni, v praksi močneje obdavčeni kot tisti po dejanskem dohodku. Zato predlagamo, da se v tretjem odstavku črta dikcija "v višini 10%."

Tako naj se tretji odstavek glasi: "Če zavezanec ne doseže ostanka čistega dohodka najmanj v višini povprečnega letnega osebnega dohodka zaposlenih delavcev v gospodarstvu v SR Sloveniji v letu, za katerega se davek odmerja, plača davek iz gospodarske dejavnosti v višini, ki ustreza pavšalnemu letnemu znesku, ugotovljenem po 91. členu tega zakona."

Tretja pripomba je k 86. a členu: Ta člen predvideva možnosti ugotavljanja znižanja davčne osnove do 25% za združevanje sredstev v obrtno zadrugo za dobo najmanj 5 let. Menimo, da ni smotrno časovno omejevati takega združevanja, ker se vrnjeni del združenih sredstev v letu, ko se vrnejo, obdavči. Zato predlagamo, da se prvi odstavek 86.a člena spremeni tako, da se glasi: "za dobo najmanj petih let."

Zadnja pripomba k 87.b členu: V tem členu so določena merila za določitev pavšalne letne osnove, ki se določi za odmerno leto naprej. Izhodišča za določitev višine pavšalne letne osnove je povprečni dohodek za delavca, dosežen v organizacijah združenega dela v SR Sloveniji v enakih ali sorodnih dejavnostih v preteklem letu. Ker se pavšalna letna osnova določa vnaprej, obstaja v tem primeru časovni zamik, ki zaradi znane visoke inflacije občutno spremeni osnovo. Zato predlagamo, da se izhodišče za določitev višine pavšalne letne osnove, to je dohodek na delavca za tekoče leto, revalorizira s predvidenim indeksom porasta dohodka v odmernem letu, ki bi se za vsako odmero letno določal v letnem dogovoru o usklajevanju davčne politike v SR Sloveniji. Hvala lepa.

PODPREDSEDNIK FRANC JELEN:

Hvala lepa. Besedo ima Jurij Premelč, področje gospodarstva, 12. okoliš, Kranj.

JURIJ PREMELČ:

Tovariš podpredsednik, tovarišice in tovariši delegati! Delegacija iz Kranja ima k predlogu za izdajo zakona naslednje pripombe.

Na podlagi predlaganih sprememb zakona o davkih občanov ugotavljamo, da bi lahko precej lažje realizirali načelo, da mora vsak prispevati k zadovoljevanju splošnih družbenih potreb, in sicer v skladu s svojimi materialnimi možnostmi. Doslej se je često dogajalo, da bi bilo to načelo težko uresničiti predvsem pri tistih zavezancih, ki so pretežni del svojega celotnega prihodka dosegali s poslovanjem z občani, medtem ko so zavezanci, ki pretežno poslujejo z organizacijami združenega dela, prispevali ustrezni del k zadovoljevanju splošnih družbenih potreb. Predlagana rešitev, da bi zavezance, ki pretežno poslujejo z občani pri določevanju davčnih obveznosti primerjali z rezultati, doseženimi v sorodnih ali enakih organizacijah združenega dela, je zato zelo smotrna. Tudi pri delu davčnih uprav in drugih organov bi odpravili precej opravil, ki doslej predvsem zaradi objektivnih okoliščin niso dajala pravega rezultata.

Enaka ugotovitev velja tudi za drugo in tretjo predlagano spremembo zakona o davkih občanov. Za zanesljivo presojo učinkov predlaganih sprememb zakona o davkih občanov v tem trenutku ni na voljo dovolj podatkov, saj se bo po mnenju republiških organov davčna stopnja znižala, vendar bo to določena sprememba v dogovoru o usklajevanju davčne politike v SR Sloveniji, ki pa še ni prijavljen.

Za predlagane spremembe zakona o davkih občanov zato lahko ugotovimo, da so načeloma dobre in da bodo izpopolnile davčni sistem, za njihove kompletne učinke pa bi potrebovali še nekatere podatke, ki sedaj še niso na voljo in jih bo predlagatelj pred sprejemom teh zakonskih določb moral zagotoviti. Pripomba naše delegacije pa je, daje neustrezna določba 15. člena osnutka zakona, saj ponovno omogoča, da se občani, ki izvajajo gospodarsko dejavnost brez ustrezne odločbe ali kakšnega drugega akta, "šušmarji", ločijo v dve kategoriji: tiste, ki trajno ali sezonsko opravljajo to dejavnost in so lahko kaznovani po obrtnem zakonu, in na tiste, ki to dejavnost opravljajo občasno in se jih kaznuje po zakonu o davkih občanov. Predlagamo, da se za obe kategoriji določi enak način in postopek ukrepanja. 0 tem je v republiških organih že tekla razprava, vendar ne poznamo okoliščin, ki ponovno omogočajo tako rešitev, kot je predlagana v tem zakonu.

PODPREDSEDNIK FRANC JELEN:

Hvala lepa. Besedo ima Pavla Avsec, Domžale, gospodarsko področje, 6. okoliš, Domžale.

PAVLA AVSEC:

Tovariš podpredsednik, tovarišice in tovariši delegati! Naša skupina delegatov ima sicer določena stališča k osnutku zakona o spremembah in dopolnitvah zakona o davkih občanov, vendar v načelu podpira spremembo zakona o davkih občanov, ki s tem uvaja nov način obdavčitve zavezancev davka iz gospodarskih dejavnosti, predvsem tistih, ki dosegajo pretežnidel prihodka z občani. V naši občini smo se vedno zavzemali za širše pavšalno obdavčevanje obrtnikov, zlasti tistih, pri katerih so možnosti za realno ugotavljanje dohodka v prometu z občani majhne.

Po vseh dosedanjih izkušnjah je bila pavšalna obdavčitev stimulativnejša in je vplivala na razvoj nekaterih dejavnosti. Vendar se v predlogu za izdajo zakona pojavlja več nejasnosti. Za celovitejšo oceno predlaganih sprememb in dopolnitev zakona bi morale biti delegatom predložene tudi struge, na spremembo zakona vezane rešitve v drugih predpisih in podzakonskih aktih. Mislimo zlasti na način obdavčevanja prispevkov za zavezance, obdavčene po pavšalni letni osnovi.

Obremenitve s prispevki, tudi za obrtnike, postajajo bolj problematične kot obremenitve z davki. Davki po novem zakonu ob 35%—ni stopnji in mnogih olajšavah niso zavora za razvoj obrti:. Prispevki pa so se v letu 1986 s prehodom na sistem razvrščanja v zavarovalne razrede močno povečali. Zavezanci se razvrščajo v zavarovalne razrede glede na dosežen dohodek v preteklem letu, zmanjšan za osebne dohodke in nadomestila delavcev. Tako ugotovljen dohodek pa ni vselej odraz prave ekonomske moči zavezanca, saj vsebuje tudi prispevke na bruto osebne dohodke iz dohodka za zaposlene delavce, prispevke iz dohodka na osnovi dohodka za zavezance, plačane obresti in druge pogodbene in zakonske obveznosti. Zato so zlasti zavezanci, ki opravljajo delovno intenzivne dejavnosti razvrščeni v višje razrede, kot bi bilo realno. Povečani prispevki bodo povzročili zmanjšanje davčne osnove v letu 1986 in obrtniki bodo plačali manj davkov pa več prispevkov. Ker pa za zavezance bistvene razlike med davki in prispevki ni, bodo kritike še naprej letele na račun davčne politike.

Menimo, da bi morali dohodek kot osnovo za razvrščanje očistiti zakonskih in pogodbenih obveznosti ter predvideti tudi možnost izjemne razporeditve zavezanca v tekočem letu v nižji razred, če se je njegov dohodek bistveno zmanjšal. Pri obračunavanju prispevkov pa prihaja tudi do velikih, menimo, da že nesprejemljivih razlik med obrtnikom, obdavčenim po dejanskem dohodku, in obrtnikom pavšalistom. Pavšalist plačuje manj prispevkov, ker po zakonu o obračunavanju prispevkov nekateri sploh ne plačujejo. V zakonu o obračunavanju prispevkov bo treba zato opredeliti način obračunavanja prispevkov za zavezance po pavšalni letni osnovi, ki sedaj še ni znana. Zato je ob tej priložnosti nujno analizirati obremenitev obrtnikov s prispevki in predlagati potrebne spremembe zakona in drugih predpisov.

Drugo področje je vodenje poslovnih knjig. Zavezanci, obdavčeni od pavšala letne osnove, naj ne bi vodili poslovnih knjig. Po zveznem zakonu o prometnem davku pa so vsi zavezanci dolžni voditi knjige prometa, torej bi odpadla le evidenca osnovnih sredstev. To pa bo tudi v prihodnje potrebno, kjer so olajšave za vlaganje v razširjeno reprodukcijo pogojene z uporabo osnovnih sredstev obrtne dejavnosti za daljše obdobje.

Na koncu bi podala še nekaj konkretnih predlogov za spremembo zakona o davkih občanov, in sicer:

V 126. členu zakona je določeno, da je osnova za davek od dohodkov iz premoženja, dosežen s prodajo osnovnih sredstev,

celoten dohodek, zmanjšan za valorizirano neodpisano knjižno vrednost. Kjer valorizacije osnovnih sredstev zaostajajo za gibanjem cen strojev in opreme, prihaja pri odmeri davka od dohodka pri prodaji do velikih razlik med prodajno in knjižno vrednostjo osnovnega sredstva in tako do visoke obdavčitve "fiktivnega" dohodka.

Predlagamo, da se ta člen spremeni tako, da se bo vrednost osnovnega sredstva valorizirala z indeksom gibanja cen. Taka rešitev velja pri prodaji ostalih premičnin.

Drugo, kar predlagamo je: sedaj je v 2. točki 154. člena določeno, da se davek od premoženja na posest stavb ne plačuje od poslovnih prostorov, ki jih lastnik oziroma uživalec uporablja za opravljanje gospodarske oziroma poklicne dejavnosti. Ta oprostitev pa ne velja za poslovne prostore, ki jih lastnik oziroma uživalec oddaja v najem obrtniku za opravljanje gospodarske dejavnosti. V teh primerih prihaja do dvojne obdavčitve: poslovni prostor je obdavčen z davkom na posest, dohodek od najemnine pa podleže obdavčitvi z davkom na dohodek od premoženja. Najemodajalec praviloma oba davka prevali na najemnika, zavezanca gospodarske oziroma poklicne dejavnosti. Takšna dvojna obdavčitev je ovira za uporabo vseh razpoložljivih osnovnih prostorov za gospodarsko in poklicno dejavnost.

Predlagamo, da se 2. točka 154. člena spremeni tako, da se davek na posest stavb od poslovnih prostorov ne plača, če se uporabljajo za gospodarsko oziroma poklicno dejavnost.

V 158. členu so določeni roki za odmero davkov. Tukaj navajamo, da so ti roki kratki, da davčne uprave dejansko niso sposobne do tega roka odmere odpraviti in predlagamo, da se rok 31. marec podaljša vsaj za en mesec.

Četrti predlog je, za kar se je skupščina občine zavzemala že ob razpravah o usmeritvah drobnega gospodarstva v letu 1984, da se tudi za plačilo davkov iz gospodarske dejavnosti določijo mesečne akontacije, tako da bi bil rok plačila za vse obveznosti enak. Tako ponovno predlagamo spremembo 203. člena zakona o davkih občanov.

Sedaj je določeno, da zavezanci gospodarske in poklicne dejavnosti plačujejo obveznosti v različnih rokih in predlagamo, da bi se ta rok poenotil za vse na 10. ali pa 15.v mesecu za pretekli mesec in temu primerno uskladiti vsi predpisi. Hvala lepa.

PREDSEDNIK VALENTIN DVOJMOČ:

Hvala lepa. Besedo ima Ivan Kukovec, predstavnik Gospodarske zbornice Slovenije.

IVAN KUKOVEC:

Spoštovani tovariš podpredsednik, spoštovani delegati! Dovolite mi, da kot predstavnik Gospodarske zbornice Slovenije povem nekatere stvari v zvezi z zakonom. Omenjeno je že bilo, da se je Zveza obrtnih združenj obrnila tudi na nas, da bi pomagali pri oblikovanju tega zakona. To je povezano z aktivnostjo, ki smo jo začeli že v Celju ob obrtniškem sejmu, ko smo posebej obravnavali problematiko davčne zakonodaje in se dogovorili, da damo tudi pobudo, da se zakon dopolni.

V dosedanji proceduri smo prek Izvršnega sveta Skupščine SR Slovenije aktivno sodelovali, da bi prišli do dobrihrešitev. Nekoliko nas je presenetila hitrost, skratka, dvofazni postopek. Dali smo tudi pobudo, da se vključi še Republiški komite za drobno gospodarstvo. Moram pa reči, da v teh predlogih niso v celoti zajeti tisti problemi in pa morebitne rešitve, ki smo jih tam oblikovali. Upam, da bomo v naslednji fazi z dodatnimi današnjimi pobudami prišli do kvalitetnejšega predloga.

V Gospodarski zbornici Slovenije se vsekakor načelno strinjamo, da se zakon čimprej obnovi, vključno z možnostjo uvedbe sporne rešitve, o kateri se danes razpravlja, namreč obdavčevanja na osnovi pavšalno predvidenega dohodka.

Moram pa reči, da se o konkretnih rešitvah nismo mogli izreči, ker, kot so danes ugotovili tudi delegati, ni strokovnih podlag za to. Zaradi tega predlagamo — zlasti če bo danes dogovorjen trofazni postopek — da bi že čez mesec dni obravnavali predlog za izdajo zakona, da se pripravi vse, kar je potrebno, da bi resnično videli posledice te nove zakonodaje. Pri tem je potrebno, da bi resnično videli posledice te nove zakonodaje. Pri tem je potrebno bolj konkretno prikazati, kaj prinašajo nove rešitve tudi kvalitativno in kvantitativno.

Menimo, da bi bilo treba pripraviti tudi elemente za poenoteno davčno politiko v občinah, predvsem še zato, ker se predlaga, da bi v vsaki občini razvili svoje kriterije. Menimo, da je to zelo vprašljivo, in da bi bilo dosti bolj racionalno sprejeti enotne kriterije, kar ti potem omogočajo, če so dovolj kvalitetni, da lahko v vsaki občini na podlagi enotnih kriterijev tudi prilagajajo svojo davčno politiko.

Drugo vprašanje je, ali je res potrebno "trmoglaviti" samo na enem sistemu oziroma enostavno odpraviti sistem obdavčevanja na podlagi dejanskega dohodka tako, kot je to veljalo do sedaj. Menim (danes je to že nekdo predlagal), da bi kazalo pustiti alternativo obdavčevanja. Namreč, davčne knjige so se uveljavile kot koristne in potrebne. Marsikje poslovanje teče že tudi organizirano prek obrtnih zadrug, kar pomeni, da se avtomatsko registrira ves dohodek takih obrtnikov. Zato se bojimo, da lahko naredimo s temi rešitvami korak nazaj. Razumemo razloge, da je s tem močno poenostavljena davčna kontrola, vendar menimo, da zaradi tega, da bi lažje izvajali to kontrolo in primerno skrenili s poti kvalitetnih rešitev. To ne bi smel biti glavni argument za potrebne spremembe.

Menimo, da je prav, da se skuša pripraviti tudi elemente za poenotenje davčne politike glede obrti na jugoslovanski ravni, ker se sicer lahko zgodi, da se bodo odprli novi procesi špekulativnega prehoda iz ene v drugo občino pričenši v obmejnih občinah in globje. Zato je resnično še veliko vprašanj, o katerih se je treba skrbno izreči.

Menimo tudi, da bi ne bila nikakršna tragedija, če bi mogoče šele marca sprejemali ta zakon, da bi skratka, omogočili skrbne priprave, saj smo vendar tudi 6. marca 1985 sprejeli sedaj veljavni zakon in smo si pomagali s prehodnimi rešitvami. Zato argument, da z zavlačevanjem odlagamo zadevo za eno leto, verjetno ne drži.

Menimo tudi, da bi bilo prav, če bi se v naslednji fazi zbor posebej angažiral, da bi z vseh vidikov, ne samo iz davčne— ga, pripravil elemente za nadaljnje rešitve. V tem smislupredlagamo dejansko koordinirano razpravo v pristojnem komiteju in prek Izvršnega sveta Skupščine SR Slovenije, ker to ni prvenstvena naloga davčne uprave.

V Gospodarski zbornici Slovenije se bomo tudi v naprej trudili, da vsestransko pomagamo. Tudi v Gospodarski zbornici Slovenije ne bi radi dobili vtis (tako kot že obrtniki), da se zadeva vsiljuje, ker bi to ne bilo dobro. Vemo, da gre za pomemben del aktivnosti v drobnem gospodarstvu in da uživamo v Jugoslaviji tudi ugled, da dobro razvijamo tudi zasebni sektor. Mislim, da se zato splača res posvetiti vsem še odprtim vprašanjem ter na podlagi današnje razprave pripraviti osnutek, ali pa, če je to mogoče, tudi resnično usklajen predlog. Hvala.

PREDSEDNIK VALENTIN DVOJMOČ:

Hvala lepa. Pisnih prijav za razpravo ni več. Želi še kdo razpravljati? (Da.) Prosim, tovariš Anton Pengov, direktor Republiške uprave za družbene dohodke.

ANTON PENGOV:

Tovariš podpredsednik, tovarišice in tovariši delegati! V današnji razpravi, pa tudi v predhodnih razpravah o spremembah tega zakona je bilo dano veliko koristnih napotkov, ki jih bo predlagatelj temeljito proučil in ustrezno upošteval pri pripravi predloga zakona.

Pri vseh dosedanjih razpravah in tudi iz današnje razprave je bilo razvidno, da manjkajo ovrednoteni kriteriji. Mi smo se tega temeljito zavedali, zato bi samo pojasnil, kako je predvidena procedura priprave teh kriterijev je v delovni fazi že pripravljen, s tem, da so tudi predstavniki Zveze obrtnih združenj oziroma Gospodarske zbornice Slovenije sodelovali pri pripravi teh kriterijev. Mi bomo pripravili terminski plan sprejemanja vseh teh aktov, tako da bi nemudoma pripravili osnutek sprememb dogovora o usklajevanju davčne politike, tako da bi bili kriteriji enotno ovrednoteni v vsej Sloveniji, ki bi jih občinske skupščine povzele v svojih odlokih.

Izvršni svet Skupščine SR Slovenije bo predlagal tudi zakon o podaljšanju rokov, tako da bo omogočil sprejem dogovora o usklajevanju davčne politike v dvofaznem postopku, se pravi osnutek in predlog in enako tudi občinskih odlokov. Vsekakor bo osnutek sprememb dogovora o usklajevanju davčne politike pripravljen pred sprejemom zakona o davkih občanov, tako da bi delegati dejansko lahko videli, kaj spremembe tudi prinašajo. Namreč, če želimo te spremembe uveljaviti s 1.1. prihodnjega leta, izhodišče Izvršnega sveta Skupščine SR Slovenije pa je, da v bistvu ponudimo nekatere rešitve, ki bi stimulativno delovale na razvoj drobnega gospodarstva. Ne nazadnje smo se odločili za te kategorije zavezancev predvsem iz razloga, ker obstaja ocena, da sta veljavni davčni sistem in davčna politika te zavezance najbolj omejevala v obsegu poslovanja, so imeli največ pripomb k administriranju oziroma vodenju poslovnih knjig. Iz tega razloga, če jih želimo preuvrstiti na nov način obdavčevanja, bi zakon moral biti sprejet do konca leta, ker bi morali pred začetkom prihodnjega leta te zavezance obvestiti. Vse tiste aktivnosti, ki so vezane na sprejem dogovora o usklajevanju davčne politike in paustreznih odlokov pa bi imeli čas sprejemanja do 31. marca prihodnjega leta. Hvala.

PREDSEDNIK VALENTIN DVOJMOČ: Želi še kdo besedo? (Ne.) Pismene pripombe so dale skupine delegatov občin Nova Gorica, Slovenske Konjice, Ljubljana Vič-Rudnik, Maribor-Tabor, Tržič, Žalec, Škofja Loka, Slovenj Gradec, Maribor-Tezno, Maribor-Rotovž, Trbovlje in Krško.

Če ne želi nihče več razpravljati, zaključujem razpravo in predlagam zboru, da sprejme naslednji sklep:

1. Predlog za izdajo zakona o spremembah in dopolnitvah zakona o davkih občanov z osnutkom zakona se sprejme.

2. Predlog zakona naj pripravi Izvršni svet Skupščine SR Slovenije.

3. Pri pripravi predloga naj predlagatelj prouči in ustrezno upošteva stališča in pripombe delovnih teles zbora in Skupščine SR Slovenije ter ustne in pismene pripombe ter predloge skupin delegatov na seji zbora.

Ima kdo kakšno pripombo k temu sklepu? (Ne.) Potem prehajamo na glasovanje.

Kdo je za tak sklep, ki sem ga prebral? (118 delegatov.) Je kdo proti? (7 delegatov.) Se je kdo vzdržal? (9 delegatov. )

Ugotavljam, da je predlagani sklep sprejet z večino glasov.

Prehajamo na 23. TOČKO DNEVNEGA REDA - PREDLOG ZA IZDAJO ZAKONA O ZDRUŽEVANJU DELA SREDSTEV DRUŽBENE REPRODUKCIJE ZA GOSPODARSKO INFRASTRUKTURO V OBDOBJU 1987-1990 Z OSNUTKOM ZAKONA. Predlog za izdajo zakona z osnutkom zakona je Skupščini SR Slovenije predložil v obravnavo Izvršni svet Skupščine SR Slovenije. K predlogu za izdajo zakona z osnutkom zakona ste danes prejeli poročilo Odbora za družbenoekonomske odnose in razvoj ter Odbora za finance in kreditno-monetarne politiko in poročilo Zakonodajno-pravne komisije.

Prav tako ste danes prejeli tudi predlog sklepa ESA 138. Predstavniki Izvršnega sveta Skupščine SR Slovenije k tej točki dnevnega reda so: Milivoj Samar, član Izvršnega sveta Skupščine SR Slovenije in predsednik Republiškega komiteja za družbeno planiranje; tovariš Pavel Kunc, član Izvršnega sveta Skupščine SR Slovenije in predsednik Republiškega komiteja za energetiko; Milan Jelenc, član Izvršnega sveta Skupščine SR Slovenije in predsednik Republiškega komiteja za promet in zveze in Marjan Šiftar, član Izvršnega sveta Skupščine SR Slovenije in predsednik Republiškega komiteja za informiranje. Želi morda kdo besedo? (Ne.)

Pričenjam razpravo. K razpravi se je prijavil Drago Seliger, predsednik Komisije za informiranje.

DRAGO SELIGER:

Spoštovane tovarišice in tovariši! Komisija za informiranje Skupščine SR Slovenije me je zadolžila, da vas obvestim, da je na svoji seji 14.11. razpravljala o materialnem položaju sredstev javnega obveščanja in v tem sklopu tudi o materialnem položaju Radio-televizije Ljubljana.

Komisija se je strinjala z načelnim stališčem tako Republiške konference Socialistične zveze delovnega ljudstva Slovenije, kot tudi Skupščine SR Slovenije, da naj bo radijska naročnina namenjena predvsem za financiranje programov, da pa je potrebno za tehnično bazo vztrajno iskati druge sistemske vire financiranja. Zamisel o sofinanciranju obnove in razvoja sistema RTV zvez v Sloveniji iz sredstev splošne porabe republike in občin je nastala že na začetku preteklega srednjeročnega obdobja, ki je bilo zaradi vse težjega materialnega položaja delovne organizacije RTV Ljubljana širše družbeno ugotovljeno, da ta organizacija ne bo zmogla samo z naročnino kriti hkrati programsko-produkcijske in tehnično-razvojne potrebe. Družbeno dogovorjeno izhodišče za to obliko sofinanciranja je bilo vsebovano v dogovoru o temeljih družbenega plana SR Slovenije za obdobje 1981-1985. Na tej podlagi je Republiški komite za informiranje pripravil dogovore o obnovi in modernizaciji oddajniškega in prenosnega sistema. Po tem dogovoru naj bi republika in občine prispevale 35% sredstev za obnovo RTV sistema zvez, ostalo pa RTV Ljubljana.

Zaradi zahtevnosti postopka, zlasti pa zaradi omejitev proračunske porabe občin, se je družbeno sporazumevanje v tem družbenem aktu pomaknilo od leta 1982 na leto 1984. Predlog dogovora je tako obsegal le obdobje 1984-1986. Ta dogovor pa so obravnavali na svoji seji 20. februarja 1984. leta tudi v zboru Skupščine SR Slovenije in ga podprli. Svoje obveznosti iz dogovora pa sta po skupnem investicijskem planu izpolnile le republika in RTV. Občine pa ali sploh niso podpisale dogovora, ali pa niso izpolnile obveznosti. Resno je ta dogovor obravnavalo 19 občin, pa še te niso v celoti izpolnile svoje obveznosti.

Tako lahko ugotovimo, da je za realizacijo skupnega investicijskega programa v letih 1984-1986 izpadel pričakovani delež občin v skupnem znesku 323 milijonov 785.000,00 din. Zaradi omenjenega primanjkljaja sredstev je RTV prisiljena nerealizirane investicije prenesti v naslednje obdobje. Položaj pri financiranju proračunske porabe v letu 1987 in tudi v nadaljnjih letih s politiko zaostajanja oziroma ohranjanja rednega obsega iz leta 1986, pa ne omogoča vključitev omenjenega programa v proračun republik oziroma občin. Komisija za informiranje je v razpravi o materialnem položaju sredstev javnega obveščanja bila seznanjena tudi s predlogom, da se z zakonom o združevanju dela in sredstev družbene reprodukcije za gospodarsko infrastrukturo v letih 1987-1990 zavežejo vse temeljne organizacije združenega dela s področja gospodarstva, da iz čistega dohodka zavezanca prispevajo del sredstev za ključne infrastrukturne objekte na področju RTV-ja. Komisija je ta predlog podprla, saj bodo le tako lahko uresničene naloge, ki izhajajo iz srednjeročnega plana SR Slovenije in osnutka resolucije o politiki uresničevanja družbenega plana SR Slovenije za obdobje 1986-1990 v letu 1987, kjer piše, da bomo zagotovili izvajanje programa obnove in modernizacije oddajniške in prenosne mreže RTV Ljubljana. Hvala.

PODPREDSEDNIK FRANC JELEN:

Prosim delegate, da ne zapuščate seje, ker lahko pride do nesklepčnosti.

Pisne razprave so k tej točki oddali delegati iz občine Maribor-Tabor, Ljubljana Moste-Polje in samoupravna interesna skupnosti za PTT. Želi kdo razpravljati? (Ne.) Ce ne želi nihče, zaključujem razpravo in prehajamo na glasovanje.

Na glasovanje dajem predlog sklepa k predlogu za izdajo zakona z osnutkom zakona pod ESA 138.

Kdo je za tak predlog? (107 delegatov.) Je kdo proti? (2 delegata.) Se je kdo vzdržal? (4 delegati.)

Ugotavljam, da je predlog sklepa sprejet z večino glasov.

Odrejam deset minut odmora.

(Seja zbora je bila prekinjena ob 16.40 uri in se je nadaljevala ob 16.50 uri.)

PREDSEDNIK VALENTIN DVOJMOČ:

Nadaljujemo sejo zbora.

Prehajamo na 24. TOČKO DNEVNEGA REDA - PREDLOG ZAKONA O UKREPIH ZA POSPEŠEVANJE PROIZVODNJE HRANE IN ZAGOTAVLJANJE OSNOVNE PRESKRBE. Predlog zakona je Skupščini SR Slovenije predložil v obravnavo Izvršni svet Skupščine SR Slovenije. Predlog zakona so obravnavali Odbor za kmetijstvo, Odbor za družbenoekonomske odnose in razvoj in Odbor za finance in kreditno-monetarno politiko, ki niso imeli pripomb.

Izvršni svet Skupščine SR Slovenije je predložil amandmaje, ki jih je pripravil na podlagi predlogov in stališč Zakonodajno-pravne komisije, in sicer k 8., 12., 13. in 18. členu predloga zakona. Amandmaji so bili predloženi na podlagi 5. odstavka 294. člena poslovnika kot sestavni del zakonskega predloga, zato o njih ne bomo posebej glasovali.

Predstavnika Izvršnega sveta Skupščine SR Slovenije k tej točki sta Alojz Klemenčič, član Izvršnega sveta Skupščine SR Slovenije in predsednik Republiškega komiteja za tržišče in splošne gospodarske zadeve in Martina Lippai, pomočnica predsednika. Želi morda kdo besedo? (Ne.)

Pričenjam razpravo. Želi kdo razpravljati? (Ne.) Prijav ni. Ker ne želi nihče razpravljati, zaključujem razpravo in prehajamo na glasovanje.

Kot sem že omenil o amandmajih Izvršnega sveta Skupščine SR Slovenije ne bomo posebej glasovali, ker so sestavni del predloga zakona. Na glasovanje dajem predlog zakona o ukrepih za pospeševanje proizvodnje hrane in zagotavljanju osnovne preskrbe.

Kdo je za? (100 delegatov.) Je kdo proti? (1 delegat.) Se je kdo vzdržal? (Nihče.)

Ugotavljam, da je predlog zakona sprejet z večino glasov.

Prehajamo na 25. TOČKO DNEVNEGA REDA - PREDLOG ZAKONA O DOLOČITVI OBVEZNOSTI PLAČEVANJA PRISPEVKA ZA POSPEŠEVANJE DRUŽBENO ORGANIZIRANE PROIZVODNJE HRANE V LETU 1987. Predlog zakona je Skupščini SR Slovenije predložil v obravnavo Izvršni svet Skupščine SR Slovenije. Obravnavali so ga: Odbor za kmetijstvo, Odbor za družbenoekonomske odnose in razvoj, Odbor za finance in kreditno-monetarno politiko in Zakonodajno-pravna komisija, kiniso imeli pripomb. Predstavnika Izvršnega sveta Skupščine SR Slovenije sta tako kot prej Alojz Klemenčič in Martina Lippai. Morda želita besedo? (Ne.)

Pričenjam razpravo. Želi kdo besedo? (Ne.) Potem zaključujem razpravo in prehajamo na glasovanje.

Na glasovanje dajem predlog zakona o določitvi obveznosti plačevanja prispevka za pospeševaje družbeno organizirane proizvodnje hrane v letu 1987.

Kdo je za? (103 delegati.) Je kdo proti? (1 delegat.) Se je kdo vzdržal? (Nihče.)

Ugotavljam, da je predlog zakona sprejet z večino glasov.

Prehajamo na 26. TOČKO DNEVNEGA REDA - PREDLOG ZAKONA O ZAGOTAVLJANJU SREDSTEV ZA REPUBLIŠKE BLAGOVNE REZERVE V LETU 1987. Predlog zakona je Skupščini SR Slovenije predložil v obravnavo Izvršni svet Skupščine SR Slovenije. Obravnavala sta ga Odbor za finance in kreditno-monetarno politiko ter Zakonodajnopravna komisija, ki nista imela pripomb.

Predstavnika Izvršnega sveta Skupščine SR Slovenije sta Alojz Klemenčič in Martina Lippai. Želita besedo? (Ne.) Želi kdo od delegatov besedo? (Ne.) Zaključujem razpravo.

Na glasovanje dajem predlog zakona o zagotavljanju sredstev za republiške blagovne rezerve v letu 1987.

Kdo je za? (106 delegatov.) Je kdo proti? (1 delegat.) Se je kdo vzdržal? (Nihče.)

Ugotavljam, daje predlog zakona sprejet z večino glasov.

Prehajamo na 27. TOČKO DNEVNEGA REDA - PREDLOG ZAKONA O SPREMEMBAH IN DOPOLNITVAH ZAKONA O ZAJAMČENEM OSEBNEM DOHODKU IN IZPLAČEVANJU OSEBNIH DOHODKOV V ORGANIZACIJAH ZDRUŽENEGA DELA, KI POSLUJEJO Z IZGUBO. Predlog zakona je Skupščini SR Slovenije predložil v obravnavo Izvršni svet Skupščine SR Slovenije. Obravnavala sta ga tudi Odbor za finance in kreditno-monetarno politiko in Zakonodajno-pravna komisija, ki k osnutku zakona nista imela pripomb.

Predstavnik Izvršnega sveta Skupščine SR Slovenije k tej točki je tovariš Franc Škufca, namestnik predsednika Republiškega komiteja za delo. Želi besedo? (Ne.) Želijo besedo poročevalci delovnih teles? (Ne.)

Pričenjam razpravo. K razpravi se je prijavila delegatka Aljoša Kolman, gospodarsko področje, 1. okoliš, Ljubljana-Bežigrad.

ALJOŠA KOLMAN:

Tovarišice in tovariši! Skupina delegatov za Zbor združenega dela Skupščine SR Slovenije, gospodarsko področje, 1. okoliš, je na svoji seji obravnavala gradivo za 8. sejo in na predlog Adria Airways sprejela naslednjo pripombo k predlogu zakona o spremembah in dopolnitvah zakona o zajamčenem osebnem dohodku in izplačevanju osebnih dohodkov organizacij združenega dela, ki poslujejo z izgubo.

Sprašujemo, ali so v 24. členu pod letališkimi storitvami vključene tudi letalske storitve; kolikor niso, bi moralizaradi sezonskega poslovanja letalske organizacije Adria Airwaysa vključiti še letalske storitve. Predlagamo, da se v peti vrstici 24. člena za besedo "letališke" dodata besedi "in letalske."

PREDSEDNIK VALENTIN DVOJMOČ:

Želi še kdo razpravljati? Prosim, tovariš Škufca, bi se morda opredelili do tega predloga.

Besedo ima Franc Škufca, namestnik predsednika Republiškega komiteja za delo.

FRANC ŠKUFCA:

Tovariš predsednik, tovarišice in tovariši delegati! V tem členu so mišljene samo letališke storitve, ne pa tudi storitve letalskih prevoznikov. S tako dikcijo smo tudi usklajeni z zveznim zakonom o sanaciji, tako da menimo, da republiškega zakona v tem smislu ne bi bilo potrebno dopolnjevati. Republiškega zakona namreč ne moremo dopolnjevati, ker zvezni zakon izrecno določa, kako se oziroma kakšni osebni dohodki se izplačujejo v primeru izgube po periodičnem obračunu, kakor tudi v primeru izgube po zaključenem računu.

PREDSEDNIK VALENTIN DVOJMOČ:

Tovarišica Kolmanova, ali se s pojasnilom strinjate? (Da.)

Želi še kdo besedo? (Da.) Zvone Vukadinovič, gospodarsko področje, 4. okoliš, Ljubljana-Šiška.

ZVONE VUKADINOVIČ:

Tovariš predsednik, tovarišice in tovariši delegati! Mi smo že na eni od prejšnjih sej Skupščine SR Slovenije dali pripombo v zvezi s tem zakonom, vendar ni bila upoštevana. Jasna nam je obrazložitev Izvršnega sveta Skupščine SR Slovenije, da gre za uskladitev z zveznim zakonom, vendar ugotavljamo, da je zaradi administrativnega urejanja cen veliko organizacij, ki ne morejo normalno poslovati.

Predložili bomo, da ne bi vsega brali, ker je zelo obsežno, delegatsko vprašanje iz Leka, ki natančno navaja, kako jim ni bilo odobreno povečanje cen zdravil. Zaradi tega je nastal velik izpad dohodka in je ogrožena delitev v skladu z dogovorjenimi merili. Ko bo zakon sprejet, bo precej organizacij, ki zaradi tega administriranja na področju cen, o katerem smo danes veliko slišali, ne bodo imele normalnega poslovnega uspeha, kot bi jim sicer pripadal glede na vloženo delo. Enaka situacija je, kot smo danes slišali, tudi pri nekaterih rudnikih in nekaterih drugih organizacijah. Zato dajemo pobudo, da se te zadeve uredijo, verjetno z zmanjšanjem administriranja na področju politike cen. Kaže namreč, da s svojim predlogom, da zakon ne bi bil sprejet v tej obliki, da bi ostale stare določbe, ko bi imel Izvršni svet Skupščine SR Slovenije pravico dati zaradi objektivnih okoliščin soglasje k osebnim dohodkom, verjetno ne bomo prodrli. Zato ne vztrajamo pri tem, prosimo pa za rešitev. Hvala.

PREDSEDNIK VALENTIN DVOJMOČ:

Želi še kdo razpravljati? (Ne.) Pismeno je razpravo predložila tudi skupina delegatov iz Idrije, ker bo sestavni del gradiva. Želi še kdo besedo? (Ne.)

Prehajamo na glasovanje. Na glasovanje dajem predlog zakona o spremembah in dopolnitvah zakona o zajamčenem osebnemdohodku in izplačevanju osebnih dohodkov v organizacijah združenega dela, ki poslujejo z izgubo.

Kdo je za? (111 delegatov.) Je kdo proti? (3 delegati.) Se je kdo vzdržal? (8 delegatov.)

Ugotavljam, da je predlog zakona sprejet z večino glasov.

Prehajamo na 28. TOČKO DNEVNEGA REDA - PREDLOG ZAKONA O SPREMEMBAH IN DOPOLNITVAH ZAKONA O SODNIH TAKSAH. Predlog zakona je Skupščini SR Slovenije predložil Izvršni svet Skupščine SR Slovenije. Izvršni svet Skupščine SR Slovenije je predložil tudi amandma k 12. členu predloga zakona na podlagi petega odstavka 294. člena poslovnika kot sestavni del predloga zakona, zato o njem ne bomo glasovali.

Predstavnik Izvršnega sveta Skupščine SR Slovenije k tej točki dnevnega reda je tovariš Janez Breznik, republiški svetovalec v Izvršnem svetu Skupščine SR Slovenije. Želijo poročevalci delovnih teles besedo? (Ne želijo.)

Pričenjam razpravo. Prijav za razpravo ni. Ker ne želi nihče razpravljati, zaključujem razpravo in prehajamo na glasovanje.

Na glasovanje dajem predlog zakona o spremembah in dopolnitvah zakona o sodnih taksah.

Kdo je za? (123 delegatov.) Je kdo proti? (Nihče.) Se je kdo vzdržal? (1 delegat.)

Ugotavljam, da je predlog zakona sprejet z večino

glasov.

Prehajamo na 29. TOČKO DNEVNEGA REDA - PREDLOG ZAKONA O DOPOLNITVI ZAKONA O ZAGOTAVLJANJU SREDSTEV IN IZPOLNJEVANJU OBVEZNOSTI SR SLOVENIJE ZA POSPEŠEVANJE RAZVOJA GOSPODARSKO MANJ RAZVITIH REPUBLIK IN SAP KOSOVA. Predlog zakona je Skupščini SR Slovenije predložil Izvršni svet Skupščine SR Slovenije. Obravnavala ga je tudi Zakonodajno-pravna komisija, ki ni imela pripomb.

Predstavnika Izvršnega sveta Skupščine SR Slovenije sta tovariš Milivoj Samar in Rudi Šepič. Želita morda besedo? (Ne želita.) Želijo besedo poročevalci delovnih teles? (Ne želijo.)

Pričenjam razpravo. Pisno razpravo smo dobili iz občine Maribor-Tezno in Slovenska Bistrica. Želi kdo razpravljati? (Ne želi. )

Zaključujem razpravo in prehajamo na glasovanje. Na glasovanje dajem predlog zakona o dopolnitvi zakona o zagotavljanju sredstev in izpolnjevanju obveznosti SR Slovenije za pospeševanje razvoja gospodarsko manj razvitih republik in SAP Kosovo.

Kdo je za? (107 delegatov.) Je kdo proti? (2 delegata.) Se je kdo vzdržal? (11 delegatov.)

Ugotavljam, da je predlog zakona sprejet z večino glasov.

Skupina delegatov za proučevanje aktov iz pristojnosti zborov Skupščine SFR Jugoslavije je končala delo, zato se vračamo na 4. TOČKO DNEVNEGA REDA - OSNUTEK ZAKONA O SPREMEMBAH ZAKONA O FINANCIRANJU FEDERACIJE.

Besedo ima tovariš Igor Kadunc, poročevalec skupine delegatov.

IGOR KADUNC:

K 4. točki ste dobili sklep na mizo, predlagamo pa, da se v 2. točki, to je ESA 131, črta zadnji stavek.

PREDSEDNIK VALENTIN DVOJMOČ:

Začenjam razpravo k temu sklepu. Ima kdo kakšno pripombo? (Ne.) Če ni pripomb, zaključujem razpravo.

Kdo je za sklep k ESA 131 s pripombo, da se črta zadnji stavek v 2. točki? (112 delegatov.) Je kdo proti? (1 delegat.) Se je kdo vzdržal? (6 delegatov.)

Ugotavljam, da je predlog sklepa skupaj s spremembami in dopolnitvami k osnutku zakona sprejet z večino glasov.

Nadaljujemo s 7. TOČKO DNEVNEGA REDA - OSNUTEK ZAKONA O SKUPNEM OBSEGU PRORAČUNSKIH ODHODKOV FEDERACIJE ZA LETO 1987.

Prosim.

IGOR KADUNC:

Predlagam, da se brez sprememb sprejme sklep, ki ste ga dobili na klop.

PREDSEDNIK VALENTIN DVOJMOČ:

Želi kdo razpravljati? (Ne.) Po tem sklepu mora delegacija o usklajevanju poročati.

Kdo je za tak predlog sklepa? (121 delegatov.) Je kdo proti? (Nihče.) Se je kdo vzdržal? (5 delegatov.)

Ugotavljam, da je predlog sklepa k osnutku zakona sprejet z večino glasov.

Prehajamo na 12. TOČKO DNEVNEGA REDA - OSNUTEK ODLOKA O PREDRAČUNU PRIHODKOV IN ODHODKOV TEČAJNIH RAZLIK IZ DOLOČENIH ZUNANJIH KREDITOV ZA LETO 1987. Prosim, tovariš Kadunc.

IGOR KADUNC:

Tudi pri tej točki nimamo predloga, ki bi spremenil sklep, ki ste ga dobili na mizo.

PREDSEDNIK VALENTIN DVOJMOČ:

Začenjam razpravo. Kdo želi razpravljati? (Nihče.) Prehajamo na glasovanje.

Kdo je za ta predlog sklepa k osnutku zakona? (108 delegatov.) Je kdo proti? (3 delegati.) Se je kdo vzdržal? (7 delegatov.)

Ugotavljam, da je predlog sklepa k osnutku zakona sprejet z večino glasov.

Nadaljujemo s 14. TOČKO DNEVNEGA REDA - OSNUTEK ZAKONA O SPREMEMBAH IN DOPOLNITVAH ZAKONA O SISTEMU DRUŽBENE KONTROLE CEN.

Predsednica Družbenopolitičnega zbora me je obvestila, da je Družbenopolitični zbor predlog stališč sprejel v predloženem besedilu, ki ste ga dobili. Tovariš Kadunc, želite besedo?

IGOR KADUNC:

Predlog sklepa k osnutku zakona o spremembah in dopolnitvah zakona o sistemu družbene kontrole cen se

dopolni tako, da se med pripombe k 4. členu doda nova prva alinea, ki glasi: prvega odstavka ne kaže spremeniti, saj so osnove za družbeno kontrolo cen delavcev v organizaciji združenega dela ustrezno opredeljene v veljavnem zakonu.

PREDSEDNIK VALENTIN DVOJMOČ:

Začenjam razpravo. Želi kdo besedo? (Nihče.) Prehajamo na glasovanje. Na glasovanje dajem predlog sklepa k osnutku zakona skupaj s spremembami in dopolnitvami, to je ESA 114.

Kdo je za? (113 delegatov.) Je kdo proti? (4 delegati.) Se je kdo vzdržal? (8 delegatov.)

Ugotavljam, da je predlog sklepa skupaj s spremembami in dopolnitvami k osnutku zakona sprejet z večino glasov.

Ugotavljam tudi, da je predlog sklepa sprejet v skladu s stališči Družbenopolitičnega zbora.

Prehajamo na 15. TOČKO DNEVNEGA REDA - OSNUTEK ZAKONA O SPREMEMBAH IN DOPOLNITVAH ZAKONA O DENARNEM SISTEMU.

IGOR KADUNC:

Predlagamo, da se sprejme predloženi sklep.

PREDSEDNIK VALENTIN DVOJMOČ:

Začenjam razpravo. Želi kdo besedo? (Nihče.) Na glasovanje dajem predlog sklepa k osnutku zakona pod ESA 118.

Kdo je za? (125 delegatov.) Je kdo proti? (Nihče.) Se je kdo vzdržal? (1 delegat.)

Ugotavljam, da je predlog sklepa k osnutku zakona sprejet z večino glasov.

Prehajamo na 18. TOČKO DNEVNEGA REDA - OSNUTEK ODLOKA O DOLOČITVI SREDSTEV ZA REGRES ZA UMETNA GNOJILA, SREDSTEV ZA VARSTVO RASTLIN IN KAKOVOSTNO SORTNO SEME ZA LETO 1987. Prosim, tovariš Kadunc.

IGOR KADUNC:

Tudi tukaj ni predlaganih sprememb glede na sklep, ki ste ga dobili na klop.

PREDSEDNIK VALENTIN DVOJMOČ:

Pričenjam razpravo. Želi kdo besedo? (Nihče.) Ker ni razprave, prehajamo na glasovanje o predlogu sklepa k osnutku zakona.

Kdo je za? (124 delegatov.) Je kdo proti? (2 delegata.) Se je kdo vzdržal? (1 delegat.)

Ugotavljam, da je predlog sklepa k osnutku zakona sprejet z večino glasov.

Prehajamo na 19. TOČKO DNEVNEGA REDA - OSNUTEK ZAKONA O SPREMEMBAH IN DOPOLNITVAH ZAKONA O ZAGOTOVITVI SREDSTEV ZA REGRESIRANJE DELA STROŠKOV IZ NASLOVA OBRESTI ZA KREDITE ZA NAMENE V OKVIRU SELEKTIVNEGA PROGRAMA V KMETIJSTVU, UPORABLJENE V DRUGEM POLLETJU LETA 1986. Prosim, tovariš Kadunc.

IGOR KADUNC:

Predlagamo, da se sprejme predloženi sklep.

PREDSEDNIK VALENTIN DVOJMOČ:

Začenjam razpravo. Želi kdo besedo? (Nihče.) Potem dajem na glasovanje predlog sklepa k osnutku zakona.

Kdo je za? (129 delegatov.) Je kdo proti? (Nihče.) Se je kdo vzdržal? (Nihče.)

Ugotavljam, da je predlog sklepa k osnutku zakona soglasno sprejet.

Prehajamo na 20. TOČKO DNEVNEGA REDA - NA OSNUTEK ZAKONA O DOPOLNITVI ZAKONA O OBDAVČEVANJU PROIZVODOV IN STORITEV V PROMETU.

IGOR KADUNC:

Predlagamo, da se za prvim odstavkom sklepa, ki ste ga dobili na mizo, doda naslednje besedilo: "Soglasje h kandidaturi za organiziranje te prireditve je dala tudi Skupščina SFR Jugoslavije, vendar brez postopka usklajevanja s socialističnimi republikami in socialističnima avtonomnima pokrajinama, ker je bilo iz predračuna prireditve razvidno, da njeno organiziranje ne bo zahtevalo materialnih obveznosti federacije ter republik in avtonomnih pokrajin."

Potem pa se besedilo nadaljuje z zadnjim odstavkom.

PREDSEDNIK VALENTIN DVOJMOČ:

Hvala. Začenjam razpravo. Želi kdo besedo? (Ne.) Potem dajem na glasovanje predlog sklepa k osnutku zakona pod ESA 136.

Kdo je za? (123 delegatov.) Je kdo proti? (4 delegati.)

Se je kdo vzdržal? (2 delegata.)

Ugotavljam, da je predlog sklepa k osnutku zakona skupaj s spremembami sprejet z večino glasov.

Skupina delegatov za planske akte je končala z delom in nadaljujemo z obravnavo 3. TOČKE DNEVNEGA REDA - OSNUTEK RESOLUCIJE O URESNIČEVANJU DRUŽBENEGA PLANA SR SLOVENIJE ZA OBDOBJE 1986-1990 V LETU 1987. Prosim tovariša Bratkoviča za poročilo.

JANEZ BRATKOVIČ:

Tovarišice in tovariši delegati!

Skupina delegatov za področje planskih aktov je temeljito proučila današnjo razpravo na sejah zborov, pri čemer je bila seznanjena tudi z dopolnjenimi stališči Družbenopolitičnega zbora.

Skupina ugotavlja, da obširna razprava na sejah zborov dokazuje pomembnost dokumenta, ki ga danes sprejemamo. Skupina tudi ugotavlja, da je bila vrsta pripomb dana kot podpora republiški resoluciji, ostale pripombe pa so take narave, da zahtevajo proučevanje zlasti z vidika materialnih zahtev.

Poleg tega skupina ugotavlja, da so se nekatere pripombe iz razprave pojavile že tudi v razpravah v delovnih telesih zborov in Skupščine SR Slovenije in da je večina le-teh vključena v ugotovitve in sklepe, ki naj bi jih zbori danes sprejeli k osnutku republiške resolucije.

Bistvenih pripomb k samemu osnutku ugotovitev in sklepov v razpravi ni bilo, kljub temu pa je skupina predlagala, da na osnovi današnje razprave zbor sprejme še naslednjo dopolnitev 2. točke, kjer naj se doda nova alinea za naslednjim besedilom: "Proučiti načine intenziviranja izvajanja nalog izsrednjeročnega plana glede skladnejšega regionalnega razvoja na manj razvitih in obmejnih območjih v SR Sloveniji."

Poleg tega pa so v resoluciji že opredeljene naloge Gospodarske zbornice Slovenije in samoupravnih interesnih skupnosti, da pospešijo aktivnosti za uresničevanje sprejetih srednjeročnih obveznosti. Njihove konkretne naloge so opredeljene v četrtem poglavju 1. točke osnutka resolucije.

Veliko razprav se je nanašalo na družbene dejavnosti. Skupina je ocenila, da je v sklepu že ustrezno opredeljeno, da se bodo med občinami dogradili sistemi solidarnosti na področju zagotovljenih programov v osnovnošolskem zdravstvu. Hkrati pa je v sklepu tudi opredeljeno, da je ena od pomembnih nalog družbenih dejavnosti v SR Sloveniji tudi racionalna delitev dela in smotrna organiziranost teh dejavnosti v SR Sloveniji.

Glede uresničevanja politike stanarin je skupina menila, da je v sklepu zadostna opredelitev, da je treba ekonomske stanarine oblikovati v skladu s programom prehoda tako, da vsakokratno letno zvišanje upošteva inflacijska gibanja in zaostanke iz preteklih let.

Glede širitve stalnega strokovnega izpopolnjevanja vzgojiteljev v predšolskem varstvu je skupina menila, da se v letul987 pred nosilce nalog na področju vzgoje in izobraževanja že postavlja vrsta zahtevnih nalog, ki bodo terjale ustrezna finančna sredstva. Zato po mnenju skupine ne bi bilo smotrno že v letu 1987 širiti programov izpopolnjevanja še vzgojiteljev.

Glede predlogov angažiranja sredstev občanov, je skupina ocenila, da je v šesti alinei 2. točke sklepa ustrezna opredelitev, in sicer, da je treba spodbujati možnosti angažiranja sredstev občanov za njihovo vlaganje v produktivne namene oziroma v ustvarjanje nove vrednosti.

Glede na vrsto pripomb v zvezi z ohranjanjem oziroma izboljševanjem kvalitete vodotokov v SR Sloveniji, je skupina poudarila, da je v štirinajsti alinei 2. točke sklepa opredeljena nujnost priprave celovitega programa ekološke sanacije, v katerem bodo ob upoštevanju usmeritve dolgoročnega plana ter dinamike in prioritete iz srednjeročnega plana, sprejeti konkretni ukrepi za odpravo žarišč onesnaževanja. Posebna pozornost pa bo namenjena identifikaciji in konkretizaciji ukrepov za največje onesnaževalce .

Skupina je bila tudi seznanjena, da bodo do predloga resolucije ponovno proučene vse kvantifikacije, na primer stopnja rasti izvoza, transportnih storitev, prometa, trgovine in tako naprej.

Skupina tudi meni, da v resolucijo ne kaže vgrajevati oziroma ponavljati usmeritev iz srednjeročnega plana. Skupina se zaveda, da v tem poročilu ni oblikovala stališč do vseh konkretnih predlogov in pripomb. Opozarja pa, da je v 3. točki sklepa opredeljeno, da bo Izvršni svet Skupščine SR Slovenije zavzel stališča do predlogov in pripomb, podanih v razpravi ob osnutku resolucije.

Poleg tega skupina predlaga, da se na koncu prvega odstavka 3. točke črta pika in doda naslednje besedilo: "In ekspoze Izvršnega sveta Skupščine SR Slovenije, ki smo ga danes poslušali."

\_V drugem odstavku pa naj se v tretji vrstici za besedo "Skupščine" doda še naslednje besedilo: "razprave na sejah zborov."

Skupina predlaga, da sprejmete predloge, navedene v tem poročilu. Hvala lepa.

PREDSEDNIK VALENTIN DVOJMOČ:

Hvala lepa, tovariš Bratkovič. Pričenjam razpravo. Želi o poročilu skupine delegatov za spremljanje uresničevanja planskih aktov kdo razpravljati? (Ne.) Imamo tri dopolnitve k sklepom, razen tega pa nalagamo Izvršnemu svetu Skupščine SR Slovenije, da upošteva vse pripombe iz razprave v delovnih telesih in tudi danes na zborih. Ce ne želi nihče razpravljati, lahko preidemo na glasovanje. Na glasovanje dajem predlog ugotovitev in sklepov skupaj s spremembami in dopolnitvami, ki jih je predlagala skupina delegatov za planske akte pod ESA 112.

Kdo je za? (127 delegatov.) Je kdo proti? (Nihče.) Se je kdo vzdržal? (4 delegati.)

Ugotavljam, da je predlog ugotovitev in sklepov s spremembami in dopolnitvami sprejet z večino glasov. Prav tako ugotavljam, da je predlog ugotovitev in sklepov sprejet v skladu s stališči Družbenopolitičnega zbora.

Prehajamo na 30. TOČKO DNEVNEGA REDA - PREDLOG ZA IZDAJO ZAKONA O PRISPEVKU ZA POKRIVANJE DELA STROŠKOV ENOSTAVNE REPRODUKCIJE ŽELEZNIŠKEGA GOSPODARSTVA LJUBLJANA V LETIH 1985—1990, Z OSNUTKOM ZAKONA. Predlog za izdajo zakona oz osnutkom zakona je Skupščini SR Slovenije predložila Samoupravna interesna skupnost za železniški in luški promet SR Slovenije. K predlogu za izdajo zakona z osnutkom zakona ste prejeli mnenje Izvršnega sveta Skupščine SR Slovenije in danes predlog sklepa pod ESA 111.

Pri poročilu Zakonodajno-pravne komisije bi vas rad opozoril, da je v zadnjem stavku drugega odstavka za besedami "ni razloga, da bi tudi ta del zakona" pomotoma izpadla besedica "ne", tako da se praviloma zadnji stavek drugega odstavka glasi: "ker pa se ta zakon o intervencijskem delu nanaša celo na tiste zavezance, ki samoupravnega sporazuma še niso podpisali, verjetno ni razloga, da bi tudi ta del zakona ve veljal za celotno plansko obdobje, še posebej glede na dejstvo, da zavezanci, ki samoupravnega sporazuma še niso podpisali, le-tega vsak čas lahko podpišejo."

Želi predstavnik predlagatelja besedo? (Ne.) Predstavnik Izvršnega sveta Skupščine SR Slovenije k tej točki je tovariš Milan Jelenc, član Izvršnega sveta Skupščine SR Slovenije in predsednik Republiškega komiteja za promet in zveze. Želi morda besedo? (Ne.) Želijo besedo poročevalci delovnih teles? (Ne.)

Pričenjam razpravo. Prijav za razpravo nimamo. Pisne razprave so podali iz skupin delegatov Ljubljana Moste-Polje, Slovenska Bistrica in Maribor-Tezno.

Ce ni razprave, zaključujem razpravo in prehajamo na glasovanje. Na glasovanje dajem predlog sklepa k predlogu za izdajo zakona z osnutkom zakona pod ESA 111.

Kdo je za? (125 delegatov.) Je kdo proti? (3 delegati.) Se je kdo vzdržal? (3 delegati.)

Ugotavljam, da je predlog sklepa sprejet z večino glasov.

Prehajamo na 31. TOČKO DNEVNEGA REDA - POROČILO O EKONOMSKO-FINANČNEM POLOŽAJU GOSPODARSTVA IN BANK V SR MAKEDONIJI, SR ČRNI GORI IN SAP KOSOVO S PREDLOGOM MOŽNIH UKREPOV ZA EKONOMSKO FINANČNO KONSOLIDACIJO GOSPODARSTVA IN BANK, IN NA POROČILO O OBVEZNOSTIH, KI SO NASTALE Z IZGRADNJO PROJEKTA "FENI" - KAVADARCI IN MOŽNE REŠITVE ZA NJIHOVO PORAVNAVO. Poročili je Skupščini SR Slovenije predložil v obravnavo Zvezni izvršni svet.

K poročilom ste prejeli mnenje Izvršnega sveta Skupščine SR Slovenije in danes na klop skupno poročilo Odbora za finance in kreditno-monetarno politiko ter Odbora za družbenoekonomske odnose in razvoj ter stališča Republiške konference Socialistične zveze delovnega ljudstva Slovenije in predlog sklepa. Pri sklepu bi vas rad opozoril, da je v drugi točki v peti vrsti za besedami: "mnenje Izvršnega sveta Skupščine SR Slovenije" izpadlo besedilo: "ki je predloženo temu sklepu."

Poročili obravnava tudi Družbenopolitični zbor kot zainteresirani zbor, ki bo sprejel stališča po 84. členu poslovnika Skupščine SR Slovenije.

Predstavnik Izvršnega sveta Skupščine SR Slovenije je tovariš Rudi Šepič, član Izvršnega sveta Skupščine SR Slovenije in republiški sekretar za finance. Želi morda besedo? (Ne želi.) Želijo besedo poročevalci delovnih teles? (Ne želijo.)

Pričenjam razpravo. K besedi se je prijavil Jordan Blaževič, gospodarsko področje, 14. okoliš, Radovljica.

JORDAN BLAŽEVIČ:

Tovariš predsednik, tovarišice in tovariši delegati! Kljub temu, da nerazvitim vedno več prispevamo, imajo le-ti vedno večje ekonomske težave. Temu je krivo administrativno zbiranje sredstev. Nesmotrno porabljena sredstva, ki ne dajo želenih rezultatov, siromašijo celotno gospodarstvo, ki je v čedalje večji gospodarski krizi. Ne moremo kar naprej sprejemati dodatnih računov za plačilo slabega gospodarjenja. Naša republika že drugo srednjeročno obdobje nevarno stagnira in je vsak dan v težjem ekonomskem položaju. Ali smo sploh še sposobni zbirati dodatna sredstva, saj združeno delo že dosedanja bremena vedno težje prenaša. Ta problem naj reši samo združeno delo na osnovi povezovanja in na bazi ekonomskega interesa. Hvala.

PREDSEDNIK VALENTIN DVOJMOČ:

Hvala. Besedo želi tovariš Viktor Ptičar, gospodarsko področje, 41. okoliš, občina Maribor-Tabor.

VIKTOR PTIČAR:

Tovariš predsednik, tovarišice in tovariši delegati! V zvezi s tem poročilom je skupina delegatov iz občine Maribor-Tabor sprejela naslednja stališča:

Skupina delegatov ugotavlja, da so delovni ljudje izredno nezadovoljni z nezadostno učinkovitostjo razvoja republike Makedonije, Črne gore in pokrajine Kosovo, kljub angažiranju ogromnih sredstev akumulacije, bi lahko rekli, gospodarstva ostalih republik in pokrajin. Delovni ljudje povsem upravičenoizražajo nezadovoljstvo in nezaupanje do predlaganih rešitev na področju hitrejšega razvoja manj razvitih republik in pokrajin, saj ne temeljijo na zagotavljanju konkretnega in učinkovitega razvoja oziroma^ stabiliziranja konkretnih in problematičnih organizacij združenega dela. Če hočemo zagotoviti bistveno večje in hitrejše učinke sredstev za razvoj manj razvitih republik in pokrajin moramo uvesti takšne oblike angažiranja teh solidarnostnih sredstev, da bodo omogočale neposredno odgovorno in celovito angažiranje sredstev ter nadzor nad uporabo sredstev in tudi nad poslovnim procesom organizacij združenega dela v sanaciji.

Samo z zagotavljanjem ozke namenske porabe sredstev brez sočasne zagotovitve bistvenega izboljšanja učinkovitosti saniranja organizacij združenega dela ni mogoče pričakovati zadovoljivih rezultatov. Zato v tej smeri podpiramo stališče Izvršnega sveta Skupščine SR Slovenije in zahtevamo, da delegati zveznih organov uveljavljajo le učinkovitejše oblike uporabe sredstev za razvoj manj razvitih republik in pokrajin. Ni razumljivo in nesprejemljivo je, da takšno poročilo, kot je poročilo o projektu Feni, ne vsebuje poročila o odgovornosti za tako ogromno zapravljanje sredstev.

Pravzaprav pa ni to nič čudnega, saj tudi za celo vrsto podobnih in že pozabljenih ter zgrešenih naložb tudi v Sloveniji nismo uspeli oziroma hoteli poiskati odgovornih, kar na določen način že postaja izredno škodljiva praksa. Menimo, da se s takšnimi nepopolnimi poročili ne moremo več zadovoljiti, saj moramo v skladu z dolgoročnim programom stabilizacije tudi odgovornost postaviti na svoje mesto, sicer nam bodo nesposobni, neodgovorni ljudje še naprej zapravljali družbena sredstva. Hvala lepa.

PREDSEDNIK VALENTIN DVOJMOČ:

Hvala lepa. Pismene razprave so oddale skupine delegatov Slovenj Gradca in Kočevja. Zeli še kdo razpravljati? (Ne.) Če ne želi nihče več, potem zaključujem razpravo in prehajamo na glasovanje. Na glasovanje dajem predlog sklepa z dopolnilom, ki sem ga predlagal k poročiloma.

Kdo je za ta predlog? (103 delegati.) Je kdo proti? (12 delegatov.) Se je kdo vzdržal? (12 delegatov.)

Ugotavljam, da je predlog sklepa z dopolnitvijo sprejet z večino glasov.

Sedaj je končala z delom tudi skupina za zvezne akte, zato se vračamo na 2. TOČKO DNEVNEGA REDA - OSNUTEK RESOLUCIJE O POLITIKI URESNIČEVANJA DRUŽBENEGA PLANA JUGOSLAVIJE ZA OBDOBJE 1986—1990 V LETU 1987. Prosim tovariša Igorja Kadunca, poročevalca skupine delegatov, da poroča zboru.

IGOR KADUNC:

Zelo težko je pri tej točki strniti dopolnitve tistih sklepov, ki so bili tukaj predlagani. Vendar se je dosti stvari ponavljalo, za nekatere pa smo menili, da so opredeljene že v samem predlogu, za katere smo se na skupini dogovorili, da se spremenijo. Prosil bi, da vzamete v roke dokument ESA 115, to je sklep, ki je bil danes predlagan, da boste lažje sledili.

Na 1. strani 1. točka se v enajsti vrstici prvega odstavka za besedami "žarišča inflacije" doda naslednje besedilo "oziroma ustavitvi ekstenzivnega razvoja, kjer prevladuje zgolj količina in ne kvaliteta."

V trinajsti vrstici se za besedami "gospodarstvo in družbi nasploh" doda besedilo "podpreti takšne usmeritve gospodarskega razvoja in posodabljanja, ki bodo zmanjševala uporabo energije na enoto družbenega proizvoda."

Na 2. strani se v zadnji vrstici, v šestem odstavku za besedama "ustavnih določb" dodajo naslednje besede: "ali spremembe zakona o združenem delu".

Na 3. strani v 1. točki predzadnjega stavka se črta besedilo v oklepaju: "(vsaj 85%)".

Besedilo v nadaljevanju pa se spremeni tako, da se glasi: "Dosegel večji dohodek kot pri prodaji na domačem trgu." To se pravi, da črtamo teh 75%.

Na 3. strani 2. točka, peti odstavek 1. točke se glasi: "Z ustreznimi ukrepi je potrebno zmanjšati pozitivni saldo v klirinški menjavi v okviru manipulativnega salda tako, da z dosledno uporabo v zakonu o deviznem poslovanju določenih meril za oblikovanje tečaja obračunskega dolarja (28. člen) in spremembo dinarskega financiranja klirinške menjave, kakor tudi z iskanjem dodatnih realnih možnosti uvoza."

Zadnji stavek v tem odstavku postane nov odstavek, in se glasi: "Potrebno je tudi zagotoviti ukrepe za redno odvijanje posebnih oblik zunanjetrgovinske menjave."

Na 3. strani, drugi odstavek 2. poglavje, se v sedmem odstavku 1. točke doda besedilo: "Organizaciji združenega dela, ki dosega nadpovprečen devizni konvertibilni priliv v panogi, bo omogočen dodatni uvoz opreme poleg pravic uvoza, določenih v skladu s 115. členom zakona o deviznem poslovanju."

Na 6. strani se pod 6.14. točko doda nov odstavek, ki se glasi: "Na področju varstva in izboljšanja človekovega okolja bo zagotovljeno izpolnjevanje sprejetih obveznosti iz mednarodnih pogodb, sprejeti bodo ukrepi ekonomske politike za spodbujanje proizvodnje naprav za prečiščevanje odpadnih snovi, uvajanja proizvodnje naprav za prečiščevanje odpadnih snovi, uvajanje obnovljenih virov energije, ki ne onesnažujejo okolja in uveljavljeno načelo, da se bodo stroški zavarovanja človekovega okolja vključevali v ceno izdelkov in storitev. Pri realizaciji razvojnih programov bo zagotovljeno varstvo voda, gozdov in ozračja ter preprečevana škoda ali nevarnost zaradi odpadkov. Z rastjo proizvodnje se ne sme povečati onesnaženost okolja."

Na 7. strani 7.1. točka se v sklepu prvi stavek črta in nadomesti z besedilom: "Glede na razmerje med cenami na domačem in tujem trgu, uresničevanje plačilno bilančnih razmerij ter ponudbo in povpraševanjem deviz na deviznem trgu bomo vodili politiko realnega tečaja dinarja, vključno s tečajem za obračunske valute in tečaj na tej osnovi tekoče prilagajali. Zato bo Izvršni svet Skupščine SR Slovenije dopolnil metodologijo oblikovanja tečaja dinarja." Gre za to, da se pripravi oziroma dopolni metodologija oblikovanja tečaja dinarja, za katero vemo, da zdaj ni bila prava.

Drugi odstavek v besedilu resolucije ostane nespremenjen. Doda pa se nov stavek v besedilu sklepa, ki se glasi: "Stimulacije bodo namenjene predvsem le premagovanju uvoznih ovir na posameznih tujih trgih, postale pa bodo tudi usmerjevalni faktor za prestrukturiranje gospodarstva. Pri tem bodo izvozne spodbude bolj stimulirale izvoz blaga in storitev visoke stopnje obdelave oziroma zahtevnosti z neto deviznimi učinki."

Na 7. strani se 7.5. točka dopolni tako, da se doda nov stavek z naslednjim besedilom: "Organizacijam združenega dela, ki dosegajo nadpovprečni devizni konvertibilni priliv v panogi, bo omogočen dodatni uvoz opreme, poleg pravic uvoza določenih v skladu s 115. členom zakona o deviznem poslovanju."

Na 9. strani se v 7.12. točki v celoti črta besedilo in nadomesti z novim besedilom, ki se glasi: "Z dosledno uporabo v zakonu o deviznem poslovanju določenih meril za oblikovanje tečaja obračunskega dolarja (28. člen) in s spremembo načina dinarskega financiranja klirinške menjave, bo zmanjšan pozitivni saldo v klirinški menjavi na raven manipulativnega salda."

Na 9. strani se v 7.19. točki besedilo v celoti spremeni in se glasi: "Prioritetni položaj izvoznikov bo zagotov— ljen na ta način, da bodo poslovne banke prednostno izvrševale plačila v tujino v odvisnosti od deviznega priliva organizacije združenega dela."

Na 10. strani se doda nova 13.7. točka ter se pod isto točko na koncu stavka pika nadomesti z vejico ter se besedilo nadaljuje z naslednjim besedilom: "ter upoštevanjem dolgoročnega ekonomskega interesa proizvajalcev in potrošnikov za kontinuirano in stabilno zagotavljanje proizvodnje ter proizvodov in opravljanje teh storitev, dogovorjenega v okviru ustreznih samoupravnih interesnih skupnosti."

Na 10. in 11. strani se 14.4. točka spremeni tako, da se četrti odstavek glasi: "V prvem kvartalu leta 1987 bomo pripravili in uveljavili sistem valorizacije kreditov. Prouči naj se možnost uporabe maloprodajnih cen v metodologiji delovanja obrestnih mer oziroma valorizacije kreditov."

Na 11. strani se besedilo 14.10. točke v celoti črta in nadomesti z naslednjim besedilom: "S samoupravnim sporazumom bank bodo usmerjena sredstva za dodatno kreditiranje izvoza opreme in ladij in izvajanja investicijskih del na kredit, ki se usmerjajo prek JUBMES."

Skupina delegatov je na svojih sejah proučila tudi vse ostale pripombe delegatov, ki so po mnenju skupine delegatov že smiselno vključene v predlog tega sklepa.

PREDSEDNIK VALENTIN DVOJMOČ:

Pripomb je kar precej, razprave pa je bilo še več.

Začenjam razpravo. Prosim, ima kdo kakšno pripombo? (Ne.) Ce ni razprave, dajem na glasovanje predlog sklepa skupaj s spremembami in dopolnitvami, ki jih je predlagala skupina delegatov za zvezne akte pod ESA 115.

Kdo je za? (125 delegatov.) Je kdo proti? (6 delegatov.) Se je kdo vzdržal? (3 delegati.)

Ugotavljam, da je predlog sklepa s spremembami in dopolnitvami sprejet z večino glasov.

Sedaj pa prehajamo na 32. TOČKO DNEVNEGA REDA - PREDLOG ZAKONA O RATIFIKACIJI SPORAZUMA O SPREMEMBAH IN DOPOLNITVAH SPORAZUMA MED VLADO SFR JUGOSLAVIJE IN VLADO ZVEZE SOVJETSKIH SOCIALISTIČNIH REPUBLIK O TEHNIČNEM SODELOVANJU PRI GRADITVI IN REKONSTRUKCIJI INDUSTRIJSKIH PODJETIJ IN DRUGIH OBJEKTOV. Predlog zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije. K predlogu zakona ste prejeli mnenje Izvršnega sveta Skupščine SR Slovenije in danes na klop poročilo Komisije za mednarodne odnose.

Predlog zakona je obravnavala Zakonodajno-pravna komisija, ki ni imela pripomb. Predstavnik Izvršnega sveta Skupščine SR Slovenije je tovarišica Cvetka Selšek. Želi morda besedo? (ne želi.) Želijo besedo poročevalci teles? (Ne.) Želi besedo delegacija? (Ne želi.) Želi kdo razpravljati? (Ne.)

Zaključujem razpravo in prehajamo na glasovanje. Na glasovanje dajem predlog odloka o soglasju k predlogu zakona o ratifikaciji sporazuma o spremembah in dopolnitvah sporazuma med vlado SFR Jugoslavije in vlado Zveze sovjetskih socialističnih republik o tehničnem sodelovanju pri graditvi in rekonstrukciji industrijskih podjetij in drugih objektov pod ESA 107.

Kdo je za? (120 delegatov.) Je kdo proti? (Nihče.) Se je kdo vzdržal? (5 delegatov.)

Ugotavljam, da je predlog odloka sprejet z večino glasov.

Prehajamo na 33. TOČKO DNEVNEGA REDA - PREDLOG ZAKONA O RATIFIKACIJI PROTOKOLA K SPORAZUMU O GOSPODARSKEM IN TEHNIČNEM SODELOVANJU PRI IZGRADNJI IN REKONSTRUKCIJI INDUSTRIJSKIH IN DRUGIH OBJEKTOV V SFR JUGOSLAVIJI, SKLENJENEGA MED ZVEZNIM IZVRŠNIM SVETOM SKUPŠČINE SFR JUGOSLAVIJE IN VLADO ZVEZE SOVJETSKIH SOCIALISTIČNIH REPUBLIK. Predlog zakona je Skupščini SR Slovenije predložil v obravnavo Zbor republik in pokrajin Skupščine SFR Jugoslavije.

K predlogu zakona ste prejeli tudi mnenje Izvršnega sveta Skupščine SR Slovenije in danes na klop tudi poročilo Komisije za mednarodne odnose in pod ESA 97 predlog odloka, o katerem bomo glasovali.

Predlog zakona je obravnavala tudi Zakonodajno-pravna komisija, ki ni imela pripomb.

Želi tovarišica Selškova besedo? (Da.) Prosim.

CVETKA SELŠEK:

Tovariš predsednik, tovarišice in tovariši delegati! Samo kratko pojasnilo k temu predlogu zakona. Najbrž ste opazili, da je v seznamu objektov, ki naj bi se financirali iz tega kredita, tudi Rudnik svinca in topilnica Mežica. Veste, da se pogovarjamo o sanaciji tega rudnika in da je vprašanje, kako bo v prihodnje z njegovo proizvodnjo.

Ko smo na Izvršnem svetu Skupščine SR Slovenije to problematiko obravnavali, smo se tega problema zavedali, vendar s črtanjem te postavke nismo v tem trenutku želeli postavljati pod vprašaj predloga zakona. V primeru, da se odločimo, da se rudnik sanira po kakšni drugi poti, pa bomo postopali po določilih 4. člena, ki omogoča spremembo seznama. Zato predlagam, da predlog zakona sprejmete.

PREDSEDNIK VALENTIN DVOJMOČ:

Želi predstavnik delegacije besedo? (Ne želi.) Želijo besedo predstavniki delovnih teles? (Ne želijo.)

Pričenjam razpravo. Želi kdo besedo? (Ne.) Prijav za razpravo ni. Če ne želi nihče razpravljati, zaključujem razpravo in prehajamo na glasovanje.

Na glasovanje dajem predlog odloka o soglasju k predlogu zakona o ratifikaciji protokola k sporazumu o gospodarskem in tehničnem sodelovanju pri izgradnji in rekonstrukciji industrijskih in drugih objektov v SFR Jugoslaviji, sklenjenega med Zveznim izvršnim svetom Skupščine SFR Jugoslavije in vlado Zveze sovjetskih socialističnih republik pod ESA 97.

Kdo je za? (123 delegatov.) Je kdo proti? (Nihče.) Se je kdo vzdržal? (4 delegati.)

Ugotavljam, da je predlog odloka sprejet z večino glasov.

Prehajamo na 34. TOČKO DNEVNEGA REDA - OSNUTEK PROGRAMA DELA ZBORA ZDRUŽENEGA DELA SKUPŠČINE SR SLOVENIJE ZA LETO 1987.

Osnutek delovnega programa so delovna telesa Skupščine SR Slovenije in zborov v osnovi podprla. Ob tem so posamezna delovna telesa opozorila, da se je treba prizadevati predvsem za realno programiranje dela in razbremenjevanje zbora z vsemi tistimi zadevami, ki jih je mogoče opraviti v drugih sredinah.

Glede na to izhodišče so delovna telesa pripravljena prevzeti večjo odgovornost o preverjanju nalog, ki so orientacijsko navedena v drugem delu osnutka programa za predhodno obravnavo v pristojnih delovnih telesih.

Danes ste prejeli tudi mnenje Izvršnega sveta Skupščine SR Slovenije, ki se strinja s predlaganim osnutkom programa dela, daje pa nekaj konkretnih predlogov, ki se nanašajo na spremembo rokov in posamezne faze obravnav. Ob tem pa predlaga tudi nekatere spremembe v drugem delu programa, za katere ocenjuje, da jih ne bi kazalo obravnavati v delovnih telesih. Glede na navedene predloge delovnih teles in Izvršnega sveta Skupščine SR Slovenije ter predlogov, ki jih pričakujemo v današnji razpravi, predlagam, da o osnutku programa danes samo razpravljamo, da pa bi o njem sklepali predvidoma na seji 17. decembra 1986. V tem času pa naj skupina delegatov za pripravo programa prouči vse predloge in pripombe ter zavzame stališča in pripravi konkretne spremembe in dopolnitve k osnutku programa dela. S takšnim načinom dela bi tudi omogočili širšo razpravo v osnutku programa, zlasti glede na to, da je bil ta zelo kratek čas v razpravi skupin delegatov v občinskih skupščinah, družbenopolitičnih organizacijah in drugih sredinah.

Predstavnik Izvršnega sveta Skupščine SR Slovenije je tovariš Janez Bohorič. Želi morda besedo? (Ne želi.) Želijo besedo poročevalci delovnih teles? (Ne želijo.) Pričenjam razpravo. Pismeno so oddali razpravo iz občine Žalec in Ljubljana Vič-Rudnik. Želi kdo besedo? (Ne.)

Če ne želi nihče razpravljati, zaključujem razpravo in zboru predlagam, da sprejme naslednji sklep:

1. Sklepanje o osnutku programa Zbora združenega dela Skupščine SR Slovenije za leto 1987 se odloži na naslednjo sejo, to je 17.12.1986.

2. Skupina delegatov za pripravo programa dela se pooblašča, da prouči vse predloge in pripombe in do njih zavzame stališče in pripravi konkretne spremembe in dopolnitve k osnutku programa dela.

Želi o tem sklepu kdo razpravljati? (Ne.) Prehajamo na glasovanje.

Kdo je za ta sklep? (126 delegatov.) Je kdo proti? (1 delegat.) Se je kdo vzdržal? (Nihče.)

Ugotavljam, da je predlagani sklep sprejet z večino glasov.

Prehajamo na 35. TOČKO DNEVNEGA REDA - VOLITVE IN IMENOVANJA.

Predlog odloka o razrešitvi in izvolitvi predsednika Odbora Zbora združenega dela za finance in kreditno-monetarno politiko je predložila Komisija za volitve, imenovanja in administrativne zadeve.

Predlog odloka ste prejeli. Pričenjam razpravo. Želi o predlogu odloka kdo razpravljati? (Ne želi.) Prehajamo na glasovanje. Na glasovanje dajem predlog odloka o razrešitvi in izvolitvi predsednika Odbora Zbora združenega dela za finance in kreditno-monetarno politiko.

Kdo je za? (121 delegatov.) Je kdo proti? (Nihče.) Se je kdo vzdržal? (1 delegat.)

Ugotavljam, da je predlog odloka sprejet z večino glasov.

S tem je dolžnosti namestnika javnega tožilca Višjega javnega tožilstva v Ljubljani razrešen Vasilij Bernhard, imenovan pa Primož Bajželj.

Predlog odloka o razrešitvi in imenovanju člana Sveta Narodne banke Slovenije je predložila Komisija za volitve, imenovanja in administrativne zadeve.

Predlog odloka ste prejeli. Želi o predlogu odloka kdo razpravljati? (Nihče.) Če ne želi nihče, potem dajem na glasovanje predlog odloka o razrešitvi in imenovanju člana Sveta Narodne banke Slovenije.

Kdo je za? (125 delegatov.) Je kdo proti? (1 delegat.)

Se je kdo vzdržal? (Nihče.)

Ugotavljam, da je predlog odloka sprejet z večino glasov. S tem je Rudi Vračko razrešen dolžnosti člana Sveta Narodne banke Slovenije, Stane Valant pa imenovan za člana Sveta Narodne banke Slovenije.

Predlog odloka o soglasju k razrešitvi in imenovanju člana Upravnega odbora sklada Borisa Kidriča je prav tako predložila Komisija za volitve, imenovanja in administrativne zadeve.

Predlog odloka ste prejeli. Želi o tem predlogu kdo razpravljati? (Ne.) Če ne želi nihče, potem dajem predlog na glasovanje. Na glasovanje dajem predlog odloka o soglasju k razrešitvi in imenovanju člana Upravnega odbora sklada Borisa Kidriča.

Kdo je za? (128 delegatov.) Je kdo proti? (Nihče.) Se je kdo vzdržal? (Nihče.)

Ugotavljam, da je predlog odloka soglasno sprejet.

Danes ste na klop prejeli predlog sklepa o ustanovitvi, nalogah in izvolitvi skupine delegatov za spremljanje uresničevanja preobrazbe vzgoje in izobraževanja. S tem je Igor Kadunc razrešen dolžnosti predsednika Odbora za finance in kreditno-monetarno politiko in se mu ob tej priložnosti iskreno zahvaljujem za plodno sodelovanje. Tovariš Marin Jovan pa je imenovan za predsednika tega odbora.

Predlog odloka o razrešitvi in izvolitvi dveh članov Komisija Skupščine SR Slovenije za narodnosti je predložila Komisija za volitve, imenovanja in administrativne zadeve.

Predlog odloka ste prejeli. Pričenjam razpravo. Želi o predlogu odloka kdo razpravljati? (Ne.) Če ne želi nihče, prehajamo na glasovanje. Na glasovanje dajem predlog odloka o razrešitvi in izvolitvi dveh članov Komisije Skupščine SR Slovenije za narodnosti.

Kdo je za? (128 delegatov.) Je kdo proti? (Nihče.) Se je kdo vzdržal? (Nihče.)

Ugotavljam, daje predlog odloka soglasno sprejet. S tem sta dolžnosti člana Komisije za narodnosti razrešena Silvano Sau in Drago Žerjal, izvoljena pa sta Gorazd Bertok in Enni Opassi.

Predlog odloka o razrešitvi in imenovanju namestnika javnega tožilca Višjega javnega tožilstva v Ljubljani je predložila Komisija za volitve, imenovanja in administrativne zadeve.

Predlog odloka ste prejeli. Pričenjam razpravo. Želi o predlogu odloka kdo razpravljati? (Ne.) Če ne želi, prehajamo na glasovanje. Na glasovanje dajem predlog odloka o razrešitvi in imenovanju namestnika javnega tožilca Višjega javnega tožilstva v Ljubljani.

Kdo je za? (127 delegatov.) Je kdo proti? (Nihče.) Se je kdo vzdržal? (1 delegat.)

Ugotavljam, da je predlog sprejet z večino glasov.

Predložila Komisija za volitve, imenovanja in administrativne zadeve.

Pričenjam razpravo. Želi o tem predlogu kdo razpravljati? (Da.) Besedo ima poročevalec Komisije za volitve in imenovanja.

JADRAN PIŠOT:

Komisija je pripravila še dopolnitev sklepa za izvolitev vodje in namestnika vodje skupine delegatov in se glasi: "Za vodjo skupine delegatov za spremljanje uresničevanja preobrazbe vzgoje in izobraževanja se imenuje Marija Zupančič-Vičar, podpredsednica Skupščine SR Slovenije, za namestnika vodje pa Marjan Jelen, član Izvršnega odbora Predsedstva republiške konference Socialistične zveze delovnega ljudstva Slovenije."

PREDSEDNIK VALENTIN DVOJMOČ:

Predlog ostane nespremenjen, s tem, da se predlaga za predsednico Marijo Zupančič-Vičar in za namestnika Marjana Jelena, izmed članov, ki so že navedeni.

Začenjam razpravo. Želi kdo besedo? Ker ni razprave, dajem na glasovanje predlog sklepa o ustanovitvi, nalogah inizvolitvi skupine delegatov za spremljanje uresničevanja preobrazbe vzgoje in izobraževanja.

Kdo je za? (120 delegatov.) Je kdo proti? (Nihče.) Se je kdo vzdržal? (Nihče.)

Ugotavljam, da je predlog sklepa soglasno sprejet.

Prehajamo na 36. TOČKO DNEVNEGA REDA - POBUDE, PREDLOGI IN VPRAŠANJA DELEGATOV.

Obveščam vas, da smo od Izvršnega sveta Skupščine SR Slovenije prejeli odgovor v zvezi z delegatskim vprašanjem skupine delegatov za gospodarsko področje, 27. okoliš, Krško, in sicer kaj je storjenega, da se bo do konca leta obremenitev gospodarstva uskladila z resolucijskim določilom. Odgovora Izvršnega sveta Skupščine SR Slovenije ne bomo poslušali na današnji seji, ker ga bo prej obravnaval še pristojni odbor našega zbora, na to se jo pa bodo povabljeni tudi delegati iz Krškega.

Za današnjo sejo pa so predložili delegatska vprašanja oziroma pobude: skupina delegatov za področje državnih organov, 2. okoliš, Postojna v zvezi s 152. členom prečiščenega besedila obrtnega zakona. Vprašanje bomo posredovali v proučitev Izvršnemu svetu Skupščine SR Slovenije; delegatsko vprašanje skupine delegatov za gospodarsko področje, 10. okoliš, Kočevje v zvezi s paritetnim vključevanjem prevoznikov v prevoze na konvertibilno področje bomo tudi posredovali pristojnim organom.

Skupina delegatov za gospodarsko področje, 25. okoliš, Novo mesto je v zvezi s tretjim odstavkom 112.g člena zakona o dopolnitvah zakona o ugotavljanju in razporejanju celotnega prihodka in odhodka ter zagotavljanju razporejanja prihodka, zastavila vprašanje, ki ga bomo posredovali v proučitev pristojnim organom.

22. okoliš, Sežana, v zvezi z modernizacijo signalno-varnostnih naprav na železnici. Tudi tega bomo poslali pristojnim organom.

41. okoliš Maribor-Tabor, da odgovorni dejavniki na nivoju SR Slovenije ocenijo odobravanje kreditnega nakupa tehničnega in tekstilnega blaga. Tudi to bo posredovano pristojnim organom.

Delegatski pobude v zvezi z delom Skupščine SR Slovenije na sejah zbora in v zvezi z obrestnimi merami za dinarska sredstva, ki jih občani vložijo v banke na vpogled, bosta posredovani v proučitev pristojnim organom. Delegatsko pobudo v zvezi s pogoji gospodarjenja organizacij združenega dela s področja prodaje proizvodnje zdravil bomo odstopili delegaciji v Zboru republik in pokrajin, Maribor-Pobrežje pa je dal še eno pripombo, ki jo bomo odstopili Republiškemu komiteju za energetiko.

Ima še kdo kakšno pripombo, pobudo ali vprašanje? (Ne.) S tem zaključujem tudi to točko dnevnega reda.

Obveščam vas, da smo pri točkah, kjer smo sprejemali končne in skupne odločitve, usklajeni z Zborom občin in Družbenopolitičnim zborom.

Ker je s tem dnevni red današnje seje zbora izčrpan, se vam zahvaljujem za udeležbo in za razpravo na seji zbora ter zaključujem 8. sejo zbora.

(Seja zbora je bila končana ob 18.10 uri.)